EUROPOS AUDITO RŪMAI

12, rue Alcide de Gasperi

1615 Luxembourg

LUXEMBOURG

Tel. +352 4398-1

Užklausos: eca.europa.eu/lt/Pages/ContactForm.aspx

Interneto svetainė: eca.europa.eu

Tviteris: @EUAuditors

Daug papildomos informacijos apie Europos Sąjungą yra internete. Ji prieinama per portalą Europa (http://europa.eu).

Liuksemburgas: Europos Sąjungos leidinių biuras, 2016

Print | ISBN 978-92-872-6232-5 | ISSN 1831-0885 | doi:10.2865/76822 | QJ-AB-16-029-LT-C
PDF | ISBN 978-92-872-6238-7 | ISSN 1977-5725 | doi:10.2865/038301 | QJ-AB-16-029-LT-N
EPUB | ISBN 978-92-872-6221-9 | ISSN 1977-5725 | doi:10.2865/043013 | QJ-AB-16-029-LT-E

© Europos Sąjunga, 2016

Leidžiama atgaminti nurodžius šaltinį.

Dėl leidimo naudoti arba kopijuoti 4 diagramą reikia tiesiogiai kreiptis į autorių teisių subjektą.

Šioje ataskaitoje pateikiami tekstų, paimtų iš kitų organizacijų (pvz., TAB, TVF) parengtų dokumentų, vertimai nebūtinai yra oficialūs šių institucijų atlikti vertimai.

KAIP ĮSIGYTI EUROPOS SĄJUNGOS LEIDINIŲ

Nemokamų leidinių galite įsigyti:

•vieną egzempliorių:
svetainėje EU Bookshop (http://bookshop.europa.eu);

•daugiau negu vieną egzempliorių / plakatą / žemėlapį:
Europos Sąjungos atstovybėse (http://ec.europa.eu/represent_lt.htm),
ES nepriklausančių šalių delegacijose (http://eeas.europa.eu/delegations/index_lt.htm),
susisiekę su tarnyba Europe Direct (http://europa.eu/europedirect/index_lt.htm)
arba paskambinę numeriu 00 800 6 7 8 9 10 11 (nemokamai visoje ES (*).

(*)Informacija teikiama nemokamai, daugelis skambučių taip pat nemokami (nors kai kurie ryšio paslaugų teikėjai gali imti mokestį, taip pat gali reikėti mokėti, jeigu skambinsite taksofonu arba viešbučio telefonu).

Parduodamų leidinių galite įsigyti:

•svetainėje EU Bookshop (http://bookshop.europa.eu).

Etapas | Data
APM patvirtinimas / audito pradžia | 2015 6 29
Oficialus ataskaitos projekto siuntimas Komisijai (arba kitam audituojamam subjektui) | 2016 6 28
Galutinės ataskaitos patvirtinimas po prieštaravimų procedūros | 2016 10 18
Europos Centrinio Banko oficialūs atsakymai gauti visomis kalbomis | 2016 10 19

LT
2016

Nr. 29

Specialioji ataskaita

Bendras priežiūros
mechanizmas. Pradžia
gera, bet tam tikras sritis
reikia tobulinti

(pagal SESV 287 straipsnio 4 dalies antrą pastraipą)

Audito grupė

Audito Rūmų specialiosiose ataskaitose pateikiami su konkrečiomis biudžeto sritimis arba valdymo temomis susijusių Audito Rūmų veiklos ir atitikties auditų rezultatai. Audito Rūmai audito užduotis atrenka ir nustato taip, kad jos turėtų kuo didesnį poveikį, atsižvelgdami į veiklos ar atitikties riziką, susijusių pajamų ar išlaidų lygį, būsimus pokyčius ir politinį bei viešąjį interesą.

Šią ataskaitą parengė Audito Rūmų nario Baudilio Tomé Muguruza vadovaujama IV audito kolegija, atsakinga už rinkų reguliavimo ir konkurencingos ekonomikos sritis. Auditui vadovavo Audito Rūmų narys Neven Mates, jam padėjo jo kabineto atašė George Karakatsanis ir jo kabineto atašė Marko Mrkalj, direktorius Zacharias Kolias ir užduoties vadovas Mirko Gottmann. Auditorių grupę sudarė Boyd Anderson (komandiruotas ekspertas), auditoriai Paraskevi Demourtzidou, Helmut Kern ir Giorgos Tsikkos. Kalbinę pagalbą teikė Thomas Everett.

Iš kairės į dešinę: G. Karakatsanis, G. Tsikkos, M. Mrkalj, P. Demourtzidou, Z. Kolias, N. Mates, T. Everett, M. Gottmann, H. Kern.

Turinys

Santrumpos

Santrauka

Įvadas

Europos bankų sąjungos steigimas

Audito metodas ir metodika

Sunkumai, susiję su audito įrodymų gavimu

Valdymas

Nustatyta sudėtinga organizacinė struktūra

Atsižvelgiant į tai, kad laiko buvo nedaug, BPM darbuotojus ECB pasamdė veiksmingai…

…bet reikia labai daug NKI išteklių

Instituciniai organai įsteigti, kaip reikalaujama, tačiau jie grindžiami sudėtingu sprendimų priėmimo procesu

Sprendimų priėmimas – sudėtingas iš daugybės keitimosi informacija lygmenų susidedantis procesas, jam vykstant aktyviai dalyvauja Priežiūros valdybos sekretoriatas

Priežiūros valdyba privalo priimti labai daug sprendimų…

…ir tai daro didelę neigiamą įtaką iniciatyvinio komiteto darbui

Pinigų politikos ir priežiūros atskyrimo principas taikomas, bet kyla pavojų, siejamų su nepriklausomumo suvokimu

Būtų galima geriau vertinti riziką, kylančią naudojantis bendromis tarnybomis

Papildomą riziką, kylančią pinigų politikos ir priežiūros funkcijų nepriklausomumui, lemia BPM organizacinė ir finansinė struktūra

BPM valdymui ir darbuotojams taikytos etikos procedūros ir elgesio kodeksai

BPM etikos kodeksas buvo nustatytas, bet nacionalinėms kompetentingoms institucijoms tebetaikomi nacionalinės teisės aktai bei suteikta nemažai galimybių savo nuožiūra nustatyti savo taisykles

Vidaus auditas – naujoviškas metodas, naudojant išsamų audito planą, bet dėl išteklių paskirstymo ir planavimo problemų kyla įgyvendinimo kliūčių

Vidaus audito direktorato atliekamas išteklių paskirstymas – nors reikiamas darbuotojų skaičius buvo aiškiai nurodytas, galutinis darbuotojų skaičius buvo nepakankamas

Planavimas grindžiamas išsamaus audito visuma, bet ne visada atsižvelgiama į geriausią patirtį

Nors rizikos vertinimo metodika apskritai tinkama, joje nėra apsaugos priemonių, kuriomis būtų užtikrinta, kad didelės ir vidutinės rizikos sritys būtų išsamiai ir laiku tikrinamos

Atskaitomybės tvarka

i) Su BPM susijusios visos pareigos ir atsakomybė aiškiai apibrėžtos ir viešai skelbiamos įgyvendinimo teisės aktuose

ii) Audito Rūmų audito įgaliojimai apibrėžti Sutartyje dėl ES veikimo

iii) Oficialus veiklos peržiūros planas dar neparengtas, taigi dar negalima pateikti patikinimo dėl BPM tikslų įvykdymo

iv) Parlamentui vykdant demokratinę priežiūros priežiūrą, taikoma nemažai konfidencialumo apribojimų

v) Grįžtamosios informacijos teikimo tvarka nustatyta, bet dar neįtrauktos bendrosios finansų įstaigų apklausos

Jungtinės priežiūros grupės. Organizavimas ir išteklių paskirstymas

Bendrų reikiamų priežiūros išteklių planavimas ir vertinimas, išteklių skirstymas ir narių skyrimas

Bendrų reikiamų priežiūros išteklių planavimas ir vertinimas, išteklių skirstymas ir narių skyrimas…

…bet nebuvo įvertintas visas didėjantis su priežiūra susijusio darbo krūvis

Bankų grupavimo metodika parengta tam, kad pradžios etape būtų lengviau į JPG paskirti darbuotojus, bet ją reikėtų atnaujinti

ECB ištekliai skiriami taikant ECB bankų grupavimo metodiką

Koordinatorių skyrimo tvarka buvo nustatyta siekiant skatinti darnumą, tačiau jos ne visada buvo laikomasi

ECB bendradarbiavimas su NKI ir naudojimasis jų pagalba

Labai svarbu, kad NKI į JPG skirtų darbuotojus, tačiau ECB menkai kontroliuoja NKI išteklius

Dar daug JPG narių yra kilmės NKI piliečiai…

…o NKI skiriamų darbuotojų skaičius mažesnis nei ECB pageidaujamas JPG narių skaičius

JPG struktūra, atskaitomybės ryšiai ir mokymas

Daugiašalėse grupėse lengviau keistis žiniomis ir geriausios patirties pavyzdžiais…

…bet prieštaringi atskaitomybės ryšiai…

…neaiškus komunikacijos srautų ir užduočių paskirstymas…

…ir nevienodai vykdomos bei klasifikuojamos NKI horizontaliosios funkcijos gali lemti neefektyvų išteklių naudojimą

Nesant privalomo JPG narių, esančių NKI darbuotojais, veiklos rezultatų vertinimo, gali kilti su skatinimu ir veiklos rezultatais susijusių problemų

BPM sistemoje nėra integruotos mokymo programos ar priežiūros institucijos atestavimo programos

Vietoje vykdoma priežiūra

Vietoje vykdomos priežiūros nuostatos yra nuoseklios ir išsamios

Iškilo praktinių trūkumų apsirūpinant darbuotojais, planuojant ir vykdant patikrinimus vietoje

Atliekant vietoje vykdomus patikrinimus dalyvauja mažai ECB darbuotojų

Planavimas išsamus, bet sudėtingas

Reikia tobulinti IT

ECB planuoja konkrečias priemones inspektorių ir misijos vadovų kvalifikacijai ir įgūdžiams gerinti

Atskaitomybės struktūra aiški, bet joje per mažai dėmesio skiriama detalėms, o dėl ilgos procedūros pati struktūra gali suprastėti

ECB atskaitomybės procedūra struktūriškai gerai apibrėžta

Tačiau nustatytų faktų pranešimo taisyklės yra neišsamios

Per ilgas ataskaitų rengimo laikotarpis

Išvados ir rekomendacijos

Valdymas

Atskaitomybė

Jungtinės priežiūros grupės

Patikrinimai vietoje

I priedas. | Audito metodo apžvalga
II priedas. | Prieigos prie informacijos ribojimas
III priedas. | Sprendimų priėmimo procesas
IV priedas. | ECB biudžeto rengimo procesas
V priedas. | Bankų priežiūros atrinktose šalyse auditas
VI priedas. | TVF rekomendacijos dėl ECB priežiūros pareigų skaidrumo ir atskaitomybės
VII priedas. | Europos Komisijos peržiūros aprėptis pagal BPM reglamento 32 straipsnį
VIII priedas. | Nacionalinių kompetentingų institucijų ir įstaigų, kurių priežiūra vykdoma, apklausa
IX priedas. | ECB atskaitomybės Europos Parlamentui priemonių pagrindinės dalys
X priedas. | Vietoje vykdomų patikrinimų ataskaitų rengimo proceso struktūra

EBC atsakymas

Santrumpos

AAI: aukščiausioji audito institucija

BBPK: Bazelio bankų priežiūros komitetas

BPM: Bendras pertvarkymo mechanizmas

CPVS: ECB Centralizuotas patikrinimo vietoje skyrius

DUK: dažnai užduodami klausimai

EBI: Europos bankininkystės institucija

ECB: Europos Centrinis Bankas

ECBBK: Europos Centrinio Banko biudžeto komitetas

ECBS: Europos centrinių bankų sistema

EE: etato ekvivalentas

EFPIS: Europos finansų priežiūros institucijų sistema

EPS: ekonominė ir pinigų sąjunga

FIDK: Federalinė indėlių draudimo korporacija (angl. Federal Deposit Insurance Corporation)

IVS: informacijos valdymo sistema

JPG: jungtinės priežiūros grupė

MPGD: Mikroprudencinės priežiūros generalinis direktoratas

MPL: minimalios priežiūros lygis

MV: misijos vadovas

NCB: nacionalinis centrinis bankas

NKI: nacionalinė kompetentinga institucija

PAP: priežiūros analizės programa

PKU: priežiūros kokybės užtikrinimas

PTVP: priežiūrinio tikrinimo ir vertinimo procesas

PV: Priežiūros valdyba

RVS: rizikos vertinimo sistema

SESV: Sutartis dėl ES veikimo

TAB: Tarptautinių atsiskaitymų bankas

TVF: Tarptautinis valiutos fondas

VAB: Vyriausybės atskaitomybės biuras (angl. Government Accountability Office)

VAK: Vidaus auditorių komitetas

Santrauka

Kas yra BPM?

I

2008 m. pasaulinė finansų krizė labai sutrikdė daugelio Europos šalių ekonomiką. Neigiama įtaka daugelį metų nereguliuotam ir vis labiau rizikavusiam bankų sektoriui pasireiškė tuo, kad daugelio skolinančiųjų įstaigų pozicija nykstančiose rinkose tapo pernelyg silpna ir jos buvo priverstos finansinės paramos kreiptis į valdžios sektorių. Tačiau gelbėjimas valstybės lėšomis galiausiai tapo vienu iš veiksnių, dėl kurių ėmė didėti valstybės skola, taigi mažėti investicijos, lėtėti augimas, o bankams tapo dar sunkiau išlikti mokiems.

II

Siekiant padėti išvengti būsimų krizių ir stiprinti pasitikėjimą bankų sektoriumi, buvo būtina išeiti iš užburto pernelyg didelio rizikavimo ir gelbėjimo valstybės lėšomis rato. 2012 m., ieškodami ilgalaikio sprendimo euro zonai, ES vadovai oficialiai pranešė, kad bankų veikla bus bendrai reguliuojama per Europos bankų sąjungą.

III

Pagrindiniais bankų sąjungos ramsčiais turėjo būti centralizuota euro zonos bankų priežiūra, užtikrinimo, kad žlungantys bankai būtų likviduojami minimaliomis mokesčių mokėtojų ir ekonomikos sąnaudomis, sistema ir suderinta indėlių garantijų sistema. Pradėjus vykdyti centralizuotą priežiūrą, pirmiausia 2014 m. buvo sukurtas Bendras priežiūros mechanizmas (BPM), turėjęs apimti didelę dalį su priežiūra susijusio nacionalinių institucijų atliekamo darbo. Atsakingu už BPM paskirtas Europos Centrinis Bankas, tačiau jį valdant aktyviai dalyvauja ir dalyvaujančios valstybės narės.

Apie ką ši ataskaita?

IV

Audito Rūmai yra įgalioti tikrinti ECB valdymo veiklos efektyvumą. Todėl, vykdydami šį auditą, dėmesį sutelkėme į tai, kaip ECB parengė BPM ir kaip užtikrina jo veikimą. Visų pirma nagrinėjome naujojo mechanizmo valdymo struktūrą (įskaitant vidaus audito veiklą), atskaitomybės tvarką (įskaitant išorės auditą), bankų priežiūros grupių (tiek banko patalpose, tiek kitose vietose) organizavimą ir aprūpinimą ištekliais ir patikrinimo vietoje procedūrą.

V

Tačiau suvokėme, kad srityse, kurių auditą ketinome atlikti, susidūrėme su didele kliūtimi – kilo nesutarimų su ECB dėl tikslių mūsų įgaliojimų sąlygų ir teisės susipažinti su dokumentais. ECB tvirtino, kad tie dokumentai nesusiję su mūsų kompetencijos sritimi ir nenorėjo pateikti kelių dokumentų, kurių mums reikėjo savo darbui atlikti. Todėl galėjome tik iš dalies įvertinti, ar valdymo, nuotoliniu būdu vykdomos priežiūros ir patikrinimo vietoje srityse ECB efektyviai valdo BPM.

Ką nustatėme?

VI

Mums vis dėl to pavyko gauti pakankamai informacijos ir ja remiantis padaryti išvadą, kad BPM įdiegtas laiku. Dėl to, kad procese dalyvauja nacionalinės priežiūros institucijos, priežiūros struktūra yra palyginti sudėtinga ir labai priklauso nuo to, kaip vyksta koordinavimas ir komunikavimas tarp ECB darbuotojų ir NKI skiriamų darbuotojų iš dalyvaujančių valstybių narių. Dėl šio sudėtingumo valdymo srityje kyla nemenkų uždavinių, o sudėtingos keitimosi informacija procedūros gali trukdyti efektyviai priimti valdymo sprendimus.

VII

ECB teisės aktais įpareigotas aiškiai atskirti savo pinigų politikos ir priežiūros funkcijas. Pastarąsias prižiūri Priežiūros valdyba, ECB Valdančiajai tarybai siūlanti sprendimus. Tačiau pačiame ECB BPM priežiūros valdyba nekontroliuoja priežiūrai skirto biudžeto ar žmogiškųjų išteklių. Taigi kyla susirūpinimas dėl šių dviejų ECB veiklos sričių tarpusavio nepriklausomumo, taip pat dėl to, kad kai kurie ECB departamentai paslaugas teikia abiejų funkcijų srityse ir nėra jokių aiškų taisyklių ar atskaitomybės ryšių, kuriems esant būtų kuo labiau sumažintas galimas tikslų prieštaravimas.

VIII

Vidaus auditas yra viena iš tokių bendrai teikiamų paslaugų. Mes nustatėme nepakankamą jo aprūpinimą darbuotojais darbui su BPM, kuriam skiriama mažiau dėmesio nei kitoms audito užduotims. Nors buvo atliktas tinkamas rizikos vertinimas, kuriuo siekta nustatyti būtinas audito temas, vidaus auditui dabar skiriamų išteklių nepakanka siekiant užtikrinti, kad per pagrįstą laikotarpį būtų patikrinti rizikingiausi BPM veikimo aspektai.

IX

ECB pastangos užtikrinti BPM skaidrumą ir atskaitomybę Europos Parlamentui ir plačiajai visuomenei galbūt sumenksta dėl to, kad nėra tinkamos priežiūros veiksmingumo vertinimo ir atskaitomybės sistemos.

X

Priežiūros srities darbuotojų skaičius iš pradžių buvo nustatytas laikantis labai paprasto metodo, t. y. kliautasi panašias funkcijas vykdančių nacionalinių kompetentingų institucijų darbuotojų skaičiaus įverčiais dar neįdiegus BPM. Nebuvo atlikta jokios išsamios analizės, kuria būtų įvertintas naujai ir daugiau pastangų reikalaujančiai BPM sistemai reikalingų darbuotojų skaičius, todėl nebuvo nustatyta jokio tiesioginio ryšio tarp priežiūros analizės programos ir išteklių paskirstymo, nors to reikalaujama teisės aktuose. Esama požymių, kad dabar darbuotojų nepakanka.

XI

Su svarbesnių euro zonos bankų priežiūra susijusi BPM veikla, vykdoma ir vietoje, ir nuotoliniu būdu, labai priklauso nuo darbuotojų, kuriuos skiria nacionalinės institucijos. Taigi ECB, nepaisant bendros jo atsakomybės, nepakankamai kontroliuoja priežiūros ir patikrinimo grupių sudėtį ir kompetenciją ar išteklius, kurių jis turėtų suteikti, kad būtų galima pasiekti rezultatų.

XII

Išteklių skyrimas jungtinėms nuotolinės priežiūros grupėms, ypač iš nacionalinių institucijų, neatitiko pradinių poreikių vertinimų ir susidaręs darbuotojų trūkumas daugeliu atveju galėjo neigiamai paveikti šių grupių gebėjimą vykdyti tinkamą bankų, už kuriuos jos atsakingos, priežiūrą.

XIII

Už veiklą, susijusią su vietoje vykdoma priežiūra, taip pat atsakingas ECB, bet šioje srityje problema yra tai, kad patikrinimo grupėse paprastai būna labai nedaug ECB darbuotojų. Be to, beveik visada patikrinimams vadovauja banko buveinės šalies arba priimančiosios šalies priežiūros institucija.

XIV

Kitos mūsų nustatytos problemos, turinčios poveikį vietoje vykdomai priežiūrai, buvo susijusios su tuo, kad nėra gairių dėl patikrinimo prašymų išdėstymo pagal svarbą, taip pat su IT trūkumais ir poreikiu kelti nacionalinių kompetentingų institucijų inspektorių, vykdančių patikrinimus vietoje, kvalifikaciją. Be to, laikotarpis iki galutinių rekomendacijų paskelbimo netrumpas, taigi nustatyti faktai, tuo metu, kai oficialiai pateikiami tikrintam bankui, jau gali būti pasenę.

Kaip būtų galima patobulinti BPM?

XV

Mūsų rekomendacijos:

a)valdymo srityje ECB turėtų:

i)siekti padidinti efektyvumą; tam jis turėtų dar labiau supaprastinti sprendimų priėmimo procesą;

ii)išnagrinėti, kokią riziką bendrų tarnybų sistema kelia funkcijų atskyrimui, nustatyti atsiskaitymą skirtingiems vadovams tais atvejais, kai naudojami specialieji priežiūros ištekliai, ir apsvarstyti galimybę suteikti Priežiūros valdybos pirmininkui ir jo pavaduotojui didesnius įgaliojimus biudžeto procese; ir

iii)vidaus audito kompetenciją ir išteklius paskirstyti taip, kad, prireikus, būtų galima patikrinti aukščiausio lygio rizikos sritis.

b)Atskaitomybės srityje ECB turėtų:

i)pateikti visus Audito Rūmų prašomus dokumentus, kad Audito Rūmai galėtų vykdyti savo audito įgaliojimus; ir

ii)parengti ir viešai paskelbti oficialų veiklos peržiūros planą, kad būtų įrodytas ECB priežiūros veiklos veiksmingumas.

c)Nuotoliniu būdu vykdomos priežiūros srityje (jungtinės priežiūros grupės) ECB turėtų:

i)imtis veiksmų ir užtikrinti, kad JPG veikloje tiek, kiek reikia ir proporcingai dalyvautų nacionalinės institucijos;

ii)kartu su NKI parengti metodus, leidžiančius vertinti numatomus skirti JPG darbuotojus ir vėliau – jų darbo rezultatus;

iii)nustatyti ir palaikyti išsamią visų JPG darbuotojų įgūdžių, patirties ir kvalifikacijų duomenų bazę;

iv)nustatyti formalią, svarbią mokymo programą visiems priežiūros darbuotojams ir apsvarstyti galimybę parengti nuotolinės priežiūros sertifikavimo programą;

v)sukurti rizika grindžiamą metodiką, leidžiančią nustatyti tikslinį kiekvienos JPG dydį ir sudėtį; ir

vi)periodiškai atlikti bankų grupavimo modelio, taikomo planuojant priežiūros veiklą, peržiūrą ir, prireikus, modelį atnaujinti. Pats grupavimas turėtų būti grindžiamas naujausia bankams būdinga informacija.

d)Vietoje vykdomos priežiūros srityje ECB turėtų:

i)iš esmės sustiprinti savo darbuotojų dalyvavimą patikrinimuose vietoje ir užtikrinti, kad didesnei patikrinimų daliai vadovautų nevietiniai priežiūros pareigūnai; ir

ii)pašalinti IT sistemos trūkumus ir pagerinti bendrą inspektorių, vykdančių patikrinimus vietoje, kompetenciją ir kvalifikaciją.

Įvadas

01

Finansų sistema yra pagrindinė ekonomikos veikimo dalis. Patikima finansų sistema labai svarbi efektyviai paskirstant išteklius, taigi ja skatinamas tvarus ekonomikos augimas. Nelikus finansinio stabilumo, valstybė ir visa ekonomika gali patirti didelių sąnaudų.

02

Artėjant pasaulinei finansų krizei, Europos bankams iš esmės buvo būdingas netinkamas rizikos (pvz., išvestinių finansinių priemonių, nekilnojamojo turto, valstybės rizikos) įkainojimas, o jų balansas buvo sparčiai plečiamas, nors kapitalo ir likvidumo atsargų turėta per mažai. Taip prastai valdant riziką ir kartu nustatant mažą palūkanų normą, buvo pernelyg rizikuojama, teikiama labai daug kreditų, o sverto poveikis buvo netvarus; tuo pat metu keliose ES valstybėse narėse tai buvo vienas iš aspektų, dėl kurių formavosi didžiulis makroekonominis disbalansas. Deja, šie trūkumai nebuvo pastebėti pakankamai anksti, kad juos būtų galima deramai pašalinti. Kadangi šiuolaikinės finansų sistemos tarpusavyje susijusios, vienoje šalyje kilusios problemos sparčiai išplito už šalies sienų, sukeldamos finansinių bėdų ir kitose ES šalyse.

03

Nebelikus likvidumo ir dėl ekonomikos nuosmukio dar labiau prastėjant kredito kokybei, pasirodė, kad daugelis bankų yra itin pažeidžiami ir kad jiems reikia viešojo sektoriaus paramos. Visų pirma euro zonoje pastebėta, kad ekonominės ir pinigų sąjungos priemonės turi giliai įsišaknijusių struktūrinių trūkumų.

04

Svarbus veiksnys buvo tai, kad atsakomybė už kredito įstaigų reguliavimą ir priežiūrą teko valstybėms narėms. Kadangi nebuvo vienos Europos priežiūros institucijos, „valstybės narės savo nacionalinėms priežiūros institucijoms buvo suteikusios labai skirtingus įgaliojimus“¹.

05

Dar vienas trūkumas – 2012 m. ekonominės ir pinigų sąjungos struktūra buvo laikoma nepakankama, kad būtų galima išvengti „pavojingos valstybių pažeidžiamumo ir bankų sektoriaus trapumo sąveikos“². Nacionalinėje bankų sistemoje kilusi krizė paveiktų valdžios sektorių ir atvirkščiai. Bankų ir valdžios sektoriaus tarpusavio priklausomybė lėmė euro zonos silpnumą ir dar labiau apsunkino užduotį įveikti krizę (žr. 1 diagramą).

1 diagrama

Bankų ir valstybės tarpusavio priklausomybė – spiralė žemyn?

Šaltinis: Audito Rūmai.

Europos bankų sąjungos steigimas

06

2012 m. Europos vadovai priėmė sprendimą pagilinti EPS ir įsteigti Europos bankų sąjungą, kad būtų galima „suardyti užburtą ratą, į kurį pateko bankai ir valstybės“³ ir šalinti trūkumus, darančius neigiamą poveikį euro zonos šalių bankų sektoriui. Pagrindinė bankų sąjungos paskirtis – pasiekti, kad Europos bankų veikla taptų skaidresnė, vienodesnė ir saugesnė, o finansų sistema būtų stabili ir gerai veikianti (žr. 1 lentelę).

1 lentelė

Bankų sąjungos paskirtis

Pasiekti, kad Europos bankų veikla taptų:
… skaidresnė | nuosekliai taikant bendras bankų priežiūros, gaivinimo ir pertvarkymo taisykles ir administracinius standartus
… vienodesnė | vienodai vertinant nacionalinę ir tarpvalstybinę bankų veiklą ir naikinant ryšį tarp bankų finansinio patikimumo ir šalių, kuriose jie veikia, finansinio patikimumo
… saugesnė | anksti įsikišant, kai bankus ištinka problemos, kad būtų galima padėti bankams išvengti žlugimo ir, prireikus, užtikrinti efektyvų žlungančių bankų pertvarkymą (likvidavimą).

Šaltinis: Audito Rūmai; remtasi ECB pateikta informacija (ECB svetainė bankų priežiūros klausimais).

07

Steigiant bankų sąjungą reikėjo sukurti:

a)Bendrą priežiūros mechanizmą (BPM), kad visose euro zonos šalyse būtų užtikrintas nuoseklus prudencinių taisyklių taikymas⁴;

b)Bendrą pertvarkymo mechanizmą (BPeM), siekiant užtikrinti efektyvų žlungančių bankų likvidavimą minimalia kaina mokesčių mokėtojams ir realiajai ekonomikai, – prie bankų restruktūrizavimo ar pertvarkymo pritraukiant privačių kreditorių; ir

c)iš dalies suderintą indėlių garantijų sistemų tinklą.

08

BPM sukūrimas 2014 m. lapkričio mėn. buvo „buvo didžiausias žingsnis link didesnės ekonominės integracijos nuo pat Ekonominės ir pinigų sąjungos sukūrimo“⁵. Tai būtinas kitų bankų sąjungos ramsčių – bendro pertvarkymo mechanizmo ir galbūt visoje ES taikomos indėlių garantijų sistemos – pamatas. Teisėkūros institucijų nuomone, tai buvo būtina norint nutraukti šalių valdžios sektoriaus ir bankų ryšį bei sumažinti būsimų sisteminių bankų krizių riziką. Be to, BPM reglamentavimo ir priežiūros pagrindu siekiama neatsilikti nuo pokyčių, nuolat vykstančių pasaulinėje finansų aplinkoje, kurioje esama sudėtingų tarptautinių susitarimų ir įsipareigojimų (pavyzdžiui, Bazelio kapitalo susitarimai)⁶, ir bankams nepalikti galimybės rizikingesnę veiklą perkelti į šalis, kuriose reguliavimas ne toks griežtas.

09

Bendrą priežiūros mechanizmą sudaro Europos Centrinis Bankas (ECB) ir dalyvaujančių šalių už bankų priežiūrą atsakingos nacionalinės institucijos (nacionalinės kompetentingos institucijos arba NKI). BPM reglamentas⁷ įpareigoja šias organizacijas vykdyti visų kredito įstaigų mikroprudencinę priežiūrą dalyvaujančiose valstybėse narėse⁸. 6 straipsnio 1 dalyje nustatyta, jog ECB yra atsakingas už veiksmingą ir nuoseklų BPM veikimą. Pagal 5 straipsnį BPM taip pat vykdo makroprudencines užduotis (žr. 1 langelį).

1 langelis

Mikroprudencinė ir makroprudencinė priežiūra

Mikroprudencine priežiūra siekiama užtikrinti pavienių bankų finansinį patikimumą. Makroprudencine priežiūra siekiama nustatyti riziką, visos finansų sistemos stabilumui kylančią pirmiausia dėl makroekonominių pokyčių. Nors abiejų priežiūros lygmenų tikslai skiriasi, taikomos priemonės paprastai sutampa: atliekant mikroprudencinės priežiūros vertinimą gali būti taikoma makroprudencinė priemonė, ir atvirkščiai. Skiriasi tik jų taikymo logika ir aprėptis. Visų pirma, ta pati priemonė dažnai bus laikoma mikroprudencine, kai ji atrankiai taikoma pavienėms įstaigoms, ir makroprudencine, kai ji taikoma bankų grupei ar visiems šalies bankams.

10

Trys pagrindiniai BPM tikslai⁹:

a)užtikrinti Europos bankų sistemos saugumą ir patikimumą;

b)didinti finansų integraciją ir finansinį stabilumą;

c)užtikrinti nuoseklią priežiūrą.

11

Atitinkamos ECB ir NKI funkcijos ir atsakomybės sritys paskirstomos atsižvelgiant į subjektų, kurių priežiūra vykdoma, svarbą. BPM srityje ECB yra atsakingas už tiesioginę „svarbių“ institucijų priežiūrą¹⁰. Tam ECB iš ECB ir NKI darbuotojų sudaro jungtines priežiūros grupes (JPG). Kiekviena JPG yra atsakinga už svarbaus banko mikroprudencinę priežiūrą, bet atitinkamus sprendimus BPM priežiūros valdybos siūlymu priima ECB valdančioji taryba.

12

ECB prižiūri ir mažiau svarbių bankų prudencinės priežiūros vykdymą. Šiuo atveju tiesioginė priežiūros institucija yra atitinkama NKI, turinti įgaliojimus priimti visus būtinus priežiūros sprendimus. Tačiau ECB bet kuriuo metu gali perimti tiesioginę mažiau svarbių įstaigų priežiūrą, jeigu, jo manymu, tai būtina. 2 diagramoje parodyta, kaip, įgyvendinant BPM, atskiriamos užduotys.

2 diagrama

Užduočių atskyrimas įgyvendinant BPM

Šaltinis: Audito Rūmai; remtasi ECB pateikta informacija.

1Europos Komisija. ES finansinės priežiūros aukšto lygio darbo grupės ataskaita (angl. Report of the High-Level Group on Financial Supervision in the EU). Briuselis, 2009 m.

2Bendradarbiaujant su Europos Komisijos Pirmininku José Manueliu Barroso, Euro grupės Pirmininku Jeanu-Claude’u Junckeriu ir Europos Centrinio Banko pirmininku Mario Draghiu, Europos Vadovų Tarybos Pirmininko Hermano Van Rompuy’aus parengta ataskaita „Siekis sukurti tikrą ekonominę ir pinigų sąjungą“, 2012 m. gruodžio mėn.

3Apie Europos bankų sąjungos steigimą paskelbta specialiame 2012 m. birželio 29 d. Euro zonos aukščiausiojo lygio susitikime. Vėliau 2012 m. gruodžio 5 d. Europos Vadovų Tarybos pirmininkas, glaudžiai bendradarbiaudamas su Europos Komisijos pirmininku, Euro grupės pirmininku ir Europos Centrinio Banko pirmininku, paskelbė ataskaitą „Siekis sukurti tikrą ekonominę ir pinigų sąjungą“. Po trejų metų, 2015 m. birželio 22 d. penki pirmininkai (dabar ir Europos Parlamento pirmininkas) pateikė pranešimą „Europos ekonominės ir pinigų sąjungos sukūrimas“.

4Prudencinės taisyklės – teisės aktai, priimti siekiant didinti kredito įstaigų finansinį patikimumą.

5Mario Draghio parengtas įžanginis žodis ECB 2014 m. metinei priežiūros veiklos ataskaitai.

6Europos Vadovų Tarybos Pirmininko Hermano Van Rompuy’aus, Europos Komisijos Pirmininko Jose Manuelio Barroso, Euro grupės Pirmininko Jeano Claude’o Junckerio ir Europos Centrinio Banko pirmininko Mario Draghio parengta ataskaita „Siekis sukurti tikrą ekonominę ir pinigų sąjungą“, 2012 m. gruodžio mėn.

72013 m. spalio 15 d. Tarybos reglamentas (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su kredito įstaigų priežiūra (OL L 287, 2013 10 29, p. 63).

8Įgyvendinant BPM savaime dalyvauja visos euro zonos šalys (Belgija, Vokietija, Estija, Airija, Graikija, Ispanija, Prancūzija, Italija, Kipras, Latvija, Lietuva, Liuksemburgas, Malta, Nyderlandai, Austrija, Portugalija, Slovėnija, Slovakija ir Suomija). Euro zonai nepriklausančios valstybės narės gali pasirinkti dalyvauti; tam taikoma „glaudaus bendradarbiavimo“ su ECB sistema.

9ECB Bankų priežiūros vadovas.

10Šiuo metu 129 bankų grupės (maždaug 1 200 prižiūrimų subjektų) turi 21 trilijoną eurų turto ir jas tiesiogiai prižiūri ECB, tuo tarpu 3 200 bankų yra klasifikuojami kaip mažiau svarbūs. Kriterijai, kuriais remiantis nustatoma, ar bankai laikomi svarbiais ir dėl to turi būti tiesiogiai prižiūrimi ECB, nustatyti BPM reglamento 6 straipsnio 4 dalyje. Šie kriterijai – bendra banko turto vertė, svarba valstybės narės arba visos ES ekonomikai, banko tarpvalstybinės veiklos svarba ir galiausiai tai, ar bankas prašė finansavimo pagal Europos finansinio stabilumo programą arba iš Europos finansinio stabilumo fondo arba tokį finansavimą gavo. Gali būti taikomas bet kuris iš šių kriterijų. Bankas taip pat gali būti laikomas svarbiu, jeigu tai vienas iš trijų svarbiausių konkrečioje šalyje įsteigtų bankų.

Audito metodas ir metodika

13

Tikrinome, ar BPM jungtinės priežiūros grupės ir grupės, vykdančios patikrinimą vietoje, buvo sudarytos taip, kad galėtų efektyviai veikti atitinkamoje valdymo, audito ir atskaitomybės aplinkoje¹¹. Visų pirma nagrinėjome:

a)darbo aplinką, valdymo struktūra užtikrinamą JPG ir grupių, vykdančių patikrinimą vietoje, veiklai, įskaitant ECB vidaus audito skyriaus funkciją ir jo veiklos, susijusios su BPM, planavimą;

b)su atskaitomybės valdymu, įskaitant išorės auditą, susijusias procedūras ir taisykles ir jų praktinį taikymą;

c)JPG planavimą ir steigimą, vertinant jų struktūrą ir išteklius; ir

d)vietoje vykdomų patikrinimų nustatymą, planavimą, vykdymą ir ataskaitų rengimą.

14

Audito kriterijai parengti remiantis šiais šaltiniais:

a)BPM reglamente ir BPM pagrindų reglamente¹² nustatytais teisiniais reikalavimais ir tikslais;

b)Bazelio bankų priežiūros komiteto (BBPK) nustatytų pagrindinių veiksmingos bankų priežiūros principų 2012 m. redakcija;

c)Vidaus auditorių instituto (VAI) standartais ir Vokietijos bankų priežiūros institucijos (vok. BaFin) nustatytais minimaliais rizikos valdymo reikalavimais; ir

d)ECB vidaus taisyklėmis ir procedūromis.

15

Savo audito įrodymus rinkome susitikdami ir kalbėdamiesi su pagrindiniais ECB priežiūros srities darbuotojais, taip pat apžvelgėme vidaus dokumentus ir viešai skelbiamus duomenis. Remdamiesi šiais įrodymais nagrinėjome ECB valdymo tvarkos ir organizacinės struktūros tinkamumą ECB ėmus vykdyti priežiūros užduotis, taip pat vertinome, kaip laikomasi teisinės sistemos, visų pirma su nepriklausomumu susijusių taisyklių. Tikrinome sprendimų priėmimo proceso efektyvumą ir vertinome etikos sistemą, taikomą priežiūros srities darbuotojams. BPM vidaus audito funkcijos struktūrą ir planavimą lyginome su pripažintos geriausios patirties pavyzdžiais.

16

Su atskaitomybės valdymu susijusių procedūrų ir taisyklių, įskaitant vidaus auditą, srityje nagrinėjome pagrindinėms suinteresuotosioms šalims teiktinų duomenų ir informacijos atrankos procesus ir tikrinome atitiktį taikomoms taisyklėms. Mes taip pat įvertinome ir palyginome BPM atskaitomybės ir išorės audito nuostatas su kai kuriose kitose jurisdikcijose taikomomis nuostatomis. Tam naudojome iš Australijos, Kanados ir JAV AAI gautą informaciją.

17

Kalbant apie JPG veiklą, nagrinėjome ECB preliminarų priežiūros veiklai skiriamų išteklių planavimą ir paskirstymą pradžios etape, taip pat ECB bendradarbiavimą su NKI ir priklausymą nuo NKI skiriamų išteklių nuotoliniu būdu vykdomiems patikrinimams ir tokius patikrinimus vykdant. Taip pat vertinome JPG struktūrą, jų atskaitomybės ryšius ir tvarką, taikomą siekiant suteikti tinkamą mokymą.

18

Be savo audito darbo Europos Centriniame Banke, siekdami gauti atsiliepimų apie šios naujos priežiūros tvarkos efektyvumą, išsiuntėme klausimynus visoms atitinkamoms NKI ir svarbiems bankams. I priede pateikta daugiau informacijos apie kiekviena audito tema faktiškai atliktą darbą.

Sunkumai, susiję su audito įrodymų gavimu

19

Iš ECB gavome labai mažai informacijos, kurios mums reikėjo, kad galėtume įvertinti ECB išsamių vertinimų efektyvumą, JPG vadovybės darbo efektyvumą, priežiūros veiklos planavimo ir įgyvendinimo efektyvumą, sprendimų priėmimo procesą ir faktinį darbą, atliekamą vykdant patikrinimus vietoje. Išsami informacija pateikta II priede. Tačiau apibendrinant, audito įrodymai, kurių mums nepavyko išnagrinėti, yra šie:

i)valdymo srityje:

οPriežiūros valdybos sprendimai ir posėdžių protokolai (žr. 36–39 dalis).

ii)Atskaitomybės srityje:

οDokumentacija, susijusi su Europos Parlamento ir Priežiūros valdybos pirmininko ad hoc keitimusi nuomonėmis, ir Komisijos pareikalauta dokumentacija, susijusi su jos teisės aktais nustatyta prievole teikti ataskaitas apie BPM (žr. 92 dalį ir 98–99 dalis).

iii)JPG srityje:

οPriežiūros vadovo dalys, susijusios su priežiūros analizės programos (PAP) veikla, taip pat PAP dokumentai, susiję su bankų atranka mums atliekant auditą;

οatitinkamos Priežiūros vadovo dalys, modeliai, metodikos, taip pat priežiūrinio tikrinimo ir vertinimo proceso ataskaitų ir sprendimų atranka;

οkonkretūs duomenys apie kiekvieną svarbią įstaigą, skaičiavimai, kuriais remiantis nustatyta bankų grupavimo metodika ir tai, kaip ECB bankus priskiria prie konkrečių grupių (žr. 104–149 dalis).

iv)Vietoje vykdomos priežiūros srityje:

οinformacija apie konkrečius prašymus atlikti patikrinimus, įskaitant išsamią informaciją apie tokių prašymų priežastis, tai, kaip jie suskirstyti pagal svarbą ir, kai prašymai buvo atmesti, atmetimo priežastis;

οinformacija apie 2015 ir 2016 m. NKI išteklius patikrinimams ir apie patikrinimų planavimą;

οpatikrinimų ataskaitos ir Priežiūros vadovo 6 skyriaus priedai, kuriuose aprašyta vietoje vykdomų patikrinimų metodika (žr. 150–183 dalis).

11Mūsų įgaliojimai nustatyti pagal ECBS statuto 27 straipsnio 2 dalį ir BPM reglamento 20 straipsnio 2 dalį.

122014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (OL L 141, 2014 05 14, p. 1).

Valdymas

20

Šioje ataskaitoje valdymas – tai vidaus procesai ir procedūros, kurių laikantis vykdoma priežiūros funkcija ir užtikrinama, kad priežiūros veiksmai ir sprendimai būtų nuoseklūs, efektyvūs ir skaidrūs. Kad būtų užtikrintas geras valdymas, turi būti aiškiai paskirstytos funkcijos ir atsakomybės sritys, deramai suteikti įgaliojimai, tinkamai atskirta veikla ir vykdantieji priežiūrą savo užduotis galėtų vykdyti remdamiesi jiems suteiktais įgaliojimais ir technine patirtimi. Kitas gero valdymo aspektas yra vidaus auditas, kuris palengvina sukčiavimo aptikimą ir prevenciją, atitikties stebėjimą ir rizikos mažinimą. Remiantis BBPK, „priežiūros institucijos veiklos nepriklausomumas, atskaitomybė ir valdymas turėtų būti nustatyti teisės aktuose ir viešai skelbiami“ (2 principo 1 pagrindinis kriterijus).

Nustatyta sudėtinga organizacinė struktūra

21

Pagrindinė BPM organizacinei struktūrai taikoma taisyklė yra susijusi su tuo, kad „darbuotojai, dalyvaujantys vykdant ECB šiuo reglamentu pavestus uždavinius, organizacijos struktūroje atskiriami nuo darbuotojų, vykdančių kitus ECB pavestus uždavinius, ir jie atsiskaito skirtingiems vadovams“¹³.

22

ECB pavyko greitai sukurti naują organizacinę struktūrą, kad būtų galima pradėti vykdyti priežiūros funkciją¹⁴. Naująją struktūrą sudaro Priežiūros valdyba, kuri, padedant sekretoriatui, yra atsakinga už ECB priežiūros užduočių planavimą ir vykdymą, ir keturi už mikroprudencinę priežiūrą atsakingi generaliniai direktoratai (I–IV MPGD), funkciniais klausimais atskaitingi valdybos pirmininkui ir pirmininko pavaduotojui¹⁵ (žr. 3 diagramą). ECB valdymo struktūroje buvo įsteigtas specialus IV MPGD padalinys, atsakingas už priežiūros kokybės užtikrinimą (PKU) ECB priežiūros funkcijos atžvilgiu. PKU yra tam tikra „antra gynybos linija“ tarp veiklos padalinių ir vidaus audito funkcijos. Jis atlieka ECB planinių rezultatų, procesų ir įrankių ex post kokybės užtikrinimo peržiūras. Teikdamas rekomendacijas vadovybei, jis siekia skatinti kokybišką ECB bankų priežiūrą ir skleisti geriausias praktikas.

23

Taikant modelį, pagal kurį svarbių įstaigų priežiūrai skiriami ištekliai, įtraukiami ir ECB, ir atitinkamų NKI darbuotojai¹⁶. I-asis ir II-asis mikroprudencinės priežiūros generaliniai direktoratai, vykdantys su ECB tiesioginės priežiūros atsakomybe susijusias užduotis, suteikia patalpas ECB darbuotojams, paskirtiems jungtinių priežiūros grupių nariais ir koordinatoriais. Atitinkami NKI darbuotojai, esantys JPG nariais, dirba atitinkamų savo šalies institucijų patalpose. 2016 m. kovo mėn. duomenimis, NKI įsipareigojo JPG grupių veiklai skirti 846 etato ekvivalentus, palyginti su ECB skirtais 455 etato ekvivalentais (215 iš I MPGD ir 240 iš II MPGD).

3 diagrama

BPM organizacinė struktūra

Šaltinis: Audito Rūmai; remtasi ECB pateikta informacija.

24

2014 m. lapkričio mėn. pradėjus veikti BPM, naujoji organizacijos struktūra buvo parengta veikti visu pajėgumu. Tačiau dėl bendrai nustatytos sudėtingos struktūros kilo nemažai sunkumų. Kad galėtų laikytis bendro ir efektyvaus požiūrio į priežiūrą, ECB ir NKI darbuotojams tapo būtina labai gerai koordinuoti savo veiksmus ir palaikyti tiesioginius ryšius.

Atsižvelgiant į tai, kad laiko buvo nedaug, BPM darbuotojus ECB pasamdė veiksmingai…

25

Artėjant laikui prisiimti jam nustatytą priežiūros srities atsakomybę, ECB ėmėsi ieškoti išteklių naujajai funkcijai vykdyti ir jo pastangos, atsižvelgiant į labai ribotą laiką, buvo gana sėkmingos. Darbuotojai pradėti samdyti 2013 m., buvo paskelbta 113 atskirų kvietimų teikti paraiškas, į juos atsiliepė 25 000 kandidatų. 2014 m. pabaigoje buvo užpildyta apie 85 proc. visų 2015 m. patvirtintų 1 073 etato ekvivalentų. Darbuotojai buvo samdomi ir 2015 m., metų pabaigoje buvo užpildyta apie 96 proc. visų patvirtintų etatų. Atrinkę faktiškai pasamdytų darbuotojų gyvenimo aprašymus, patikrinome, ar jie turėjo įgūdžių, kurių reikėjo atitinkamoms pareigoms. Tie darbuotojai turėjo reikiamų įgūdžių ir kvalifikaciją ECB paskirtoms užduotims vykdyti, nepaisant to, kad rekomendacijos sistemingai tikrintos (t. y. susisiekta su gyvenimo aprašymuose nurodytais asmenimis) tik nuo 2015 m. gruodžio mėn. 4 diagramoje pateiktos procentinės ECB darbuotojų, paskirtų vykdyti su BPM susijusias pareigas, dalys.

4 diagrama

Patvirtinti ECB bankų priežiūros etatai 2015 m. gruodžio 31 d. duomenimis. Išskirstyta pagal etato ekvivalentus

© Europos Centrinis Bankas, Frankfurtas prie Maino, Vokietija (2015 m. priežiūros veiklos metinė ataskaita).

…bet reikia labai daug NKI išteklių

26

Ištekliai BPM skiriami laikantis nustatytų standartų, t. y „ECB yra atsakingas už būtinų finansinių ir žmogiškųjų išteklių skyrimą, kad būtų vykdomi jam šiuo reglamentu pavesti uždaviniai“¹⁷ ir „tie ištekliai turi būti gaunami tokiu būdu, kad būtų užtikrintas ECB nepriklausomumas nuo nederamos nacionalinių kompetentingų institucijų ir rinkos dalyvių įtakos <…>“¹⁸.

27

Didžiausia dėl dabar nustatytos struktūros kylanti rizika susijusi su tuo, kad, esant priežiūros grupių, į kurias darbuotojai bendrai skiriami, sistemai, didelė dalis euro zonos svarbių bankų priežiūros sąnaudų tenka NKI¹⁹. Taigi, bendrą priežiūros biudžetą iš tikrųjų sudaro 27 atskiri biudžetai²⁰, įskaitant paties ECB biudžetą. Didžiulė dalis bendrų išteklių skiriama valstybių narių siunčiamų darbuotojų (NKI ir centrinių bankų) išlaidoms padengti. Nacionalinės institucijos priima galutinį sprendimą dėl finansinių ir kitų išteklių, jų skiriamų patikrinimams vietoje ir savo darbuotojams, skiriamiems į JPG²¹, nors atsakomybė už šias priežiūros sritis galiausiai tenka ECB. Be to, nors ECB atskleidžia priežiūros mokesčio, kurį nustato bankams, sumą ir, prieš priimdamas galutinį sprendimą dėl šio mokesčio taikymo, apie jį praneša NKI, dabartinėje teisinėje sistemoje nėra jokių nuostatų dėl konsoliduoto visų BPM sąnaudų atskleidimo.

Instituciniai organai įsteigti, kaip reikalaujama, tačiau jie grindžiami sudėtingu sprendimų priėmimo procesu

28

Teisinė BPM sistema įdiegta. Kaip reikalaujama reglamentuose ir laikantis BBPK pirmojo pagrindinio principo²², buvo nustatyta ir viešai paskelbta BPM organų, dalyvaujančių sprendimų priėmimo procese, steigimo tvarka ir darbo reglamentas.

29

Priežiūros valdybos funkcija – planuoti ir vykdyti Europos Centriniam Bankui nustatytas priežiūros užduotis. Šia prasme Valdyba baigia rengti galutinius sprendimų, kurių daugumą pasiūlė JPG, projektus ir pateikia juos ECB valdančiajai tarybai. Sprendimai laikomi priimtais, jeigu Valdančioji taryba per tam tikrą laikotarpį nepareiškia prieštaraujanti jiems (tai vadinama neprieštaravimo procedūra). Valdybos sudėtis ir atitinkama skyrimo procedūra nustatytos BPM reglamente²³. Mums nepavyko atlikti NKI atstovų skyrimo į Priežiūros valdybą ir šalinimo iš jos procedūrų audito²⁴. Su ES institucijomis nesikonsultuojama ir jos visiškai nesikiša skiriant narius iš NKI.

30

Taip pat, kaip nustatyta BPM reglamente²⁵, ECB įsteigė Administracinę peržiūros valdybą (APV) ECB priimtų sprendimų vidaus administracinei peržiūrai vykdyti. Iki 2015 m. liepos mėn. Administracinės peržiūros valdybos buvo paprašyta peržiūrėti šešis sprendimus ir visais atvejais ši pateikė nuomonę laikydamasi nurodyto dviejų mėnesių termino. Vienu atveju Priežiūros valdybai pateikti naują sprendimą Valdančiajai tarybai pagal APV procedūras prireikė trijų su puse mėnesių vietoje 20 darbo dienų.

31

Tarpininkavimo komisijos²⁶, sudarytos klausimams, susijusiems su NKI pareikštomis skirtingomis nuomonėmis dėl Valdančiosios tarybos prieštaravimo Priežiūros valdybos sprendimui, spręsti, paslaugomis dar nesinaudota.

Sprendimų priėmimas – sudėtingas iš daugybės keitimosi informacija lygmenų susidedantis procesas, jam vykstant aktyviai dalyvauja Priežiūros valdybos sekretoriatas

32

Esant veiksmingiems vidaus valdymo ir komunikacijos procesams, turėtų būti lengviau priimti sprendimus lygmeniu, atitinkančiu problemos svarbą, ir per tinkamą terminą, atsižvelgiant į skubos lygį²⁷.

33

BPM sprendimų priėmimo procesas, įskaitant neprieštaravimo procedūrą, apžvelgtas 5 diagramoje.

5 diagrama

Sprendimų priėmimo proceso apžvalga

Šaltinis: Audito Rūmai; remtasi ECB pateikta informacija.

34

Iš III priede pateiktos informacijos matyti, kaip painiai ir sudėtingai keičiamasi informacija vykstant sprendimų priėmimo procesui, taip pat tai, kad vykstant sprendimų priėmimo procesui turi aktyviai dalyvauti Priežiūros valdybos sekretoriatas. Taikant standartinę procedūrą (neatsižvelgiant į parengiamąjį JPG atliekamą darbą), procesas turėtų trukti apie penkias savaites²⁸.

35

Priežiūros valdybos sekretoriatas yra atsakingas už sprendimų priėmimo proceso koordinavimą. Tam sekretoriatas yra nustatęs vidaus procedūras ir procesus. Tačiau JPG ir kitose veiklos srityse jis parengęs nedaug gairių, t. y. kontrolinių sąrašų, šablonų ir struktūrinių schemų.

Priežiūros valdyba privalo priimti labai daug sprendimų…

36

2015 m. lapkričio mėn. duomenimis, Priežiūros valdyba iš viso priėmė 1 450 priežiūros sprendimų (žr. 2 lentelę). Valdybos pirmininkas viešai pareiškė, kad dėl Valdančiajai tarybai pateiktų priežiūros sprendimų apimties, ši yra priversta pasitikėti Valdybos išvadomis²⁹. 2016 m. sausio mėn. pradėtos diskusijos dėl tam tikrų sprendimų priėmimo proceso aspektų supaprastinimo³⁰.

2 lentelė

Nuo 2014 m. lapkričio mėn. iki 2015 m. lapkričio mėn. priimti priežiūros sprendimai

Priežiūros sprendimo kategorija | Sprendimų skaičius
Kompetencijos ir tinkamumo sprendimai | 661
Svarba ir svarbos lygio keitimas | 216
Susiję su išsamiu vertinimu | 145
Priežiūrinio tikrinimo ir vertinimo procesas | 119
Nuosavos lėšos (bendro 1 lygio nuosavo kapitalo emisija, mažinimas) | 103
Kvalifikuotojo akcijų paketo dalių įsigijimas | 80
Licencijavimas | 27
Prudencinių taisyklių atsisakymas | 18
Įvairūs klausimai | 17
Neužbaigtos priežiūros procedūros | 13
Nurodymai NKI dėl svarbių įstaigų | 13
Kiti leidimai (pardavimas) | 9
Susijungimas | 8
Nurodymo padengti išlaidas sprendimai ir mokesčiai | 7
Sprendimai dėl finansinių konglomeratų | 6
Vidaus modeliai | 5
Sprendimai dėl grupių struktūros | 2
Bendrieji nurodymai NKI | 1
IŠ VISO | 1 450

Šaltinis: Audito Rūmai; remtasi ECB pateikta informacija.

37

Atrinkome 16 atvejų ir mums buvo pateiktos visų tų atvejų lentelės, kuriose nurodyti su įvairių rūšių sprendimais susiję procedūriniai veiksmai ir datos. Tačiau mums nebuvo suteikta galimybė susipažinti su pagrindiniais dokumentais, taigi negalime pareikšti nuomonės dėl proceso efektyvumo.

…ir tai daro didelę neigiamą įtaką iniciatyvinio komiteto darbui

38

2015 m. ECB atlikus peržiūrą buvo nustatyta su iniciatyvinio komiteto procedūromis ir posėdžių organizavimu bei kitais dalykais susijusių trūkumų. Svarbiausia tai, kad sekretoriatui buvo sunku pasirengti tą pačią dieną vykstantiems ir valdybos, ir iniciatyvinio komiteto posėdžiams, todėl dokumentai dažnai būdavo išplatinami vėlai, taigi komiteto nariai būdavo nepakankamai pasirengę diskutuoti darbotvarkės klausimais.

39

Peržiūra baigiama įvairių sprendinių privalumų ir trūkumų aprašu. Apsvarstęs padėtį, iniciatyvinis komitetas nusprendė nekeisti savo darbo organizavimo būdo, išskyrus tai, kad bus standartizuoti kai kurie tolesnių veiksmų elementai.

Pinigų politikos ir priežiūros atskyrimo principas taikomas, bet kyla pavojų, siejamų su nepriklausomumo suvokimu

40

Šiuo BPM reglamentu jam pavestus uždavinius ECB vykdo nedarydamas poveikio savo uždaviniams, susijusiems su pinigų politika, ir atskirai nuo šių ir kitų uždavinių³¹. Šio reglamento 65 konstatuojamoje dalyje nurodoma, kad ECB pinigų politikos ir priežiūros uždaviniai turėtų būti vykdomi visiškai atskirai, siekiant išvengti interesų konfliktų ir užtikrinti, kad kiekviena funkcija būtų vykdoma atsižvelgiant į taikytinus tikslus. Darbuotojai, dalyvaujantys vykdant reglamentu pavestus uždavinius, organizacijos struktūroje turi būti atskiriami nuo darbuotojų, vykdančių kitus ECB pavestus uždavinius, ir jie turi atsiskaityti skirtingiems vadovams. Iš ECB buvo pareikalauta priimti ir paskelbti visas vidaus taisykles įskaitant profesinės paslapties saugojimo ir keitimosi informacija tarp dviejų funkcinių sričių taisykles ir užtikrinti, kad Valdančioji taryba veiktų visiškai atskirdama pinigų politikos ir priežiūros funkcijas³².

41

ECB priėmė su tuo susijusį sprendimą, taip pat profesinės paslapties saugojimo ir keitimosi informacija tarp dviejų funkcinių sričių taisykles. ECB iš dalies pakeitė savo darbo reglamentą, kad organizacinėje struktūroje atsirastų naujų sprendimų priėmimo organų ir kad būtų paaiškinta jų sąveika vykstant sprendimų priėmimo procesui. Mus informavo, kad, laikantis reglamento, Valdančioji taryba veikia pagal atskiras abiem sritims skirtas darbotvarkes ir rengia atskirus posėdžius. Šis reikalavimas nustatytas ECB darbo tvarkos taisyklių 13l straipsnio 1 dalyje.

Būtų galima geriau vertinti riziką, kylančią naudojantis bendromis tarnybomis

42

ECB sprendimas dėl atskyrimo principo įgyvendinimo³³ nustato, kad kai kurie ECB departamentai gali būti paskirtosiomis „bendromis tarybomis“, teikiančiomis pagalbą tiek pinigų politikos, tiek priežiūros funkcijoms. Bendrosios tarnybos yra įsteigtos siekiant efektyviai ir veiksmingai teikti paslaugas, kad būtų sumažintas darbo dubliavimasis. Nepaisant pirmiau išdėstytų teigiamų dalykų, dėl šios tvarkos kyla ir pavojų (žr. 3 lentelę).

43

Rizika, kylanti iki galo neįgyvendinus atskyrimo principo, gali kilti ir kitose ECB veiklos srityse. Ta rizika gali būti susijusi su dalijimusi konfidencialia informacija, tačiau tai ne vienintelis pavojus. Bendroms tarnyboms netaikomos ECB sprendimo dėl atskyrimo principo įgyvendinimo 6 straipsnyje nustatytos keitimosi informacija tarp politinių funkcijų nuostatos (kitaip sakant, keičiantis konfidencialia informacija, nereikalaujama išankstinio Vykdomosios valdybos pritarimo)³⁴, nors bendrieji prieigos prie informacijos principai yra taikomi.

44

Egzistuoja konfidencialios informacijos tvarkybos bendrosios nuostatos (pvz., ECBS ir ECB statuto 37 straipsnio 2 dalies teisinės prievolės, SESV 339 straipsnis, ECB etikos kodeksas ir Sprendimo ECB/2014/39 4 ir 5 straipsniai.) BBPK 2 pagrindinio principo 5 kriterijus pabrėžia, kad reikalingos taisyklės, nustatančios kaip elgtis esant interesų konfliktui ir kaip tinkamai naudoti informaciją. Tačiau ECB specialiai neanalizavo kiekvienos bendros tarnybos rizikų ir daugumoje veiklos sričių neužtikrino atskyrimo skyrių ar padalinių lygmeniu.

3 lentelė

ECB bendros tarnybos ir funkcijų atskyrimui kylantys pavojai

Bendra tarnyba arba veiklos sritis
Ar tarnyboje yra atskiri skyriai?
Galimi konfliktai
Ar, be ECB sprendimų ir etikos taisyklių, yra konkrečių apsaugos priemonių?

Administravimas
Ne
Išteklių paskirstymas, užduočių išdėstymas pagal svarbą
Ne

Informacinės technologijos
Ne
Išteklių paskirstymas, užduočių išdėstymas pagal svarbą, atskiri IT reikalavimai
Ne

Komunikacija
Ne
Kai nesutampa požiūris į tam tikrą klausimą, skyrius padėtų palaikyti ryšius. Dėl to gali būti rastas nė vienai šaliai netinkantis sprendimas.
Ne

Žmogiškieji ištekliai, biudžetas ir organizacija
Ne
Funkciniu požiūriu atsiskaitoma tik Vykdomajai valdybai, neatskirta atsakomybė už darbuotojų samdymą, biudžetą, skatinimą, atleidimą ir drausminimą tais atvejais, kai priežiūros srities darbuotojai faktiškai yra atskaitingi Priežiūros valdybos pirmininkui.
Ne

Vidaus auditas
Labai ribotai. Vidaus audito grupės vadovas kaip Vidaus audito direktorato valdymo grupės narys yra atsakingas už audito darbą abejose srityse, ir ši grupė taip pat audituoja statistinius duomenis (tiek priežiūros, tiek pinigų politikos).
Kadangi rizikos valdymas susijęs su visa organizacija, pagrindinei vienoje srityje kylančiai rizikai gali būti neskiriama dėmesio (arba jis nepakankamas) kitoje srityje. Gali būti netinkamai paskirstomi ištekliai. Ši sritis nagrinėjama vidaus auditui skirtame skirsnyje.
Ne

Teisės tarnybos
Įsteigtas atskiras priežiūros skyrius; funkcijos atskirtos iki generalinio direktoriaus pavaduotojo lygmens. Generalinis direktorius atsakingas už abi sritis. Priežiūros srityje atsiskaitoma ne Priežiūros valdybos pirmininkui, bet pirmininko pavaduotojui, esančiam ir ECB Valdančiosios tarybos, ir Vykdomosios valdybos nariu.
Teisinis vertinimas gali būti taikomas bet kuriai funkcijai¹. Nesant visiško atskyrimo generalinio direktorato lygmeniu, gali vyrauti viena sritis, palyginti su kita, visų pirma atsižvelgiant į tai, kad funkciniu požiūriu priežiūros srityje atsiskaitoma Priežiūros valdybos pirmininko pavaduotojui, o ne pirmininkui. Tai gali trukdyti reikšti kitokią nuomonę dėl abiem pusėms aktualių klausimų.
Ne

1Už teisines paslaugas ir konsultavimą priežiūros įstatymų klausimais atsiskaitoma ne vien Priežiūros valdybos pirmininko pavaduotojui, bet taip pat ir už teisines paslaugas atsakingam Vykdomosios valdybos nariui.

Šaltinis: Audito Rūmai.

45

Be Sprendimo ECB/2014/39, mums nepateikta kitų dokumentų, susijusių su atskyrimo principo įgyvendinimu, įskaitant „kinų sienos“ taisykles³⁵ bendrose tarnybose ar stebėjimu grindžiamus įrodymus, kad laikomasi atskyrimo principo.

46

Išskyrus Teisės tarnybą ir Statistikos direktoratą, priežiūros ir kitos ECB užduotys bendrose tarnybose padalinio lygmeniu neatskirtos, taip pat nenustatyta jokios funkcinės atskaitomybės Priežiūros valdybos pirmininkui. Nuo 2016 m. sausio 1 d. kai kurios bendros tarnybos (Informacinių paslaugų GD, Administravimo GD, Žmogiškųjų išteklių GD ir Finansų GD) atsiskaito Vyriausiajam paslaugų pareigūnui (VPP), kuris atsiskaito Vykdomajai valdybai per ECB Pirmininką. ECB neatliko pavojų, galinčių kilti dėl galimų interesų konfliktų ir dalijimosi informacija tose tarnybose, ar poreikio nustatyti apsaugos priemones analizės. ECB taip pat neįdiegė stebėjimo sistemos, leidžiančios nustatyti, ar kiekvienoje veiklos srityje laikomasi minėtų reikalavimų, siekiant sumažinti riziką, galinčią kilti dėl bendrų tarnybų koncepcijos.

Papildomą riziką, kylančią pinigų politikos ir priežiūros funkcijų nepriklausomumui, lemia BPM organizacinė ir finansinė struktūra

47

BBPK pagrindiniuose principuose nustatyta, kad „priežiūros pareigūnas veikia nepriklausomai, […] gali naudotis jo priklausomumo nepažeidžiančiais biudžeto procesais ir atitinkamais ištekliais bei yra atskaitingas už savo pareigų vykdymą ir išteklių panaudojimą“³⁶.

48

Vykdomoji valdyba yra atsakinga už ECB vidaus organizacijos valdymą, įskaitant jo priežiūros funkcijos biudžetinių ir žmogiškųjų išteklių aspektus³⁷. IV priede apibūdintas ECB biudžeto rengimo procesas. Prieš kiekvienų finansinių metų pabaigą ECB Valdančioji taryba, veikianti remdamasi Vykdančiosios valdybos siūlymu, patvirtina institucijos kitų finansinių metų biudžetą. Biudžete galima aiškiai atskirti priežiūros užduotims skirtas išlaidas, kurios tvirtinamos pasitarus su Priežiūros valdybos pirmininku ir pirmininko pavaduotoju³⁸.

49

ECB biudžeto komitetas (BUCOM), susidedantis iš nacionalinių centrinių bankų ekspertų, padeda sprendimus priimantiems organams³⁹. Šiuo požiūriu jis konsultuoja Valdančiąją tarybą dėl išteklių teikimo pinigų politikos ir priežiūros funkcijoms, tačiau organizaciniu požiūriu šios dvi funkcijos neatskirtos.

50

Vykstant ECB biudžeto rengimo procesui, su Priežiūros valdybos pirmininku ir pirmininko pavaduotoju konsultuojamasi dėl institucijos bankų priežiūros išlaidų, bet pirmininkui arba visai Priežiūros valdybai neatsiskaito nei BUCOM, nei Finansų GD, nors jo padaliniui (Biudžetas, priežiūra ir organizavimas – žr. IV priedą) tenka dalis atsakomybės už konsultavimą biudžeto klausimais, biudžeto vertinimą ir stebėjimą. Kasmet, prieš baigiantis sprendimų priėmimo procesui, ECB Priežiūros valdybos narius supažindina su ECB sprendimo dėl bendros bankams nustatytino priežiūros mokesčio sumos projekto turiniu.

51

Iš esmės tai reiškia, kad Priežiūros valdyba, nors ji atsakinga už priežiūros užduočių planavimą ir vykdymą, negali kontroliuoti būtinų žmogiškųjų ir finansinių išteklių. Turint omenyje priežiūros aprūpinimo ištekliais nenuoseklumą (žr. 26 ir 27 dalis), tai galėtų neigiamai paveikti pagrindinę Priežiūros valdybos ir jo pirmininko funkciją tinkamai užtikrinti atskaitomybę.

52

BPM reglamento 66 konstatuojamojoje dalyje⁴⁰ sakoma, kad ECB pavestų uždavinių vykdyme dalyvaujantys darbuotojai turėtų būti atskaitingi Priežiūros valdybos pirmininkui. Praktiškai atsiskaitoma ir pirmininko pavaduotojui, kuris taip pat yra Valdančiosios tarybos bei Vykdomosios valdybos narys ir Valdančiojoje taryboje inicijuoja galutinį sprendimų priėmimo etapą. Tas pat pasakytina ir apie priežiūros padalinius bendrose teisės ir statistikos tarnybose, atsiskaitančiose tik Priežiūros valdybos pirmininko pavaduotojui (žr. 46 dalį).

BPM valdymui ir darbuotojams taikytos etikos procedūros ir elgesio kodeksai

BPM etikos kodeksas buvo nustatytas, bet nacionalinėms kompetentingoms institucijoms tebetaikomi nacionalinės teisės aktai bei suteikta nemažai galimybių savo nuožiūra nustatyti savo taisykles

53

Visiems ECB darbuotojams taikomi etikos standartai, nustatyti institucijos etikos kodekse⁴¹, kuris yra sudėtinė ECB personalo taisyklių dalis. Kodeksas taikomas visiems ECB darbuotojams, bet, kadangi ECB nesuteikta kompetencija reguliuoti NKI darbuotojų įdarbinimo sąlygas, jis netaikomas NKI į JPG paskirtiems priežiūros darbuotojams.

54

2015 m. kovo mėn. ECB priėmė gairę⁴², nustatančią atskiro BPM etikos kodekso principus. Naująjį kodeksą turėjo sudaryti ši gairė, geriausios įgyvendinimo praktikos (įgyvendinimo praktikų) pavyzdžių rinkinys ir vidaus taisyklės bei praktikos, kurias atskirai priima ECB ir kiekviena NKI. NKI duotas terminas gairę įgyvendinti iki 2016 m. kovo mėn. Derinimo pastangas šioje srityje reguliariai kontroliuoja jungtinė „Etikos kodekso darbo grupė“.

55

Gairė yra mažiau detalizuota, nei ECB darbuotojams taikomas etikos kodeksas, – joje tiesiog išdėstomi bendro kodekso pagrindiniai principai, kuriuos NKI privalo priimti nustatydami savo nuosavas vidaus taisykles, procedūras ir mechanizmus. Taigi įvairių NKI vidaus taisyklių specifika gali gerokai skirtis. Nacionalinių etikos kodeksų skirtumai BPM sistemoje, gali trukdyti siekti teisės aktais nustatyto tikslo užtikrinti priežiūros konvergenciją ir suderinimą bei kelti riziką ECB reputacijai. Pavyzdžiui, nors gairėse yra nuostata dėl ECB ir NKI organų darbuotojų, susijusių su priežiūros užduočių vykdymu, „veiklos pertraukos laikotarpių“⁴³, jose tik paminėta, kad toks laikotarpis turėtų būti, bet tikslus minimalus laikotarpis nenurodytas; gairėse taip pat nėra nuostatų dėl laikotarpio, kurį priežiūros vadovai gali eiti savo pareigas⁴⁴, nenurodyta valdžios institucija, turinti stebėti atitiktį BPM etikos kodeksui, nenustatyta, kaip dažnai turėtų būti vykdomas toks stebėjimas.

56

Kartu su šia gaire ECB paskelbtos įgyvendinimo praktikos apima įvairias ECB rekomendacijas⁴⁵ dėl nacionalinių etikos kodeksų. Tačiau, kitaip nei gairės, Įgyvendinimo praktikos nuostatai NKI nėra teisiškai privalomi.

57

Numatoma, kad dalyvaujančios NKI savo darbuotojams taikys BPM etikos kodekso nuostatas (įskaitant gairių nuostatas ir įgyvendinimo praktikos nuostatus). Tačiau, kadangi gairės yra bendrojo pobūdžio, o įgyvendinimo praktika teisiškai neprivaloma, akivaizdu, kad kiekviena NKI turi nemažai laisvės nustatyti ir taikyti savo etikos kodeksą.

Vidaus auditas – naujoviškas metodas, naudojant išsamų audito planą, bet dėl išteklių paskirstymo ir planavimo problemų kyla įgyvendinimo kliūčių

58

Vidaus auditą ECB atlieka Vidaus audito direktoratas (VAD), įdiegus BPM tapęs bendra tarnyba. Vidaus audito direktoratas audituoja visas ECB operacijas ir veiklą; jis taip pat skiria išteklius Vidaus audito komitetui (VAK), organui sudarytam iš aukštesniųjų VA direktorato pareigūnų bei jų kolegų iš NKI ir nacionalinių centrinių bankų.

59

VAK posėdžiauja trimis atskiromis „sudėtimis“ priklausomai nuo to, ar jis nagrinėja audito klausimus, susijusius su Eurosistema, Europos centrinių bankų sistema (ECBS)⁴⁶ ir BPM, tokius kaip planavimas, bendrų audito standartų nustatymas, dalijimasis svarbiomis žiniomis ir auditų bei susijusios veiklos vykdymas. VAK audito nuostatuose jam suteikta Eurosistemos, ECBS ir BPM „aukščiausiojo audito organo“ funkcija, o atsakomybę bendrai prisiima visi jo nariai. Kartu, kiekvienas VAK narys veikia kaip konkretaus juridinio subjekto atstovas ir prisiima asmeninę atsakomybę už jam tenkančios audito projekto dalies valdymą, vykdymą ir nepriklausomas ataskaitas.

60

VAK struktūra pateikta 6 diagramoje. Šešios audito darbo grupės yra atsakingos už audito veiklos, susijusios su konkrečiomis temomis, planavimą ir vykdymą. Audito darbo grupes sudaro ECB ir NKI bei nacionalinių centrinių bankų atstovai. Kiekvienas vykdant vietos lygmens VAK auditą bendros audito grupės nustatytas faktas turi būti vertinamas siekiant nustatyti jo poveikį visai BPM. Šis naujoviškas metodas buvo įdiegtas siekiant užtikrinti, kad kompleksiniai klausimai būtų audituojami nuosekliai visoje BPM sistemoje. Atlikdami auditą daugiausia dėmesio skyrėme audito darbo grupės, atsakingos už BPM ir statistiką (angl. ATF SSM-ST), funkcijai.

61

Mes išnagrinėjome, kaip VAK skiriami ištekliai, konkrečiai iš Vidaus audito direktorato, kaip auditas planuojamas ir kaip valdoma rizika (taip pat, kaip padengiama rizika).

6 diagrama

Vidaus audito direktorato funkcija vykdant BPM ir Eurosistemos vidaus audito veiklą

Šaltinis: Audito Rūmai.

Vidaus audito direktorato atliekamas išteklių paskirstymas – nors reikiamas darbuotojų skaičius buvo aiškiai nurodytas, galutinis darbuotojų skaičius buvo nepakankamas

62

2013 m. kovo mėn., po išorės kokybės vertinimo, kurį atlikus padaryta išvada, kad Vidaus audito direktoratui reikėtų pradėti rengtis jo atliekamam BPM auditui, Vidaus audito direktoratas nusprendė, kad, siekiant šiuo atžvilgiu pateikti nepriklausomą ir objektyvų patikinimą, prireiks bent 16 etato ekvivalentų. Tačiau 2013 m. rugpjūčio mėn. ECB valdančioji taryba patvirtino tik tris VA direktorato viso etato darbuotojus 2013 metams ir dar keturis 2014 metams vykdyti BPM ir statistikos užduotis⁴⁷. Prašiusiems skyriams nepateikta jokio tokio nukrypimo nuo pradinių pasiūlymų pagrindimo (žr. 4 lentelę).

4 lentelė

Nustatytas reikiamas darbuotojų skaičius, palyginti su faktiškai pasamdytų darbuotojų skaičiumi

Nustatytas reikiamas VAD darbuotojų BPM užduotims vykdyti skaičius (etato ekvivalentai) | 16
Iš viso patvirtinta darbo vietų | 7
(vienas etatas tyrimų skyriuje, o paskirtas darbuotojas gali dirbti ir srityse, nesusijusiose su BPM) | (1)
(vienas IT etatas; į šią darbo vietą specialiems projektams skiriami darbuotojai iš kitų VAD skyrių) | (1)
BPM ir statistikos užduotims, išskyrus IT ir tyrimus, skirti etatai išvardyti toliau: | 5
(vienas pagrindinis auditorius, pasamdytas iš ECB darbuotojų po viešai paskelbtos samdymo kampanijos) | 1
(iš išorės pasamdyti darbuotojai, turintys naujausios specifinės komercinės bankininkystės ir bankų priežiūros kompetencijos) | 2
(trumpam laikotarpiui komandiruoti pasamdyti darbuotojai, turintys naujausios specifinės bankų priežiūros kompetencijos) | 1
(vieno darbuotojo, turinčio dirbti IT ir statistikos srityje, perkėlimas VAD viduje) | 1

Šaltinis: Audito Rūmai.

63

Audito darbo grupės (ADG), atsakingos už BPM ir statistiką, pirmininkas turi anksčiau (1995–2000 m.) sukauptos bankų priežiūros patirties ir yra VA direktorato valdymo grupės, atsakingos už ADG auditus ir auditus, susijusius su centrinių bankų veikla, narys. 2015 m. kovo mėn. prie grupės prisijungė du asmenys, atitinkamai turintys trejų ir ketverių metų bankų priežiūros patirties. Dar vienas grupės narys, prie grupės prisijungęs 2014 m. rugsėjo mėn., turi privačiame sektoriuje įgytos rizikos valdymo ir naujo Bazelio kapitalo susitarimo (Bazelis II) įgyvendinimo patirties.

64

Nepaisant mažo VA direktorato darbuotojų skaičiaus, esamos kompetencijų visumos pakanka apimti keletą svarbių sričių, taip pat ir bendrąjį auditą, tačiau ateityje, kai darbuotojų skaičius išaugs tiek, kad galėtų vykdyti nuodugnius metodikos ir koncepcijos klausimų auditus, prireiks daugiau konkrečių kompetencijų ir praktinės patirties (pvz., susijusios su makroprudencine priežiūra, įmonių kredito netiesioginio aptarnavimo skyriais).

65

Kadangi audito darbo grupėje atsakomybę kartu prisiima visi jos nariai, jos veikla priklauso nuo bendradarbiavimo su NKI ir jų praktinio prisidėjimo vykdant užduotį. Kai kuriose srityse (pvz., vietoje vykdomos priežiūros, vietos NKI darbuotojų teikiamos pagalbos), priklausomumo lygis gali būti didesnis nei kitose (pvz., valdymo klausimų). Akivaizdu, kad koordinuojant poreikius didėja Vidaus audito direktorato darbo krūvis, kai atliekamas su BPM susijusių temų auditas.

Planavimas grindžiamas išsamaus audito visuma, bet ne visada atsižvelgiama į geriausią patirtį

Auditas planuojamas rengiant išsamų planą…

66

Iš pradžių vidaus auditui buvo skiriama nedaug išteklių, be to, skirti išteklius vėluota. Dėl to iš pradžių buvo nedaug planuojama.

67

2015 m. gegužės mėn. buvo baigta rengti labai išsami audito temų „visuma“⁴⁸. Ją sudaro penkios audito grupės, padalintos į 14 audito objektų ir 31 sritį ir procesą ir po to – dar į 150 smulkesnių komponentų.

…bet planuojant neįtrauktas rezervas ad hoc prašymams, taip pat neatsižvelgta į užsakomąsias paslaugas ir bendrai teikiamas paslaugas

68

Bendram audito planavimui kliūčių kyla dėl to, kad, priešingai gerajai praktikai⁴⁹, neatsižvelgta į nenumatytus ad hoc auditus arba į jau vykdomų auditų aprėpties padidinimą (kadangi vykdoma 100 % išteklių panaudojimo politika).

69

Geriausios praktikos neatitinka ir tai, kad Vidaus audito direktorate nėra sistemingos procedūros, susijusios su užsakomosiomis arba bendrai teikiamomis paslaugomis⁵⁰. Pavyzdžiui, paslaugų teikėjų vidaus audito funkcijai netaikomas sutartinis reikalavimas atsiskaityti Europos Centriniam Bankui už užsakomąsias paslaugas ir bendrai teikiamas paslaugas. Be to ne visose svarbiose sutartyse yra nuostata, suteikianti pačiai ECB vidaus audito funkcijai teisę audituoti užsakomųjų paslaugų ir bendrai teikiamų paslaugų veiklą.

Nors rizikos vertinimo metodika apskritai tinkama, joje nėra apsaugos priemonių, kuriomis būtų užtikrinta, kad didelės ir vidutinės rizikos sritys būtų išsamiai ir laiku tikrinamos

Išsamūs audito objekto šablonai yra parengti ir naudojami taikant rizikos modelį; nors esama tam tikrų trūkumų, iš esmės šablonai yra tinkami

70

Rizikos vertinimu naudojamasi priimant sprendimus dėl būsimo laikotarpio audito temų išdėstymo pagal svarbą. Vertinimas grindžiamas pagrindine informacija iš „audito objekto šablonų“; šablonuose pateikiama išsami informacija apie pagrindines audito visumos temas, taip pat išsamus kiekvienos veiklos aprašymas, susiję procesai ir tinkamiausios pagrindinės kontrolės priemonės. Atliekant rizikos vertinimą naudojami šablonai yra labai gera pradinė planavimo priemonė.

71

Tikrinome trijų audito sričių šablonus ir nustatėme, kad jie tinkami ir tinkamai naudojami. Tačiau reikėjo ne tik aiškiau apibrėžti trečiosios šalies riziką, bet ir apskritai užtikrinti finansinio poveikio ir ginčų nagrinėjimo rizikos kriterijų taikymo nuoseklumą, taip pat vienu atveju reikėjo sutelkti dėmesį į riziką, susijusią su pinigų politikos ir priežiūros politikos atskyrimu.

72

Nepaisant šių trūkumų, rizikos modelis yra labai tinkama planavimo priemonė. Visos mūsų klausimyną užpildžiusios NKI manė, kad rizikos vertinimo procesas yra „tinkamas“ ir „skaidrus“.

Nėra nustatyti minimalios priežiūros lygiai, leidžiantys užtikrinti, kad būtų visiškai apimtos didelės ir vidutinės rizikos sritys ir pagrindiniai smulkesni komponentai, be to, BPM auditai konkuruoja dėl išteklių su ne BPM auditais…

73

VAK nesiekia aprėpti visos tam tikro planavimo laikotarpio (pavyzdžiui, penkerių metų ciklo) rizikos ir remiasi tik vidutinės trukmės planavimo tikslais. Ji išlaiko pagrindinį didelės rizikos sričių aprėpties veiksmingumo rodiklį, pagal kurį kasmet turi būti patikrinama bent 30 % didelės rizikos sričių ir per trejų metų laikotarpį turi būti aprėpta bent 90 %. Tačiau tokio tikslo nėra nustatyta vidutinės rizikos sritims. Pagal metinę audito programą didelės ir vidutinės rizikos sričių rizikos vertinimas yra tikslinamas kas ketvirtį tam, kad kilus naujoms rizikoms, galima būtų reguliariai paderinti planavimą. Nors 2015–2018 m. laikotarpio vidurio tvarkaraštis apima visas didelės rizikos sritis, nėra aišku ar bus, ir jei taip kada bus patikrintos visos šių sričių sudedamosios dalys, tuo tarpu auditams planuoti naudojama formulė ne visuomet apima anksčiau netikrintus elementus. Sričių, laikomų vidutinės rizikos sritimis, pavyzdžiui, vidaus modelių, makroprudencinės priežiūros ir mažiau svarbių įstaigų, audito tvarkaraštis iki 2019 m. apskritai neparengtas, taigi neaišku, kokio masto jų auditas bus atliekamas.

74

Kai stinga išteklių, taikant 73 dalyje nurodytą metodą gali būti nepatikrintos kai kurios didelės ir vidutinės rizikos sritys, kadangi nustatyti minimalios priežiūros lygiai (tam tikri rizikos balai, reikalaujantys audito)⁵¹.

75

Kadangi vidaus auditą atlieka bendra tarnyba, o išteklių nepakanka, susidarė padėtis, kai „varžomasi“ dėl išteklių, skiriamų centrinių bankų ir BPM audito objektams (žr. 5 lentelę). 2015 m. tik 15 % faktiškai užsakyto laiko buvo skirta BPM užduotims. Iš trisdešimties Vidaus audito direktorato etatų tik septyni (įskaitant tyrimus ir IT) skiriami BPM ir statistikos užduotims atlikti.

5 lentelė

Suplanuotas BPM auditas, palyginti su kitomis audito užduotimis, atliekamomis bendradarbiaujant su NKI

Audito sritis | Didelės likutinės rizikos sritys 2015 m. rugsėjo mėn. duomenimis | 2015 m. atliktas arba pradėtas auditas | 2016 m. siūlomas auditas | 2017 ir 2018 m. siūlomas auditas
BPM / statistika¹ | 6 | 1 | 2 | 3
Eurosistema / ECBS² | 9 | 11 | 9 | 14
Valdymas, rizika, apskaita ir IT | 3 | 0 | 2 | 6
Iš viso ne BPM | 12 | 11 | 11 | 20

1Centrinių bankų ir priežiūros statistiniai duomenys nėra aiškiai atskirti.

2Kuri apima pinigų politiką ir jos įgyvendinimą, statistinius duomenis, mokėjimo ir atsiskaitymo sistemas, banknotus, apskaitą Eurosistemos konsoliduotame balanse ir finansinę atskaitomybę.

Šaltinis: Audito Rūmai; remtasi ECB duomenimis.

… o praktiškai didžiausios rizikos sritys nebuvo iškart nurodomos kaip svarbiausios audito sritys

76

Kalibravimas, kuriuo užtikrinamas įvairių audito darbo grupių siūlomų audito objektų nuoseklumas, gali padėti gauti pakoreguotą rizikos įvertinimą. Be to, Vidaus audito komitetui siūlydama auditą, kokybės valdymo darbo grupė gali atrinkti audito objektus, kuriems neskirtas aukščiausias rizikos įvertinimas, ir bet kuriuo atveju darbo grupės pasiūlymai VAK nėra privalomi.

77

Nepaisant to, kad visiems audito darbo grupės, atsakingos už BPM, audito objektams skirti aukščiausi arba beveik aukščiausi likutinės rizikos balai, pirmaisiais metais temų „nuolatinė sisteminės svarbos bankų priežiūra – priežiūrinio tikrinimo ir vertinimo procesas“ ir „bankų krizės valdymas“ auditas nebuvo atliktas, bet šios temos įtrauktos į 2017–2018 m. audito planą. 2015 ir 2016 m. atitinkamai atrinktos šios BPM audito temos: „nuolatinė priežiūra – planavimas ir stebėjimas“ (šešta) ir „priežiūros statistikos ir informacijos vertinimas“ (lygiavertė antra). Nuolatinės priežiūros planavimo aspektų auditas, atliekamas išsamiai neišnagrinėjus priežiūrinio tikrinimo ir vertinimo proceso (tai svarbiausias nuolatinis priežiūros procesas), negali būti laikomas išsamiai aprėpiančiu visą temą.

13BPM reglamento 25 straipsnio 2 dalies antra pastraipa.

14ECB valdymo struktūra apibrėžta SESV. BPM reglamentas neturėjo poveikio Vykdomosios valdybos atsakomybei už ECB vidaus organizacijos valdymą, įskaitant žmogiškuosius išteklius ir biudžeto klausimus.

15BPM reglamento 66 konstatuojamoji dalis.

16Pagal BPM reglamento 6 straipsnio 2 dalį, ir ECB, ir NKI turi geranoriškai bendradarbiauti ir privalo keistis informacija. 6 straipsnio 3 dalyje nustatyta, kad „nacionalinės kompetentingos institucijos yra atsakingos už pagalbą ECB […] rengiant ir įgyvendinant visus aktus, susijusius su 4 straipsnyje visų kredito įstaigų atžvilgiu nurodytais uždaviniais“.

17BPM reglamento 28 straipsnis.

18BPM reglamento 77 konstatuojamoji dalis.

19Mūsų audito aprėptis nebuvo tokia plati ir mes nenagrinėjome NKI biudžetų.

20Šis skaičius apima NKI ir tam tikrais atvejais kitų institucijų, kurias paskyrė dalyvaujančios valstybės narės, biudžetus.

21BPM reglamento 6 straipsnyje nustatytos ECB ir NKI bendradarbiavimo BPM srityje taisyklės. Tačiau dokumentus ir informaciją apie NKI gavome tik per ECB ir pateikę savo klausimyną. Atitinkamų NKI atžvilgiu nevykdėme audito procedūrų.

22http://www.bis.org/publ/bcbs230.htm

23BPM reglamento 26 straipsnis.

24Žr. BBPK 2 pagrindinio principo 2 esminį kriterijų.

25BPM reglamento 24 straipsnis.

26Žr. 2014 m. birželio 2 d. Europos Centrinio Banko reglamentą (ES) Nr. 673/2014 dėl Tarpininkavimo komisijos sudarymo ir jos darbo reglamento nustatymo (OL L 179, 2014 6 19, p. 72).

27Žr. BBPK 2 pagrindinio principo 4 esminį kriterijų.

28Per šį laiką penkios darbo dienos skiriamos Priežiūros valdybos nariams, kad, prieš tvirtinant sprendimo projektą, jie galėtų gerai susipažinti su dokumentais, dvi savaitės, skiriamos įgyvendinant kredito įstaigos teisę būti išklausytai, ir ne daugiau kaip dešimt darbo dienų, per kurias Valdančioji taryba gali priimti sprendimą neprieštaraudama, kaip nustatyta BPM reglamente. JPG parengiamojo darbo etapai aprašyti III priede. Standartinis penkių savaičių terminas nustatomas tada, kai reikia klausymo. Jeigu sprendimas neturi nepalankaus poveikio, nereikalaujama įgyvendinti teisės būti išklausytam, tokiu atveju standartinė procedūra trunka tris savaites.

29„Šiuo atveju kalbame apie tūkstančius Valdančiajai tarybai pateikiamų sprendimų. Tarp jų yra ir sprendimų, taip ir nepatekusių ant mano ar mano pavaduotojų darbo stalo, nes BPM reglamente nenumatyta perdavimo. Nemanau, kad Valdančioji taryba gali nagrinėti kiekvieną smulkmeną. Jai tenka pasitikėti Priežiūros valdyba“. https://bankingsupervision.europa.eu/press/interviews/date/2016/html/sn160125.en.html

30Savo kalboje pirmininko pavaduotojas paaiškino, kad Priežiūros valdyba svarstė galimybę nustatyti „įprastinių“ sprendimų perdavimo žemesniems lygmenims sistemą; esant tokiai sistemai valdyba galėtų sutelkti dėmesį į svarbesnius, esminius ir savo nuožiūra sprendžiamus klausimus. https://bankingsupervision.europa.eu/press/speeches/date/2016/html/se160113.en.html

31BPM reglamento 25 straipsnis.

32Žr. BPM reglamento 25 straipsnį.

332014 m. rugsėjo 17 d. Europos Centrinio Banko sprendimas dėl Europos Centrinio Banko pinigų politikos ir priežiūros funkcijų atskyrimo įgyvendinimo (ECB/2014/39) (OL L 300, 2014 10 18, p. 57).

34Sprendimo ECB/2014/39 3 straipsnio 4 dalis.

35„Kinų sienos“ taisyklės – tai vidinės informacijos atskleidimo ribojimo taisyklės, taikomos siekiant išvengti interesų konfliktų.

36BBPK 2 pagrindinis principas.

37BPM reglamentas nepakeitė ECB valdymo struktūros (ECB darbo reglamento 10 straipsnio 1 dalis). Pagal ECBS ir ECB statuto 11 straipsnio 6 dalį, už ECB einamąją veiklą atsakinga Vykdomoji valdyba. Tačiau tai netrukdo taikyti neprieštaravimo ar panašių procedūrų, kad Priežiūros valdybai būtų suteiktas didesnis autonomiškumas.

38ECB darbo reglamento 15 straipsnio 1 dalis.

39ECB darbo reglamento 9 straipsnis.

40Nors reglamento konstatuojamosios dalys neturi atskiro teisinio poveikio, jos yra svarbios reglamento straipsnių, taip pat būtinos organizacinės tvarkos, pavyzdžiui, susijusių pagrindų reglamentų ar darbo tvarkos rengimo, aiškinimo gairės.

41http://eur-lex.europa.eu/legal-content/EN/TXT/?uri=uriserv: OJ.C_.2015.204.01.0003.01.ENG&toc=OJ:C:2015:204:FULL

422015 m. kovo 12 d. Europos Centrinio Banko gairės (ES) 2015/856, kuriomis nustatomi Bendro priežiūros mechanizmo etikos kodekso principai (ECB/2015/12) (OL L 135, 2015 6 2, p. 29).

43Laikotarpis, kurį iš ECB išeinantys asmenys privalo nevykdyti veiklos, dėl kurios galėtų kilti interesų konfliktas.

44Pavyzdžiui, JK priežiūros srityje dirbantiems vadovams taiko minimalų ir maksimalų pareigų ėjimo laikotarpį.

45Pavyzdžiui, Įgyvendinimo praktikos nuostatai Nr. 11 dėl apribojimų pasibaigus tarnybos laikui: „Rekomenduojama, kad ECB ir NKI, kiek įmanoma laikydamiesi nacionalinės teisės, organų nariams ir vadovų bei ekspertų lygmens darbuotojams, ketinantiems dirbti kredito įstaigoje, kurios priežiūrą vykdant jie dalyvavo, arba tokios kredito įstaigos tiesioginiams konkurentams, nustatytų proporcingus veiklos pertraukos laikotarpius. Organų nariams ir aukštesnes pareigas ėjusiems darbuotojams turėtų būti nustatytas bent šešių mėnesių veiklos pertraukos laikotarpis, jei jie ketina dirbti kredito įstaigoje, už kurios priežiūrą buvo atsakingi“.

46ECBS sudaro ECB ir visų 28 ES valstybių narių nacionaliniai centriniai bankai, o Eurosistemą – tik ECB ir euro zonos valstybių narių centriniai bankai (jų funkcija yra vykdyti pinigų politiką, dėl kurios sprendimus priima ECB).

47Statistikos užduotys yra susijusios ir su bankų priežiūra (priežiūros duomenys), ir su pinigų politika (centrinių bankų duomenys).

48Mūsų teigiamam audito visumos vertinimui pritarė visos į mūsų klausimyną atsakiusios NKI. Tačiau trys iš 11 NKI išreiškė susirūpinimą dėl tikslios pagrindinių audito objektų aprėpties ir jų patikrinimo per pagrįstą laikotarpį.

49Žr., pavyzdžiui, Vokietijos NKI (BaFin) pateikto dokumento „Minimalūs rizikos valdymo reikalavimai“ BT 2.3 skirsnio 3 dalį ir Vokietijos viešojo sektoriaus auditorių instituto (IDW) paskelbto Audito standarto Nr. PS 240 20 dalį.

50BaFin, „Minimalūs rizikos valdymo reikalavimai“, AT 9 skirsnio 6 dalis ir BT 2.1 skirsnio 3 dalis.

51Šiuo atžvilgiu Vokietijos NKI paskelbtame dokumente „Minimalūs rizikos valdymo reikalavimai“ reikalaujama, kad, esant tam tikrai rizikai, auditas būtų atliekamas kasmet, o visų kitų procesų ir veiklos audito ciklas yra treji metai (BaFin minimalūs rizikos valdymo reikalavimai, BT 2.3).

Atskaitomybės tvarka

78

Kadangi bankų priežiūra yra susijusi su patikimo valdymo principais, tokiais kaip skaidrumas ir veiksmingumas, jos kokybei užtikrinti būtinas tvirtas atskaitomybės pagrindas⁵². Prievolė atsiskaityti reikalauja, kad priežiūros institucija teiktų įvairioms suinteresuotosioms šalims aktualią, savalaikę ir tikslią informaciją, leidžiančią sukurti ir skatinti gerą jos veiklos ir veiksmingumo supratimą bei gauti būtiną grįžtamąją informaciją.

79

Vertinant BPM bendrą atskaitomybės pagrindą buvo remiamasi pagrindu, nustatytu Europos Audito Rūmų padėties apžvalgoje dėl ES atskaitomybės ir viešojo audito (žr. 80 dalį)⁵³, BPM reglamento 20 straipsnio nuostatomis, BBPK pagrindiniais veiksmingos bankų priežiūros principais (žr. 2 langelį) ir palyginamų jurisdikcijų pagrindais bei praktikomis.

2 langelis

BBPK

Bazelio bankų priežiūros komitetas (BBPK) – pagrindinis pasaulinių bankų prudencinio reguliavimo standartų nustatymo subjektas, kartu teikiantis galimybių bendradarbiauti bankų priežiūros klausimais. Persvarstytas jo nustatytų 29 pagrindinių principų rinkinys (jame atskirti esminiai ir papildomi kriterijai) taikomas šiose srityse:

οpriežiūros įgaliojimų, atsakomybės ir funkcijų, dėmesį sutelkiant į veiksmingą rizika grindžiamą priežiūrą ir ankstyvo įsikišimo bei laiku vykdomų priežiūros veiksmų poreikį (1–13 principai); ir

οbankų priežiūros galimybių, pabrėžiant gero valdymo ir rizikos valdymo, taip pat priežiūros standartų laikymosi svarbą (14–29 principai).

Nors teisiniu požiūriu šie principai nėra privalomi, jie plačiai taikomi kaip tarptautiniu mastu pripažįstamos rekomendacijos, kurių laikomasi vertinant įvairių šalių priežiūros sistemų ir praktikos kokybę. Kaip Bazelio komiteto narys, ECB patvirtino⁵⁴ savo įsipareigojimą, nustatytą BBPK pagrindiniuose veiksmingos bankų priežiūros principuose, sukurti „patikimą bankų sektoriaus reglamentavimo, priežiūros, valdymo ir rizikos valdymo pamatą“⁵⁵.

Šaltinis: Tarptautinių atsiskaitymų bankas (TAB).

80

Savo parengtoje ES atskaitomybės padėties apžvalgoje nustatėme šias pagrindines patikimo atskaitomybės pagrindo dalis:

i)aiškiai apibrėžtos pareigos ir atsakomybė;

ii)tvirtas įgaliojimas atlikti nepriklausomą išorės auditą sąskaitoms, atitikčiai ir veiklai patikrinti;

iii)valdymo pareiškimas, susijęs su politikos tikslų įvykdymu;

iv)išsami demokratinė priežiūra;

v)grįžtamojo ryšio ciklas, leidžiantis imtis taisomųjų / tobulinimo veiksmų.⁵⁶

81

Toliau nagrinėjama, kiek BPM atskaitomybės pagrindas atitinka kiekvieną iš šių penkių reikalavimų.

i)Su BPM susijusios visos pareigos ir atsakomybė aiškiai apibrėžtos ir viešai skelbiamos įgyvendinimo teisės aktuose

82

Kalbant apie atskaitomybės grandinėje aiškiai nustatytą atsakomybę, reglamentuose ECB nustatytos BPM priežiūros užduotys. Taikomos konkrečios taisyklės, reikalaujančios, kad ECB pinigų politikos ir priežiūros funkcijas vykdytų atskirai, o už su BPM susijusias užduotis būtų atskaitingas Europos Parlamentui, Tarybai ir Euro grupei. Priežiūros veiklos planavimo ir vykdymo imasi Priežiūros valdyba, o Valdymo tarybos atsakomybė tebėra susijusi su galutinių sprendimų priėmimu ir bendru ECB valdymu, apimančiu ir pinigų politiką, ir priežiūros funkciją. Daugiau informacijos apie sprendimų priėmimo procesą pateikta III priede.

83

Kalbant apie tikslų aiškumą, BPM reglamente aiškiai apibrėžtas ECB priežiūros užduočių tikslas kaip siekis „prisidėti prie kredito įstaigų saugumo ir patikimumo ir finansų sistemos stabilumo Europos Sąjungoje ir kiekvienoje dalyvaujančioje valstybėje narėje“⁵⁷.

84

Nustatėme kelias problemas, susijusias su įvairių BPM sudedamųjų dalių atsakomybe ir koordinavimu (žr. jungtinėms priežiūros grupėms ir patikrinimams vietoje skirtus skirsnius).

ii)Audito Rūmų audito įgaliojimai apibrėžti Sutartyje dėl ES veikimo

85

Viešasis bankų priežiūros institucijų ir jų veiklos auditas atliekamas daugelyje šalių, įskaitant atvejus, kai priežiūrą vykdo centriniai bankai. Aukščiausiosioms audito institucijoms suteikus teisę atlikti bankų priežiūros institucijų auditą, turėtų būti lengviau didinti atskaitomybę ir skaidrumą.

86

Audito Rūmai yra paskirtasis ECB auditorius. Jų įgaliojimai nustatyti ECB ir ECBS statuto 27 straipsnio 2 dalyje⁵⁸, pagal kurią taikomos SESV 287 straipsnio nuostatos, įpareigojančios Audito Rūmus nagrinėti ECB valdymo veiklos efektyvumą, taip pat ir tai, kas susiję su jo vykdomomis priežiūros užduotimis.

87

Atliekant šį pirmąjį auditą nebuvo galima aprėpti kelių svarbių BPM veiklos sričių (išsami informacija apie audito aprėptį pateikta 19 dalyje ir I priede). Vienoje ES aukščiausiųjų audito institucijų Ryšių palaikymo komiteto ataskaitoje palygintos 27 iš 28 nacionalinių AAI visoje ES⁵⁹ teisės audituoti bankų priežiūros institucijas. Atitinkamame pareiškime⁶⁰ nurodoma, kad audito spraga atsirado tose šalyse, kuriose ankstesni nacionalinių AAI įgaliojimai, susiję su bankų priežiūros institucijomis, nėra pakeičiami panašaus lygmens Audito Rūmų atliekamu ECB priežiūros veiklos auditu. 6 lentelėje pateikta lyginamoji tam tikrose ne ES šalyse nustatytų įgaliojimų atlikti mikroprudencinės priežiūros apžvalga, o V priede apibendrinta tose šalyse taikoma bankų priežiūros audito tvarka.

6 lentelė

Įgaliojimai atlikti mikroprudencinės priežiūros institucijų auditą (teisės suteiktos įstatymu) ir įgaliojimų aprėptis

Priežiūros institucija | Teisė vykdyti priežiūros veiklos rezultatų auditą | Teisė vykdyti ne priežiūros veiklos rezultatų auditą | Teisė vykdyti priežiūros veiklos atitikties auditą | Teisė vykdyti ne priežiūros veiklos atitikties auditą
JAV | TAIP – VISOS audito teisės | TAIP – VISOS audito teisės | TAIP – VISOS audito teisės | TAIP – VISOS audito teisės
Kanados | TAIP – VISOS audito teisės | TAIP – VISOS audito teisės | TAIP – VISOS audito teisės | TAIP – VISOS audito teisės
Australijos | TAIP – įgaliojimai atlikti bet kurio subjekto operacijų aspekto peržiūrą arba patikrinimą | TAIP – įgaliojimai atlikti bet kurio subjekto operacijų aspekto peržiūrą arba patikrinimą | Įgaliojimai teikti papildomas paslaugas (geresnės praktikos vadovai ir patikinimo bei peržiūros ataskaitos) | Įgaliojimai teikti papildomas paslaugas (geresnės praktikos vadovai ir patikinimo bei peržiūros ataskaitos)

Šaltinis: Audito Rūmai.

iii)Oficialus veiklos peržiūros planas dar neparengtas, taigi dar negalima pateikti patikinimo dėl BPM tikslų įvykdymo

88

Atskaitomybė reiškia, kad priežiūros institucijos veiksmai bus vertinami pagal tam tikrus standartus ir atsižvelgiant į nustatytus tikslus. Naudojantis veiklos peržiūros planu, kuriame nustatyti įvairūs skirtingų priežiūros lygmenų veiksmingumo rodikliai ir parametrai, galima nuosekliai ir aiškiai apžvelgti priežiūros veiksmingumą ir parodyti suinteresuotosioms šalims, kaip, vykdant priežiūrą, padedama siekti tikslų.

89

ECB dar neparengė oficialaus BPM srities veiklos peržiūros plano. ECB parengė priemonę – bandomąją BPM priežiūros lentelę, – kurią naudojant galima atsekti ir įvertinti svarbiausius jo priežiūros veiklos aspektus ir stebėti, kaip veiksmingai įgyvendinami priežiūros prioritetai. Tačiau šią priemonę gali naudoti tik Priežiūros valdyba ir vyresnioji vadovybė, taigi kitoms suinteresuotosioms šalims neteikiamas patikinimas dėl BPM tikslų pasiekimo.

90

Kitose šalyse formalūs veiksmingumo rodikliai yra įprasta priežiūros funkcijos dalis. 7 diagramoje pateikti keli atrinkti orientaciniai pavyzdžiai.

7 diagrama

Veiksmingumo rodiklių pavyzdžiai

1Saugių įsipareigojimų ir visų įsipareigojimų santykis.

2Savo įsipareigojimus vykdančių institucijų ir viso institucijų skaičiaus santykis.

Šaltinis: TAB parengta bankų priežiūros atskaitomybės poveikio ataskaita, 2015 m. liepos mėn., Australijos prudencinio reguliavimo institucija.

91

Prieš įdiegiant BPM, vienoje TVF techninėje pastaboje buvo pasiūlytas su skaidrumu ir atskaitomybe susijęs priemonių rinkinys, skirtas užtikrinti pasitikėjimą priežiūros politika⁶¹. Be kitų dalykų, tame dokumente siūlyta, kad Priežiūros valdyba skelbtų politikos klausimais rengiamų posėdžių protokolus ir sudarytų išorės ekspertų grupę, kurios nariai vykdytų nepriklausomą BPM priežiūrą. Išsamesnė informacija pateikta VI priede.

Klausimai dėl dokumentų teikimo Komisijai

92

BPM reglamento 32 straipsnis reikalauja, kad Europos Komisija teiktų išsamias trejų metų peržiūros ataskaitas dėl BPM valdymo, atskaitomybės ir finansinių susitarimų taikymo, tinkamumo ir veiksmingumo, dėl ECB priežiūros ir sankcijų taikymo įgaliojimų veiksmingumo ir galimo BPM poveikio vidaus rinkos veikimui (žr. VII priedą). Pirmoji peržiūros ataskaita, turėjusi pasirodyti 2015 m. gruodžio 31 d., buvo atidėta. Pirmą kartą dėl informacijos teikimo į ECB kreiptasi 2015 m. liepos mėn. Tuo tarpu susitarimo memorandumą dėl neviešos informacijos teikimo abi institucijos sudarė 2015 m. lapkričio mėn.; po to ECB pateikė informaciją pagal Komisijos 2015 m. gruodžio 16 d. užklausą. 2016 m. vasario mėn. pateikus dar detalesnę užklausą, ECB perdavė papildomą informaciją 2016 m. balandžio 19 d. Komisija negavo prašytos bankams būdingos informacijos (bankų duomenų rinkinio, skirto vertinti priežiūros mokesčius), kadangi ECB pareiškė nuogąstavimų dėl slaptumo.

Tinkamas atskleidimas plačiajai visuomenei

93

Svarbiausia atskaitomybės savybė – viešas skaidrumas. Vadovaujantis geriausia praktika, reikalaujančia iš priežiūros institucijų užtikrinti skaidrumą ir pateikti savo taisyklių ir veiklos pagrindimą⁶², ECB bankų priežiūros svetainėje⁶³ skelbiama plačiai visuomenei skirta išsami informacija, įskaitant teisinį pagrindą ir reglamentavimo aplinką, DUK, Bankų priežiūros gaires, PTVP metodikos vadovą, Priežiūros valdybos pirmininko ir jo pavaduotojo savaitinių ir mėnesinių posėdžių tvarkaraščius (su maždaug trijų mėnesių perspektyva) bei kitus dokumentus, kuriuose pateikiamos banko pozicijos ir praktikos priežiūros srityje. Svetainėje taip pat skelbiamos vykstant viešoms konsultacijoms gautos pastabos dėl reglamentų projektų ir ECB atsakymai.

Prižiūrimiems subjektams teikiama nepakankamai skaidri informacija

94

Prižiūrimiems subjektams atskleidžiama informacija yra visais atžvilgiais nepakankama, kad galima būtų suprasti BPM metodiką. Atskleisdamas BPM priežiūros vadovą, – kuriame apibrėžtos PTVP procedūros ir metodika, taikomos kredito įstaigų priežiūrai, bei procedūros, taikomos bendradarbiavimui BPM viduje ir su kitomis institucijomis, – ECB pasirinko atrankinį principą (kai atskleidžiami tik trumpi skirsniai). Kitų šalių požiūris į viešą skelbimą skiriasi. Pavyzdžiui, Jungtinių Valstijų priežiūros vadovai skelbiami oficialioje priežiūros institucijų svetainėje, o Anglijos banko prudencinės priežiūros institucija savo vidaus vadovo neskelbia.

95

Dėl tokio ECB požiūrio į atskleidimą, prižiūrimi subjektai negali iki galo suprasti PTVP poveikio. Beveik pusė į mūsų klausimyną atsakiusių bankų (žr. VIII priedą) pareiškė susirūpinimą dėl nepakankamo skaidrumo ir laikėsi nuomonės (cituojamas vienas atsakymas), jog „rizika, kad priežiūra vykdoma savo nuožiūra“ gali didėti. Šiuo atžvilgiu žr. 8 diagramą, joje pateikta informacija apie priežiūrinio tikrinimo ir vertinimo proceso atskleidimą.

8 diagrama

Bankų požiūris į priežiūrinio tikrinimo ir vertinimo proceso atskleidimą

Pastaba. Apklausos apimtis – iš 129 klausimyną gavusių bankų atsakymus pateikė 69.

Šaltinis: Audito Rūmų klausimynas, nusiųstas svarbioms prižiūrimoms institucijoms.

96

Kitu klausimu, susijusiu su informacijos, gaunamos apie Priežiūros vadove nustatytas procedūras, svarbias jų kasdieniam darbui su priežiūros institucija, kokybe, 29 % bankų pateikė mažesnį nei 3 balų vertinimą (1 = puikiai, 5 = menkai), nes „svarbūs kasdienio darbo su priežiūros institucijomis aspektai nepakankamai aprašyti“ (žr. 9 diagramą).

97

Savo 2015 m. metinėje ataskaitoje dėl bankų sąjungos Europos Parlamentas išreiškė panašų susirūpinimą ir paragino užtikrinti didesnį sprendimų dėl 2 ramsčio ir atitinkamų pagrindimų skaidrumą⁶⁴.

9 diagrama

Prieštaringas informacijos apie priežiūros procedūras kokybės vertinimas

Kaip vertintumėte savo turimos informacijos apie procedūras, nustatytas priežiūros vadove ir esančias jūsų kasdienio darbo su priežiūros institucija dalimi, kokybę?

Pastaba. Apklausos apimtis – iš 129 klausimyną gavusių bankų atsakymus pateikė 69.

Šaltinis: Audito Rūmų vykdyta svarbių įstaigų, kurių priežiūra vykdoma, apklausa.

iv)Parlamentui vykdant demokratinę priežiūros priežiūrą, taikoma nemažai konfidencialumo apribojimų

98

BPM reglamente nustatyta daug atskaitomybės Europos Parlamentui ir Tarybai priemonių. Papildomų išsamių nuostatų dėl BPM atskaitomybės buvo nustatyta tarpinstituciniame susitarime su Europos Parlamentu⁶⁵ ir susitarimo memorandume su Taryba⁶⁶. Savo 2015 m. metinėje ataskaitoje dėl bankų sąjungos Parlamentas palankiai įvertino „efektyvų ir atvirą būdą, kuriuo ECB iki šiol vykdė savo atskaitomybės Parlamentui pareigas“⁶⁷. Atskaitomybė Europos Parlamentui teikiama įvairiomis priemonėmis (žr. IX priedą), taip pat ir pateikiant Priežiūros valdybos posėdžių stenogramas.

99

Visai Europos Parlamentui atskleidžiamai informacijai taikomi profesinės paslapties reikalavimai, kaip tai nurodoma Tarpinstituciniame susitarime, ir šie reikalavimai liks privalomi net jei Susitarimas bus nutrauktas. Savo ataskaitoje Parlamentas paragino ECB ir toliau padėti gerinti Parlamento pajėgumą vertinti BPM politiką ir veiklą⁶⁸ ir rekomendavo išnagrinėti galimybę padidinti Audito Rūmų audito įgaliojimus⁶⁹.

v)Grįžtamosios informacijos teikimo tvarka nustatyta, bet dar neįtrauktos bendrosios finansų įstaigų apklausos

100

ECB atskaitomybės pareigos neturėtų būti laikomos ribojančiomis jo teisę veiksmingai vykdyti jam pavestus priežiūros uždavinius, ECB turėtų juos vykdyti visiškai nepriklausomai, visų pirma nepriklausomai nuo nederamos politinės įtakos ir sektoriaus atstovų įsikišimo (BPM reglamento 75 konstatuojamoji dalis). Tai atitinka Bazelio pagrindinius principus, kuriais teigiama, kad „<…> valdžios sektorius ar įmonės niekaip nesikiša ir nedaro neigiamo poveikio priežiūros institucijos veiklos nepriklausomumui. Priežiūros institucija turi visišką veiksmų laisvę imtis bet kokių priežiūros veiksmų ar priimti bet kokį sprendimą dėl jos prižiūrimų bankų ir bankų grupių“⁷⁰.

101

Tai reiškia, kad Europos Parlamentas ir Taryba negali teikti nurodomosios grįžtamosios informacijos ar reikalauti taisomųjų priemonių, kaip tai daro kitų ES institucijų ir įstaigų, kurioms taikomi labiau tiesioginiai išsamaus tikrinimo lygmenys, atžvilgiu. ECB tenka didesnė pareiga rimtai atsižvelgti į visą grįžtamąją informaciją, gaunamą iš Parlamento, Tarybos ar išorės auditorių. Iš ECB taip pat tikimasi, jog jis atliks veiksmingą savęs vertinimą, taip pat ir pareikalaudamas grįžtamosios informacijos iš savo tiesioginių suinteresuotųjų šalių.

102

ECB yra nustatęs aiškią ir tinkamą tvarką, pagal kurią finansų įstaigos turi teikti grįžtamąją informaciją apie ECB vykdomą priežiūros veiklą; tai daroma i) nuolat palaikant dialogą su jungtinėmis tyrimo grupėmis ir ECB vadovybe, ii) teikiant oficialias pastabas, naudojantis teise būtų išklausytu sprendimų klausimais; iii) vykstant viešoms konsultacijoms ir iv) per nacionalines ar Europos bankų asociacijas, šioms reguliariai teikiant pastabas ar susitinkant su ECB atstovais. Iš visų mūsų klausimyną užpildžiusių bankų, 61 % bankų laikėsi nuomonės, kad ECB nustatyta grįžtamosios informacijos teikimo tvarka atitinka jų poreikius.

103

Per metus nuo BPM įdiegimo, įgyvendinant šį mechanizmą dar nebuvo atlikta subjektų, kurių priežiūra vykdoma, apklausos, norint sužinoti jų nuomonę apie BPM veiklos rezultatus siekiant jo tikslų. Esama gerų tokios apklausos modelių. Pavyzdžiui, Komisija, kad surinktų empirinius įrodymus ir konkrečią grįžtamąją informaciją apie, be kitų dalykų, nereikalingą ES taisyklių dėl finansinių paslaugų reglamentavimo naštą, taikė apklausų metodą⁷¹. Kitų šalių (pavyzdžiui, Kanados ir Australijos) priežiūros institucijos taip pat vykdė apklausas, kad galėtų įvertinti, kaip suvokiamas jų vykdomos priežiūros veiksmingumas (žr. 3 langelį). Įmonių apklausos neturėtų būti laikomos kišimusi, kuriuo būtų daromas neigiamas poveikis priežiūros institucijos veiklos savarankiškumui.

3 langelis

Keli bankų pastabų dėl grįžtamosios informacijos teikimo tvarkos pavyzdžiai

οKeturi bankai pritarė konsultacijų tvarkos peržiūrai (pavyzdžiui, ilgesni konsultacijų laikotarpiai ir geresnis suderinimas, kad būtų lengviau veikti turint ribotus išteklius).

οŠeši bankai rekomendavo, kad ECB rengtų papildomas konsultacijas dėl techninio turinio, pavyzdžiui, priežiūrinio tikrinimo ir vertinimo proceso metodikos ir kapitalo apibrėžčių.

οPenkiolika bankų prašė geriau struktūrizuotos ir išsamesnės grįžtamosios informacijos teikimo tvarkos. Pavyzdžiui, vienuolika bankų paminėjo reguliarias apklausas, kaip būdą nustatyti, kaip jie vertina priežiūros veiklos efektyvumą ir veiksmingumą.

Šaltinis: Audito Rūmų vykdyta svarbių įstaigų, kurių priežiūra vykdoma, apklausa.

52Atlikus empirinę analizę, nustatyta, kad priežiūros institucijos skaidrumo ir bankų priežiūros veiksmingumo tarpusavio santykis yra teigiamas ir reikšmingas. Žr., pvz.: Arnone. M. Salim. M.D. and A. Gambini, „Banking Supervision: Quality and Governance“ (Bankų priežiūra: kokybė ir valdymas“, 2007, Working paper 07/82, IMF.

53„Spragos, veiksmų dubliavimas ir uždaviniai: ES atskaitomybės ir viešojo audito sistemos padėties apžvalga“, Audito Rūmai, 2014 m. (http://eca.europa.eu).

54BBPK pagrindiniai veiksmingos bankų priežiūros principai (2012 m.).

55ECB bankų priežiūros vadovas (2014 m. lapkričio mėn.), p. 6–7.

56Visi šie reikalavimai įtraukti ir į Bazelio kriterijus, išskyrus reikalavimą įdiegti grįžtamojo ryšio ciklą; šis reikalavimas dažniausiai taikomas kitose šalyse, kad būtų lengviau suprasti prudencinės sistemos poveikį ir priežiūros veiksmingumą. Grįžtamojo ryšio ciklas – tai priemonė (pavyzdžiui, konsultacijos arba subjektų, kurių priežiūra vykdoma, apklausa), kuria užtikrinama, kad vykstant teisėkūros procedūrai būtų atsižvelgiama į suinteresuotųjų šalių atsiliepimus. Pavyzdžiui, remiantis apklausomis galima pamatyti veiklos rezultatus ir nustatyti sritis, dėl kurių kyla susirūpinimas, taip pat tai galimybė gerinti padėtį.

57Reglamento (ES) Nr. 1024/2013 1 straipsnis.

5827 straipsnio 2 dalies formuluotė atkartota BPM reglamento 20 straipsnio 7 dalyje.

59Viena šalis apklausoje nedalyvavo.

60ES valstybių narių aukščiausiųjų audito institucijų (AAI) vadovų ryšių palaikymo komiteto ir Europos Audito Rūmų pareiškimas „Audituojamų, atskaitingų ir veiksmingų bankų priežiūros susitarimų, pradėjus veikti bendram priežiūros mechanizmui, užtikrinimas“.

61TVF, „European Union: Publication of Financial Sector Assessment Program Documentation, Technical Note on Issues in Transparency and Accountability“ (Europos Sąjunga: finansų sektoriaus vertinimo programos publikacija, techninė pastaba skaidrumo ir atskaitomybės klausimu), Ataskaita pagal šalis Nr. 13/65, 2013 m. kovo mėn. Šiame dokumente išsakyta nuomonė nebūtinai atspindi Europos Sąjungos atstovų TVF arba TVF vykdomosios valdybos nuomonę.

62Žr. Bazelio komiteto parengtą bankų priežiūros atskaitomybės poveikio ataskaitą, 2015 m. liepos mėn.

63https://www.bankingsupervision.europa.eu/home/html/index.en.html.

64EP Ekonomikos ir pinigų politikos komiteto ataskaitos „Bankų sąjunga. 2015 metų ataskaita“, 2016 2 19, 37 dalis.

65Europos Parlamento ir Europos Centrinio Banko tarpinstitucinis susitarimas dėl demokratinės atskaitomybės vykdymo ir Europos Centriniam Bankui pavestų uždavinių vykdymo priežiūros praktinių sąlygų įgyvendinant Bendrą priežiūros mechanizmą.

66Europos Sąjungos Tarybos ir Europos Centrinio banko susitarimo memorandumas dėl bendradarbiavimo procedūrų, susijusių su Bendru priežiūros mechanizmu (BPM).

67EP Ekonomikos ir pinigų politikos komiteto ataskaitos „Bankų sąjunga. 2015 metų ataskaita“, 2016 02 19, 39 dalis.

68Ten pat.

69Ten pat, 40 dalis.

70BBPK pagrindiniai veiksmingos bankų priežiūros principai (2012 m.), 2 principo 1 esminis kriterijus.

71Žr., pavyzdžiui, http://ec.europa.eu/finance/consultations/2015/financial-regulatory-framework-review/index_en.htm.

Jungtinės priežiūros grupės. Organizavimas ir išteklių paskirstymas

104

Šiuo metu vykdoma BPM bankų priežiūra yra patikėta jungtinėms priežiūros grupėms⁷², kurias sudaro bankų priežiūros personalas iš ECB ir dalyvaujančių valstybių narių NKI. Yra 129 JPG – po vieną kiekvienam svarbiam prižiūrimam subjektui, kurio pagrindinė buveinė yra dalyvaujančioje valstybėje narėje⁷³.

105

Atlikdami JPG steigimo ir veikimo auditą tikrinome:

a)tai, kaip ECB preliminariai apskaičiavo ir planavo bendrus priežiūros išteklius, kurių reikėjo pradiniame PBM etape, taip pat tai, kaip iš pradžių, skiriant JPG narius, buvo paskirstyti priežiūros ištekliai;

b)tai, kaip skirdamas JPG narius ir nuolat vykdydamas priežiūrą ECB bendradarbiavo su NKI ir naudojosi jų pagalba;

c)JPG struktūrą, atskaitomybės ryšius ir mokymo tvarką.

Bendrų reikiamų priežiūros išteklių planavimas ir vertinimas, išteklių skirstymas ir narių skyrimas

106

JPG – bankų priežiūros srities naujovė. Tai daugiatautės visų ES šalių bankų priežiūros institucijų, kurioms būdinga įvairi priežiūros kultūra, grupės, su subjektais, kurių priežiūra vykdoma, bendraujančios daugybe kalbų (įgyvendinant BPM, darbinė kalba yra anglų). Šios grupės devyniolikos euro zonos valstybių narių, dar neturinčių visiškai suderintos teisinės sistemos, bankų priežiūrai vykdyti taiko bendrą mechanizmą.

Iš pradžių, vertinant bendrą reikiamų BPM srities darbuotojų skaičių, laikytasi paprasto požiūrio…

107

Rengiant pradinius BPM personalo, skirto JPG, poreikio įverčius buvo remiamasi baziniu požiūriu. Rengiant pradinius ECB ir NKI JPG darbuotojų skaičiaus įverčius buvo remiamasi dviem atskirais – tačiau susijusiais – lygiagrečiai vykdomais procesais.

108

Iš pradžių, nustatant reikiamus ECB išteklius ir juos paskirstant JPG, kiekvienas bankas pagal keletą veiksnių buvo priskiriamas prie vienos iš šešių grupių (priskyrimo prie grupių metodika išsamiai aptarta 113–120 dalyse). Tada kiekvienai JPG buvo nustatomas mažiausias kiekvienai bankų grupei skirtas ECB darbuotojų skaičius, ir dar buvo keli papildomi rezerviniai darbuotojai, paskirtini tai veiklai, kuriai jų labiausia prireikia. ECB laikėsi šio labai paprasto požiūrio, kad JPG galėtų kuo greičiau pradėti veikti. Tuo metu, kai ECB teko tiesioginė atsakomybė už priežiūrą, I ir II MPGD jis buvo patvirtinęs 330 etato ekvivalentų iš visų biudžete numatytų 403 etato ekvivalentų.

109

Pradinis NKI išteklių įvertis buvo parengtas remiantis ECB inicijuotomis apklausomis arba „apžvalgomis“, kurių metu visos NKI pateikė išsamius duomenis apie darbuotojų skaičių, kuris bus skiriamas kiekvienai JPG, prižiūrinčiai svarbų subjektą, kuris po BPM įsteigimo buvo priskirtas tiesioginės ECB priežiūros sričiai. ECB dar neprisiėmus tiesioginės atsakomybės už priežiūrą, buvo surengtos trys tokios apklausos – 2013 m. spalio mėn., 2014 m. birželio mėn. ir 2014 m. rugsėjo mėn. Remiantis 2013 m. spalio mėn. apklausos rezultatais, buvo susitarta, kad NKI „įsipareigoja“ JPG skirti 1 005 etato ekvivalentus. 2014 m. birželio mėn. atlikus antrą apklausą darbuotojų skaičiaus klausimais, šis skaičius sumažintas ir NKI prisiėmė naują įsipareigojimą skirti 834 etato ekvivalentus. Pasak ECB, pakoreguotas etato ekvivalentų skaičius tiksliau atitinka NKI darbuotojus, paskirtus į JPG, nes pirmasis skaičius apėmė ir darbuotojus, paskirtus, pavyzdžiui, patikrinimams vietoje vykdyti bei modeliams tvirtinti, o juos reikėtų priskirti prie horizontaliųjų paramos funkcijų, o ne prie JPG. 2014 m. rugsėjo mėn. atlikus apklausą, etato ekvivalentų sumažinta iki 803,5. Nepaisant to, tuo metu, kai ECB prisiėmė su priežiūra susijusią atsakomybę, nustatydamas bendrą darbuotojų, kuriuos į JPG skirti turi įsipareigoti NKI, skaičių, lyginamuoju rodikliu ECB laikė 2014 m. birželio mėn. atliktos apklausos rezultatus (834 etato ekvivalentai).

110

Taigi, ECB iš pradžių nustatant reikiamą darbuotojų skaičių, buvo atsižvelgta į tęstinumo elementą (priklausymą nuo NKI išteklių, skiriamų svarbių bankų priežiūrai prieš pat ECB prisiimant priežiūros pareigas, dydžio) ir pripažįstama, kad reikės skirti papildomų išteklių, t. y. ECB darbuotojų. Be to, kaip svarbus aprūpinimo darbuotojais proceso elementas, buvo nustatytas reikalavimas siekti 25 % ECB darbuotojų ir 75 % NKI darbuotojų santykio (nors šio santykio pagrindimas niekada nebuvo pateiktas). Turint omenyje, jog pradinis ECB JPG biudžetas atitiko 403 etatų ekvivalentus, tai reikštų, jog NKI turėtų skirti 1 209 etato ekvivalentus. Praktiškai JPG aprūpinimas darbuotojais, yra paremtas NKI prisiimtais įsipareigojimais, kurių laikymasis reguliariai tikrinamas, rengiant apklausas ir dvišalius bei daugiašalius aptarimus.

…bet jo laikantis nebuvo numatytas visas didėjantis su priežiūra susijusio darbo krūvis

111

Vertinant ECB iš pradžių numatytą reikiamą darbuotojų skaičių, neaišku, ar ECB numatė, kad su priežiūra susijusio darbo krūvis, įdiegus BPM, taip padidės. Iš to, kad 2015 m. kovo 16 d., ECB tiesioginę priežiūrą vykdant vos keturis mėnesius, I ir II MPGD paskelbė pranešimą dėl darbuotojų skaičiaus ir paprašė I MPGD skirti 29, o II MPGD – 88 naujus etato ekvivalentus (visus nuolatinius darbuotojus), matyti, jog būsimas darbo krūvis buvo, švelniai tariant, nepakankamai įvertintas. Pranešime nurodytos kelios tokio prašymo priežastys, būtent „<…> vykdant kelias priežiūros užduotis darbo krūvis buvo didesnis nei numatyta <…>“. Mums nepateikta jokių to meto, kai ECB dar nebuvo prisiėmęs priežiūros užduočių (tai įvyko 2014 m. lapkričio mėn.), tyrimų, ataskaitų ar kitų dokumentų, kuriuose būtų skaičiais nurodyti ištekliai, kurių reikėtų siekiant, kad veiktų nauja, gerokai sudėtingesnė priežiūros sistema. ECB taip pat neatliko jokių numatomo išteklių poreikio ex ante vertinimų pagal principą „iš apačios į viršų“.

112

Tačiau galima tikėtis, kad priežiūros darbo krūvis reikšmingai padidės dėl keleto nesunkiai nuspėjamų veiksnių: i) dėl poreikio suderinti labai skirtingas bankininkystės taisykles ir priežiūros procedūras visoje euro zonoje; ii) dėl įgyvendinant naujas direktyvas padidėjusios priežiūros atsakomybės⁷⁴; ir iii) dėl BPM priežiūros metodo, kuris buvo sumanytas kaip „intervencinis“⁷⁵.

Bankų grupavimo metodika parengta tam, kad pradžios etape būtų lengviau į JPG paskirti darbuotojus, bet ją reikėtų atnaujinti

113

JPG steigiamos laikantis proporcingumo ir rizika grindžiamos priežiūros principų. Siekdamas apskaičiuoti kiekvienai JPG būtinus priežiūros išteklius ir kartu taikydamas šiuos principus, ECB įdiegė svarbių subjektų klasifikavimo į rizikos „grupes“ sistemą. Rengiant bankų grupavimo metodiką, atsižvelgta į tokius veiksnius kaip banko išorės rizikos reitingas, sudėtingumas, dydis, geografinė įvairovė, tarpusavio sąsajos ir priežiūros sudėtingumas. Įdiegta klasifikavimo sistema nuo 1 iki 5, daugiausia priežiūros išteklių būtų skiriama 1 grupės bankams, mažiausia – 5 grupės. Galiausiai, egzistuoja „priimančiosios šalies bankų grupė“ toms įstaigoms, kurių skyriai yra dalyvaujančioje valstybėje narėje, tačiau kurių pagrindinė būstinė įsisteigusi ne BPM zonoje⁷⁶.

114

Ši grupavimo metodika šiek tiek skiriasi nuo EBI rekomenduojamos metodikos, kuri apima keturias kategorijas⁷⁷, tuo tarpu dauguma svarbių institucijų šešiose ECB grupėse yra priskirtinos EBI 1 kategorijai.

115

Bazelio bankų priežiūros komitetas rekomenduoja metodiką⁷⁸, apimančią penkias kategorijas su tokiu pat svoriniu koeficientu, atspindinčiu bankų dydį, jų tarpusavio sąsajas, greito pakaitinio produkto ar finansinės infrastruktūros jų teikiamoms paslaugoms nebuvimą, jų bendrą veiklą (keliose jurisdikcijose) ir jų sudėtingumą. ECB atsižvelgia į panašius kokybinius veiksnius, tačiau dar įtraukia bankui būdingą rizikos veiksnį. Šis papildymas taip pat viršija EBI rekomendaciją, pagal kurią skirstymas į kategorijas „turėtų atspindėti institucijų finansinei sistemai keliamos sisteminės rizikos vertinimą […] o nebūti vien priemone atspindėti institucijos kokybę.“⁷⁹

116

Nepaisant to, ECB 2015 m. gruodžio mėn. atlikus JPG sudėties, darbuotojų skyrimo ir kompetencijos vidaus peržiūrą, nustatyta, kad modelis, kai taikomas skiriant darbuotojus, turi trūkumų. Visų pirma, taikant priežiūros sudėtingumo veiksnį, nepaisoma kelių kriterijų, galinčių turėti reikšmingą poveikį darbo krūviui; tai būtų kompetencijos ir tinkamumo vertinimų skaičius, leidimai, pakeitimo vertybiniais popieriais atvejai ir pan. Be to, į modelį tiesiogiai neįtrauktas veiksnys, susijęs su tuo, kad kilus krizei bankuose darbo krūvis didėja.

117

Be to, taikant metodiką gali būti gerokai per mažai svarbos teikiama su priežiūra susijusiam dėmesiui įstaigoms, kurios, nors mažos ir ne tokios sudėtingos vertinant bendrame BPM kontekste, turi didelės sisteminės svarbos savo vietos ekonomikai. Kaip matyti iš pastarosios finansų krizės, šalies sisteminės svarbos bankų problemos gali sparčiai didėti ir bet kurioje valstybėje narėje, ir išplisti už jos ribų, įskaitant net ir palyginti mažus bankus. Todėl bankus, kurie yra sistemiškai svarbūs jų pačių nacionalinėse ekonomikose būtų apdairu priskirti aukštesnei grupei, nei tai, kuriai jie turėtų būti priskirti pagal bendrą BPM klasifikaciją. ECB dabartinė metodika suteikia tokią galimybę ir ja keliais atvejais buvo pasinaudota.

118

Tuo metu, kai buvo atliekamas auditas, ECB dar neturėjo procedūrų, leidžiančių periodiškai peržiūrėti jo bankų grupavimą⁸⁰. Be to, 2015 m. gruodžio mėn. atlikus vidaus peržiūrą (žr. 116 dalį), buvo nustatyta, kad nuo 2013 metų nebuvo atnaujintas grupės vertinimo balas. Atsižvelgiant į tai, kad bankų grupavimui tenka svarbus vaidmuo nustatant minimalų kiekvieno svarbaus subjekto priežiūros veiklos vykdymo dažnį, bankų grupes reikia nuolat tikrinti ir atnaujinti.

119

Kiekvienos JPG darbuotojų skaičių paprastai nustatydavo atitinkamo banko grupė, kur rizika yra labai mažas komponentas. Tačiau prižiūrimo banko minimalios priežiūros lygiai⁸¹ atspindi tuo pat metu ir grupę, kuriai bankas priklauso, ir jos rizikos vertinimo balą (RVB). Taigi institucijos, kuri suvokiama kaip rizikingesnė, PAP apims daugiau minimalios priežiūros užduočių, nors atsakingoji JPG gali neturėti pakankamai darbuotojų šioms užduotims tinkamai atlikti (kadangi skirdama etatus grupė nelabai atsižvelgia į riziką). Ši problema itin juntama 3–5 ir priimančiosios šalies bankų grupių JPG, ir daugelis šių JPG turi per mažai darbuotojų.

ECB ištekliai skiriami taikant ECB bankų grupavimo metodiką

120

1 ir 2 grupių bankų jungtinės priežiūros grupėms patalpas suteikė I MPGD, 4 ir 5 grupių bankų JPG – II MPGD, o 3 grupės bankų JPG patalpas gali suteikti bet kuris iš šių dviejų generalinių direktoratų. I MPGD maždaug 30 įstaigų priežiūrai vykdyti skirta maždaug 215 etato ekvivalentų, II MPGD maždaug 90 bankų priežiūrai vykdyti skirta maždaug 240 etato ekvivalentų, taigi, taikydamas savo metodiką, ECB gerokai daugiau priežiūros išteklių, tenkančių vienam bankui, skyrė 1 ir 2 grupių bankams, palyginti su 3, 4 ir 5 grupėmis. 10 diagramoje pateiktas vidutinis ECB darbuotojų, skirtų kiekvienai kiekvienos bankų grupės JPG, skaičius.

121

ECB darbuotojų skyrimo į JPG gairėse nurodytas mažiausias ECB darbuotojų skaičius kiekvienoje kiekvienos bankų grupės JPG. Akivaizdu, kad daugiausia darbuotojų skirta 1 bankų grupei (7 etato ekvivalentai ir koordinatorius), mažiausia – 5 bankų grupei (0,5 etato ekvivalento ir koordinatorius). Remiantis naujausiais ECB pateiktais skaičiais, faktiškai skirtų darbuotojų skaičius iš esmės atitinka šias gaires.

10 diagrama

Vidutinis ECB darbuotojų (etato ekvivalentų), skirtų kiekvienai bankų grupių JPG, skaičius.

Šaltinis: Audito Rūmai; remtasi ECB pateiktais duomenimis.

Koordinatorių skyrimo tvarka buvo nustatyta siekiant skatinti darnumą, tačiau jos ne visada buvo laikomasi

122

Kiekvienos JPG koordinatorių skiria ECB. Iš pradžių koordinatorių skyrimą tvirtindavo visa BPM Priežiūros valdyba⁸², tačiau procedūra buvo pakeista ir dabar skyrimus tvirtina tik Valdybos pirmininkas, išskyrus atvejus kai dėl skyrimo keičiasi hierarchija (t. y., kai skiriamasis koordinatorius yra taip pat skiriamas padalinio vadovu, šį paskyrimą turi patvirtinti vykdomoji valdyba). Taip mažinama Priežiūros valdybos įtaka skiriant koordinatorius.

123

Remiantis ECB bankų priežiūros gairėmis, apskritai koordinatorius neturėtų būti banko buveinės šalies pilietis. Tačiau šiuo metu 18 iš 123 koordinatorių yra iš šalies, kurioje yra atitinkamo banko buveinė⁸³.

124

Nors ECB pareiškė nelaikąs šios gairių nuostatos teisiškai privaloma, jis vis dėlto ketina kreiptis į minėtas instancijas, taikydamas laipsnišką trijų etapų metodą⁸⁴: pirmas – 2016 m. birželio mėn., antras – 2016 m. gruodžio mėn. ir trečias – galbūt 2017 m. birželio mėn.

125

Siekdamas dar geriau užtikrinti priežiūros įvairovę ir sudaryti geresnes sąlygas keistis su priežiūra susijusia informacija, ECB ketina koordinatorius ir visus į JPG paskirtus ECB darbuotojus rotuoti kas trejus–penkerius metus. Tačiau iki 2017 m. pabaigos ši tvarka turbūt nebus oficialiai įteisinta.

ECB bendradarbiavimas su NKI ir naudojimasis jų pagalba

Labai svarbu, kad NKI į JPG skirtų darbuotojus, tačiau ECB menkai kontroliuoja NKI išteklius

126

Skiriant darbuotojus į JPG, ECB labai svarbu, kad dalyvaujančios NKI skirtų darbuotojų. Tačiau nėra jokios oficialios tvarkos, kurios laikydamasis ECB galėtų prašyti, kad NKI skirtų papildomų išteklių. NKI darbuotojų skyrimo į JPG procesas priklauso nuo dvišalių ir ad hoc susitarimų bei NKI geranoriškumo. Nors NKI privalo geranoriškai bendradarbiauti⁸⁵, nėra teisiškai įpareigotos teikti duomenis ECB apie NKI darbuotojų skaičių. Be to, NKI turi visišką laisvę perkelti ar kitaip skirti savo priežiūros srities darbuotojus taip, kaip joms atrodo tinkama.

127

BPM pagrindų reglamente nustatyta, kad ECB yra atsakingas už jungtinių priežiūros grupių sudarymą ir sudėtį, NKI – už savo darbuotojų skyrimą į jungtines priežiūros grupes. NKI personalo nariai gali būti skiriami dirbti tuo pačiu metu keliose JPG⁸⁶.

128

Kalbant apie NKI darbuotojų skyrimą į JPG, ECB savo nuožiūra gali veikti tik vykdydamas jam suteiktą įgaliojimą NKI paskirtą darbuotoją pripažinti netinkamu. Visos dvylika mūsų klausimyną užpildžiusių NKI nurodė, kad ECB iki šiol netinkamu nepripažino nė vieno jų kandidato. Iš tikrųjų, ECB dabar netaiko jokios NKI paskirtų darbuotojų pripažinimo tinkamais arba netinkamais tvarkos ar gairių, taip pat nėra jokios NKI siūlomų kandidatų kvalifikacijos, patirties, žinių ar tinkamumo vertinimo tvarkos. Be to, dėl NKI nurodytų duomenų apsaugos reikalavimų, ECB teigia turintis nedaug galių prašyti NKI pateikti į JPG siūlomų kandidatų asmens duomenis (pavyzdžiui, susijusius su kvalifikacija ar patirtimi).

Dar daug JPG narių yra kilmės NKI piliečiai

129

Vienas iš JPG tikslų yra kurti bendrą priežiūros kultūrą didinant priežiūros vykdytojų įvairovę jų kilmės šalies atžvilgiu⁸⁷. Tačiau, vertinant JPG sudėtį, matyti, kad beveik visais atvejais jungtinėse priežiūros grupėse daugiausia narių yra iš banko, kurio priežiūra vykdoma, buveinės šalies. Daugumoje 1 bankų grupės JPG 70 % darbuotojų yra iš tos pačios šalies kaip ir prižiūrimas subjektas ir panaši padėtis yra 2 bankų grupėje. Daugelio 3–5 bankų grupių jungtinės priežiūros grupių narių, esančių prižiūrimo banko šalies piliečiais, dalis dar didesnė.

…o NKI skiriamų darbuotojų skaičius mažesnis nei ECB pageidaujamas JPG narių skaičius

130

Kiek ECB darbuotojų bus paskirta į JPG, priklausys nuo bankų grupės ir nuo banko, kurio priežiūra vykdoma, specifiškumo, o bendras JPG grupės dydis ir tiksli sudėtis taip pat labai skirsis ir priklausys nuo konkrečių banko, kurio priežiūra vykdoma, savybių. Vidutinis JPG dydis (ECB ir NKI darbuotojus skaičiuojant kartu) yra nevienodas – nuo 43,6 etato ekvivalento 1 bankų grupėje iki 4,8 etato ekvivalento 5 bankų grupėje. Kaip parodyta 11 diagramoje, 1 bankų grupei skirti NKI ištekliai atitinka pradinį 25 %/75 % santykį. 2 ir 3 bankų grupėse padėtis nevienoda, nes keliose šioms bankų grupėms skirtose JPG NKI darbuotojų skaičius santykinai per mažas.

11 diagrama

Vidutinis JPG narių skaičius ir sudėtis pagal bankų grupes

Šaltinis: Audito Rūmai; remtasi ECB pateiktais duomenimis.

131

4, 5 ir priimančiosios šalies bankų grupėse NKI darbuotojų dalis mažesnė. Tai reiškia, kad šioms bankų grupėms NKI skiria nepakankamai išteklių. Tam tikrose 4, 5 ir priimančiosios šalies bankų grupių jungtinėse priežiūros grupėse visos dienos etatų, kuriuos užimtų NKI darbuotojai, mažiau negu du, o ECB darbuotojų skaičius – panašus. Nors apskritai prie 4 ir 5 bankų grupių priskiriamų bankų sisteminė svarba mažesnė vertinant bendrame BPM kontekste, šalies kontekste daugelis tų bankų yra svarbios ir sisteminės įstaigos. Sunku būtų tvirtinti, kad mažiau nei 1,5 etato ekvivalento, skirto NKI darbuotojams, pakanka veiksmingai priežiūrai užtikrinti; be to, iš to matyti, kad daugeliui NKI gali labai trūkti bankų priežiūros srities darbuotojų arba kad NKI nepakankamai išteklių skiria JPG. Iš tiesų, atlikus ECB vidaus peržiūrą, nustatyta, kad „Šiuo metu, tiek Europos Centriniame Banke, tiek NKI, išteklių labai trūksta, ypač mažiausioms JPG, kad būtų užtikrinta būtina priežiūros kokybė […]“⁸⁸.

132

Prisiėmęs jam nustatytas priežiūros pareigas, 2015 m. sausio mėn. ECB surengė ketvirtą apklausą dėl NKI skiriamų darbuotojų. Atlikus apklausą nustatyta, kad NKI tebebuvo skyrusios tik 801 etato ekvivalentą, iki ECB prašytų 834 etato ekvivalentų (NKI įsipareigojo juos paskirti po metų) dar trūko 33. 2015 m. rugsėjo mėn. po aptarimo 2015 m. birželio 8 d. Priežiūros valdybos posėdyje, Valdybos pirmininkas išsiuntė oficialius raštus dėl JPG darbuotojų skaičiaus klausimo 21 priežiūros institucijai visose 19-koje dalyvaujančių valstybių narių⁸⁹:

a)ECB laikėsi nuomonės, kad devynios priežiūros institucijos skyrė pakankamai darbuotojų, taigi šių devynių institucijų neprašyta papildomų darbuotojų;

b)ECB papildomų išteklių jungtinėms priežiūros grupėms paprašė dvylikos institucijų, į JPG skyrusių, kaip manyta, per mažai darbuotojų. Šešios NKI pasižadėjo vykdyti šį ECB specialų prašymą. Dar penkios įsipareigojo skirti dalį prašomų darbuotojų. Viena NKI iš pradžių atsisakė vykdyti nurodymą, tačiau praėjus šešiems mėnesiams ECB gavo dokumentaciją, kurioje institucija sutiko iš dalies jį vykdyti.

133

Taigi septynių NKI darbuotojų skaičius neatitinka paskutinio ECB pageidaujamo JPG narių skaičiaus⁹⁰. Šis trūkumas išryškina esminį ECB JPG priežiūros mechanizmo, labai priklausančio nuo NKI bendradarbiavimo ir geranoriškumo, trūkumą.

134

Be to, pasirodė, kad kelios NKI nesutinka su ECB dėl tikslios „įsipareigojimo“ skirti darbuotojų į JPG reikšmės. 2015 m. sausio mėn. apklausos dėl darbuotojų skyrimo rezultatai buvo aptarti 2015 m. balandžio mėn. Priežiūros valdybos posėdyje. Aptarimo metu „kai kurie Valdybos nariai paminėjo, kad jie nesugebėjo pateikti įsipareigojimų dėl darbuotojų skaičiaus ir iš tikrųjų niekada jų nepateikė, jie verčiau nusprendė, atsakydami į apklausas, teikti tikslius JPG dirbančių darbuotojų skaičius, o tai nebuvo įsipareigojimas.“⁹¹

135

2015 m. gegužės mėn. NKI prisiėmė „įsipareigojimų“ dėl 830,5 etato ekvivalentų skaičiaus. Pagal pradinį tikslinį 25 %/75 % santykį NKI pradinis įnašas turėjo atitikti 1 209 etato ekvivalentus. Pagal ECB pateiktus skaičius, 2016 m. kovo mėn. I ir II MPGD visose JPG turėjo 455 etato ekvivalentus. Nuo 2014 m. lapkričio mėn. 52 etato ekvivalentais padidėjęs ECB personalo įnašas nekompensavo spragos tarp nustatyto pradinio NKI tikslo ir faktinio NKI „įsipareigojimo“.

136

Raštuose, kuriuos 2015 m. rugsėjo mėn. Priežiūros valdyba išsiuntė NKI, ECB pabrėžė santykinį priežiūros darbuotojų trūkumą, lyginant su tos pat srities darbuotojais JAV: „palyginti su bankų priežiūros institucijomis šioje šalyje (Federaliniu rezervu ir Valiutų kontrolės biuru), BPM sistemoje vienam bankui vidutiniškai tenka tik apie 60 % pajėgumų, skiriamų nuolatinei priežiūrai“.

137

Problema, kylanti dėl to, kad nepakanka NKI darbuotojų, gali tapti dar didesnė dėl to, kad ECB leidžia 3–5 bankų grupių ir priimančiosios šalies bankų grupės koordinatoriams vienu metu vadovauti daugiau nei vienai JPG. Praktiškai dauguma 4, 5 ir priimančiosios šalies bankų grupių koordinatorių yra atsakingi už dvi–keturias JPG, o vienas asmuo atsakingas net už penkias JPG.

JPG struktūra, atskaitomybės ryšiai ir mokymas

Daugiašalėse grupėse lengviau keistis žiniomis ir geriausios patirties pavyzdžiais…

138

Tuo, kad JPG sudaro įvairių šalių atstovai, be kitų dalykų siekiama skatinti keitimąsi žiniomis ir visų BPM šalių geriausios patirties pavyzdžiais, padėti puoselėti darnią priežiūros kultūrą bei sudaryti visiems vienodas sąlygas.

139

JPG yra atsakingos už visų kiekvienos atitinkamos JPG narių, įskaitant kitose šalyse dirbančius NKI darbuotojus, veiklos valdymą. Joms padeda „NKI koordinatorių padėjėjai“, koordinuojantys nacionaliniu lygmeniu nuolat vykdomą priežiūrą. Koordinatorių padėjėjai taip pat atsakingi už tai, kad priežiūra būtų vykdoma profesionaliai ir apdairiai, laikantis BPM principų ir koordinatoriaus rekomendacijų. Be reguliaraus komunikavimo telefonu ir elektroniniu paštu JPG dažnai posėdžiauja ECB ir NKI patalpose arba internetu prižiūrimo banko svetainėje. JPG nariai taip pat dalyvauja grupę suburiančioje veikloje ir mokymo kursuose.

…bet prieštaringi atskaitomybės ryšiai…

140

Atsižvelgiant į JPG struktūrą, efektyviai veikti jos gali tik išsprendus kelis uždavinius, visų pirma susijusius su užduočių ir komunikacijos srautų paskirstymu pačioje grupėje, už kurią atsako koordinatorius. Oficialiai visi JPG nariai (ir ECB, ir NKI darbuotojai) atsiskaito koordinatoriui (kartu nuolat informuojant NKI). Tačiau NKI nariams dirbantiems JPG taikomi dvejopi funkcinės atskaitomybės ryšiai: už darbą JPG, kuris apima daugumą jų profesinių pareigų⁹², jie atsiskaito koordinatoriui, tuo tarpu už bet kurį kitą darbą jie atsiskaito savo NKI tiesioginiams viršininkams. Be to, visais hierarchijos ir žmogiškųjų išteklių klausimais jie atsiskaito tik NKI vadovybei.

…neaiškus komunikacijos srautų ir užduočių paskirstymas…

141

Kad JPG veikla būtų efektyvi, labai svarbu geri darbiniai aukšto lygio koordinavimo ir sąveikos JPG koordinatorių ir NKI koordinatorių padėjėjų santykiai. ECB atlikus vidaus peržiūrą (žr. 116 dalį), nustatyta, kad, nors JPG narių, esančių ECB ir NKI darbuotojais, bendradarbiavimo kokybė apskritai gera, tarp pačių JPG pastebėta skirtumų:

a)keli koordinatoriai nurodė, kad kyla problemų dėl užduočių paskirstymo NKI lygmeniu. Be to, didžiausiose JPG užduotis iš esmės paskirsto koordinatorių padėjėjai, o pats koordinatorius kartais labai nedaug žino apie paskirstymo efektyvumą.

b)Buvo nurodyta, kad keliose JPG problemų kyla dėl keitimosi informacija ir komunikacijos. Keli NKI koordinatorių padėjėjai išreiškė nepasitenkinimą, kad nariams, esantiems NKI darbuotojais, teikta nepakankama informacija apie koordinatoriaus prašymus ir kad įvykdžius prašymus nebuvo jokios grįžtamosios informacijos.

c)JPG bendros pašto dėžutės, naudojamos „vieno langelio“ principu keistis informacija su prižiūrimomis institucijomis, yra neprieinamos visiems JPG nariams iš NKI. Kelios JPG prižiūrimam bankui leidžia ryšius vienu metu palaikyti ir su ECB, ir su NKI.

…ir nevienodai vykdomos bei klasifikuojamos NKI horizontaliosios funkcijos gali lemti neefektyvų išteklių naudojimą

142

NKI lygmeniu, apie 1 300 etato ekvivalentų⁹³ personalo dirba horizontaliose priežiūros pareigose⁹⁴. Konkrečių gairių dėl tiesioginės JPG ir NKI horizontaliųjų funkcijų sąveikos yra nedaug. ECB atlikus vidaus peržiūrą (žr. 116 dalį), nustatyta, kad kai kuriais atvejais JPG nariai, esantys NKI darbuotojais, susisiekė su savo vietos horizontaliosiomis grupėmis, o JPG nariai, esantys ECB darbuotojais, tuo pačiu tikslu susisiekė su ECB horizontaliaisiais padaliniais. Dėl to buvo du kartus atliekamas tas pats darbas ir vėluota priimti sprendimus.

Nesant privalomo JPG narių, esančių NKI darbuotojais, veiklos rezultatų vertinimo, gali kilti su skatinimu ir veiklos rezultatais susijusių problemų

143

Diegiant BPM, nebuvo nustatyta jokios oficialios tvarkos, pagal kurią ECB NKI vadovybei oficialiai teiktų JPG narių, esančių NKI darbuotojais, veiklos rezultatų ataskaitas. Nors tam tikras vertinimas buvo numatytas, ši sritis tebėra neoficiali, o NKI nenustatyta jokių prievolių, susijusių su vertinimo priėmimu ar naudojimusi juo.

144

ECB šiuo metu taiko bandomąją procedūrą, leidžiančią teikti oficialią grįžtamąją informaciją iš JPG koordinatorių NKI koordinatorių pavaduotojams bet ne kitiems NKI darbuotojams. Ši procedūra pradėta taikyti 2015 m. lapkričio 15 d.⁹⁵ „Remiantis įgyta patirtimi […], bus svarstomas išsamesnis BPM darbo vertinimo mechanizmas.“⁹⁶ Tai teigiamas pokytis ir galbūt dėl to padėtis pastebimai pagerės, palyginti su ankstesne padėtimi.

145

Tačiau pati NKI visiškai savo nuožiūra sprendžia, ar naudotis tokiu JPG koordinatoriaus pateiktu vertinimu ir ar įtraukti tai į NKI ataskaitas, susijusias su jos pačios darbuotojais. NKI tenka visa atsakomybė už savo darbuotojų veiklos rezultatų vertinimą, o kelioms NKI nacionaliniais teisės aktais net neleidžiama naudotis ECB teikiamu veiklos rezultatų vertinimu.

146

Iš visų mūsų klausimyną užpildžiusių NKI, 80 % nurodė iš ECB gaunančios JPG narių, esančių NKI darbuotojais, darbo vertinimą. Tačiau tik 33 % nurodė į tą vertinimą atsižvelgiančios pačios vertindamos veiklos rezultatus.

147

Prieštaringi atskaitomybės ryšiai ir tai, kad nenustatytas privalomas ECB teikiamas veiklos rezultatų vertinimas, gali turėti neigiamą poveikį. Kyla rizika, kad NKI darbuotojai pirmumą teiks NKI veiklai, o ne jiems nustatytoms JPG pareigoms.

BPM sistemoje nėra integruotos mokymo programos ar priežiūros institucijos atestavimo programos

148

ECB rengia intensyvų mokymą bendrųjų verslo įgūdžių ir socialinių emocinių gebėjimų, tokių kaip dokumentų rengimas, temomis, taip pat valdymo kursus bei mokymą, susijusį su procedūromis ir IT įrankiais. Bankų priežiūros srities darbuotojų techninės žinios tikrinamos vykstant samdymo procesui, o ECB savo darbuotojams suteikia galimybę dalyvauti bankų priežiūros srities kursuose, kuriuos internete rengia Finansinio stabilumo institutas. Be specialaus mokymo, kurį dažniausia rengia IV MPGD, darbuotojai taip pat gali dalyvauti NKI ar kitų bankų priežiūros institucijų rengiamuose mokymuose. Tačiau kokios nors struktūrizuotos privalomos mokymo programos, visų pirma susijusios su techninių temų, svarbių BPM darbuotojams vykdant bankų priežiūros užduotis, sritimis, nėra. Buvo įsteigta iniciatyvinė grupė, kuriai pavesta parengti ir prižiūrėti visos sistemos priežiūros bendrąją mokymo programą visiems atitinkamiems BPM darbuotojams. Ši grupė tobulina ir papildo tokios mokymo programos esamus elementus, siekdama užtikrinti, kad bus parengta visam BPM tinkama veiksminga mokymo programa. 2016 m. prioritetiniai mokymai bus surengti tų metų rudenį, o išsamesnė programa bus taikoma 2017 m.

149

Tokia padėtis suprantama labai ankstyvame diegimo etape, bet, nesant integruotos mokymo programos ar žinių atestavimo programos, veiksmingai priežiūrai gali kilti kliūčių, nes BPM darbuotojai gali neturėti būtinų naujausių techninių žinių, kurių reikia siekiant vykdyti veiksmingą ES bankų sektoriaus priežiūrą. Šios žinios yra svarbios, visų pirma atsižvelgiant į tai, kad per pastaruosius kelerius metus nustatyta daug naujų prudencinės priežiūros gairių ir reikalavimų. Be to, nauji ECB darbuotojai anksčiau dirbo labai įvairiose nacionalinėse reglamentavimo ir teisinėse sistemose, kuriose esama daug skirtumų, nors ir stengiamasi suderinti visoje BPM sistemoje taikomą praktiką. Norint tokioje aplinkoje sukurti tikrai integruotą priežiūros mechanizmą, koks yra numatytas BPM reglamente, išsami ir integruota priežiūros mokymo programa ir aiški sertifikavimo procedūra veikiausiai yra būtina sąlyga⁹⁷.

72BPM pagrindų reglamento 3 straipsnio 1 dalyje aiškiai nustatyta, kad turi būti sudarytos jungtinės priežiūros grupės.

73Kai bankų grupių pagrindinė buveinė yra šalyje, kuri nėra dalyvaujanti šalis, ECB nėra vienintelė tą grupę sudarančių bankų priežiūros institucija. Todėl kiekvienai banko patronuojamajai įmonei, kurios pagrindinė buveinė yra BPM šalyje, steigiama atskira JPG, jeigu tik ta patronuojamoji įmonė laikoma svarbiu subjektu. Kai dalyvaujančioje valstybėje narėje nuolat veikianti priimančioji įstaiga turi „konsoliduojantį“ subjektą, priežiūra vykdoma konsoliduotu lygmeniu.

74Pavyzdžiui, 2013 m. birželio 26 d. Kapitalo reikalavimų direktyva (KRD IV) ir 2014 m. gegužės 15 d. Bankų gaivinimo ir pertvarkymo direktyva.

75BPM misija, https://www.bankingsupervision.europa.eu/about/mission-statement/mission-statement-of-the-ssm/html/index.lt.html.

76Prie priimančiosios šalies bankų grupės priskirtos įstaigos yra svarbūs subjektai, bet ECB nėra jų konsoliduotos priežiūros institucija.

77Gairių dėl bendros priežiūrinio tikrinimo ir vertinimo proceso (SREP) tvarkos ir metodikos 2.1.1 skirsnio 10 dalis (EBA/GL/2014/13).

78BBPK 255. Pasauliniai sisteminės svarbos bankai. Atnaujinta vertinimo metodika ir didesni galimybės padengti nuostolius reikalavimai (angl. Global systemically important banks: updated assessment methodology and the higher loss absorbency requirement), TAB, 2013 m. liepos mėn. Pastaba – ši pasaulinių sisteminės svarbos bankų vertinimo metodika taikoma tik aštuoniems iš 129 bankų, kurių priežiūra vykdoma įgyvendinant BPM. Tačiau, taikant panašią šalies sisteminės svarbos bankams skirtą metodiką (BBPK 233), rekomenduojama laikytis panašaus požiūrio, t. y. nustatyti tokias pat kategorijas, išskyrus tai, kad tiesiogiai gali būti neaktualus veiklos keliose šalyse kriterijus. Be to, BBPK 233 šaliai suteikiama didesnė veiksmų laisvė.

79Gairių dėl bendros priežiūrinio tikrinimo ir vertinimo proceso (SREP) tvarkos ir metodikos 2.1.1 skirsnio 11 dalis (EBA/GL/2014/13).

80EBI gairėse raginama atlikti bankų skirstymo į kategorijas PAP tikslais metinę peržiūrą; žr. Gairių dėl bendros priežiūrinio tikrinimo ir vertinimo proceso (SREP) tvarkos ir metodikos 2.1.1 skirsnio 12 dalį (EBA/GL/2014/13).

81ECB yra nustatęs keturis minimalios priežiūros lygius, ir nustatytas lygis lemia mažiausią konkrečios įstaigos priežiūros intensyvumą. Kiekvienu lygiu yra nustatytas minimalus pagrindinių PAP užduočių ir veiklos rinkinys ir minimalus jų vykdymo dažnis. Šie keturi lygiai yra šie: pagrindinis, standartinis, sustiprintas ir intensyvus; žemiausiu lygiu taikoma mažiausia intervencijomis pagrįstų priemonių, aukščiausiu – daugiausia. ECB yra parengęs matricą, pagal kurią, remdamasis banko rizikos balu ir grupe, prie kurios bankas buvo priskirtas, bankams nustato tam tikrą minimalios priežiūros lygį. Kuo bankas sudėtingesnis ir sistemiškai svarbesnis ir kuo rizikingesniu jį laiko ECB, tuo didesnis jo minimalus priežiūros intensyvumo lygis.

82Koordinatorius skiria atitinkami mikroprudencinės priežiūros generaliniai direktoratai (I arba II). Apie skyrimą informuojama Priežiūros valdyba, ji gali rengti diskusijas dėl bet kurio skiriamo koordinatoriaus ir prieštarauti jo skyrimui.

83Tie aštuoniolika atvejų susiję su Belgijos, Vokietijos, Ispanijos ir Italijos bankų JPG, dauguma šių JPG susijusios su 4 ir 5 bankų grupėmis, keturios – su 3 bankų grupe, viena – su priimančiosios šalies bankų grupe.

842015 m. gruodžio 28 d. II MPGD vadovai pasiūlė, kad koordinatoriai, kurių pilietybė tos šalies, kuri yra ir prižiūrimo banko buveinės šalis, būtų perkelti į kitas JPG. 2015 m. gruodžio 30 d. Priežiūros valdyba šį pasiūlymą patvirtino.

85BPM pagrindų reglamento 20 straipsnis, BPM reglamento 6 straipsnio 2 dalis.

86BPM pagrindų reglamento 4 straipsnio 1 ir 2 dalys.

87BPM reglamento 79 konstatuojamoji dalis.

88Ataskaita dėl JPG sudėties, darbuotojų skaičiaus ir jų gebėjimų, ECB ataskaita Nr. 02/2015, 2015 m. gruodžio 10 d., p. 9.

89Dviejose šalyse nustatyta dviejų priežiūros institucijų sistema.

90Vienos NKI įsipareigotų skirti darbuotojų skaičius yra didesnis negu ECB prašomų etato ekvivalentų skaičius.

91JPG sudėties, darbuotojų skyrimo ir kompetencijos ataskaita, ECB ataskaita Nr. 02/2015, 2015 m. gruodžio 10 d., p. 16.

92Kaip atskirti NKI darbuotojų JPG ir NKI užduotis, nustatyta dvišaliais ECB ir NKI susitarimais; susitarimuose nustatoma didžiausia procentinė laiko, skirto JPG užduotims, procentinė dalis, svyruojanti nuo 75 iki 100 %. Viena NKI taiko 75 % viršutinę ribą, 14 NKI – 80 %, trys – 90 %, viena – 95 %, dvi nėra nustačiusios jokios ribos (100 %). (Bendras skaičius viršija 19, nes dviejose šalyse yra daugiau nei viena priežiūros institucija, taigi jos gali taikyti skirtingas viršutines ribas).

93Šis skaičius nustatytas remiantis ECB Organizacinės plėtros komiteto atlikta apklausa (2014 m. spalio mėn.).

94Įvairių NKI horizontaliosios funkcijos gali skirtis pavadinimu ir esme, bet paprastai jos apima tokias specialias sritis arba padalinius, kaip bankų leidimai, krizių valdymas, vykdymo užtikrinimas ir sankcijos, priežiūros politika, vidaus rizikos modeliai, planavimas ir koordinavimas ir kt.

95Sprendimas ECB/2015/36 (paskelbta https://www.ecb.europa.eu/ecb/legal/pdf/en_ecb_2015_36_f_sign.pdf).

962015 m. lapkričio 18 d. Sprendimo ECB/2015/36 3 konstatuojamoji dalis.

97Žr. BPM reglamento 79 konstatuojamąją dalį.

Vietoje vykdoma priežiūra

Vietoje vykdomos priežiūros nuostatos yra nuoseklios ir išsamios

150

Mes vykdėme savo priežiūros vietoje auditą remdamiesi BBPK pagrindiniais principais, kurie reikalauja, kad priežiūros institucijos naudotų tinkamą priežiūros vietoje ir nuotolinės priežiūros derinį⁹⁸. Priežiūros institucijos turėtų turėti nuoseklias priežiūros vietoje ir nuotolinės priežiūros veiklos planavimo ir vykdymo procedūras, naudoti politikos priemones ir procesus, užtikrinančius, kad tokia veikla yra vykdoma remiantis visaapimančiu ir nuosekliu pagrindu su aiškia atsakomybe, tikslais ir išdirbiais, užtikrinant veiksmingą koordinavimą ir keitimąsi informacija tarp priežiūros vietoje ir nuotolinės priežiūros funkcijų⁹⁹.

151

Priežiūros vietoje procesas yra dalijamas į aiškiai apibrėžtus etapus (žr. 12 diagramą).

12 diagrama

Vietoje vykdomos priežiūros etapai

Šaltinis: Audito Rūmai; remtasi ECB pateikta informacija.

152

Pasirengimo etape visi dalyviai turėtų bendrai susitarti dėl planuojamo patikrinimo aprėpties. JPG koordinatorius ir už vietoje vykdomo patikrinimo grupę atsakingas misijos vadovas parengia išankstinį patikrinimo pranešimą ir jame nustato patikrinimo tikslus, aprėptį ir išsamumą. Tyrimo etape vadovaujant misijos vadovui vykdomos visos būtinos patikrinimo procedūros, beveik visos jos vykdomos kredito įstaigos patalpose. Misijos vadovas rengia preliminarios ataskaitos projektą, o bankui suteikiama galimybė per posėdį, rengiamą prieš baigiamąjį posėdį, pateikti savo pastabas; tada parengiamas ataskaitos projektas, kuriuo remdamiesi misijos vadovo šalies NKI ir ECB centralizuotas patikrinimo vietoje skyrius (CPVS) patikrina nuoseklumą. Tada misijos vadovas baigia rengti ataskaitą ir rengiamas JPG koordinatoriaus vadovaujamas posėdis, kuriame dalyvauja ir kredito įstaigos atstovai. Tolesnių veiksmų etape JPG koordinatorius, remdamasis patikrinimo ataskaitoje nustatytais faktais, rengia rekomendacijas. Šios rekomendacijos bankams siunčiamos raštu apie tolesnius veiksmus.

Vietoje vykdomiems patikrinimams skiriant darbuotojus, patikrinimus planuojant ir vykdant būta praktinių trūkumų

Atliekant vietoje vykdomus patikrinimus dalyvauja mažai ECB darbuotojų

153

2015 m. lapkričio mėn. pabaigoje CPVS turėjo 46 darbuotojus, iš jų 35 vadovavo patikrinimams arba dalyvavo juos atliekant. CPVS skaičiavimais, darbuotojai du trečdalius savo darbo valandų skiria tikrinamoje įstaigoje vykdomam darbui, ir vieną trečdalį – planavimui, koordinavimui ir nuoseklumo patikrinimui.

154

2015 m. iki spalio mėn. iš viso atlikti 235 patikrinimai vietoje. Iš jų dvidešimt devyniems vadovavo CPVS (12 % visų), o didžiajai daliai patikrinimų vadovavo NKI. Visiems 2015 m. atliktiems patikrinimams vietoje ECB skyrė 8 % darbuotojų, 92 % sudarė NKI darbuotojai.

155

BPM reglamente nustatyta, kad tiesioginei visų euro zonos sisteminės svarbos bankų priežiūrai vadovauja ir už ją atsakingas ECB. Priežiūra vietoje yra labai svarbi šios institucijos veiklos dalis. Pagrindinis ECB vaidmuo atliekant patikrinimus vietoje yra aiškiai nurodytas BPM reglamento 47 konstatuojamoje dalyje¹⁰⁰ ir 12 straipsnio 1 dalyje¹⁰¹. Nors tai nereiškia, kad kiekvieną patikrinimą turi atlikti tik ECB darbuotojai, dabartintis ECB dalyvavimo lygis yra stebėtinai mažas ir neatitinka Reglamento esmės. Be to, Priežiūros vadove nustatyta, kad „vietoje vykdomo patikrinimo grupėms paprastai vadovauja NKI darbuotojai“, o tai neatitinka to, kas nustatyta reglamente. Daugiau informacijos šiuo klausimu pateikta 7 lentelėje.

7 lentelė

Misijos vadovams skirtos nuostatos

BPM reglamentas
Pagrindų reglamentas
Priežiūros vadovas

12 straipsnis
Siekdamas vykdyti šiuo reglamentu jam pavestus uždavinius ir laikydamasis kitų atitinkamoje Sąjungos teisėje nustatytų sąlygų, ECB, vadovaudamasis 13 straipsniu ir pateikęs išankstinį pranešimą atitinkamai nacionalinei kompetentingai institucijai, gali vykdyti visus būtinus 10 straipsnio 1 dalyje nurodytų juridinių asmenų ir bet kurios kitos įmonės, įtrauktos į priežiūrą konsoliduotu pagrindu, kurią vykdant ECB pagal 4 straipsnio 1 dalies g punktą yra konsoliduotos priežiūros institucija, verslo patalpų patikrinimus vietoje.

47 konstatuojamoji dalis
kad galėtų veiksmingai vykdyti savo priežiūros uždavinius, ECB turėtų galėti reikalauti visos būtinos informacijos ir atlikti tyrimus bei patikrinimus vietoje, prireikus bendradarbiaudamas su nacionalinėmis kompetentingomis institucijomis.
143 straipsnio 1 dalis
1. Vadovaudamasis BPM reglamento 12 straipsniu ir siekdamas vykdyti BPM reglamentu jam pavestus uždavinius ECB sudaro patikrinimo vietoje grupes, kaip numatyta 144 straipsnyje, kurios atlieka visus būtinus BPM reglamento 10 straipsnio 1 dalyje nurodyto juridinio asmens patalpų patikrinimus vietoje.

144 straipsnis
1. Vadovaujantis BPM reglamento 12 straipsniu, ECB yra atsakingas už patikrinimo vietoje grupių sudarymą ir sudėtį, kartu dalyvaujant NKI.
2. ECB paskiria patikrinimo vietoje grupės vadovą iš ECB ir NKI darbuotojų.
45 dalis
Vietoje vykdomo patikrinimo grupėms paprastai vadovauja NKI darbuotojai.

Šaltinis: Audito Rūmai.

156

Patikrinimo grupės narius ir misijos vadovą skiria ECB. Ir Pagrindų reglamente, ir Priežiūros vadove nustatyta, kad misijos vadovais negalima skirti išorės asmenų, pavyzdžiui, audito įmonių darbuotojų, taip pat nustatyta, kad šie asmenys gali būti tik patikrinimo grupės nariais. Taigi Pagrindų reglamentas yra griežtesnis už BPM reglamentą. Neseniai Europos Parlamento užsakymu parengtame tyrime teigiama, kad taikant lankstesnį požiūrį į išorės auditorių dalyvavimą priežiūros veikloje, tam tikromis sąlygomis pagerėtų Kokybė¹⁰². Skiriant išorės ekspertus ir kartu taikant tinkamas apsaugos priemones bei užtikrinant, kad bus išvengta galimų interesų konfliktų, iš tikrųjų būtų galima palengvinti padėtį tada, kai paties ECB darbuotojų ištekliai yra riboti.

157

Savo klausimyne NKI klausėme, ar būtų galima leisti išorės asmenims būti patikrinimo, vykdomo vietoje, misijos vadovais, kai tikrinamos mažiau svarbios kredito įstaigos. Dvi NKI atsakė teigiamai. Viena jų išorės asmenis misijos vadovais skiria jau daugelį metų.

158

ECB pateiktoje analizėje, parengtoje rengiant priežiūros analizės programos vidaus priežiūros kokybės užtikrinimo ataskaitą, teigiama, kad, 2015 m. tarptautiniams patikrinimams skirstant NKI darbuotojus, pastebėta neigiama tendencija. Viena iš priežasčių yra tai, kad NKI tenka kompensuoti kelionės išlaidas ir mokėti atlyginimą. 2015 m. rugsėjo mėn. Priežiūros valdyba nusprendė dengti ir kompensuoti visas kelionės išlaidas, bet ne išlaidas atlyginimams. Savo klausimyne NKI klausėme, ar turėtų būti kompensuojamos ir išlaidos atlyginimams. Penkios iš septynių atsakiusių NKI laikėsi nuomonės, kad atlyginimai turėtų būti kompensuojami, o likusios dvi manė, kad dabartinės tvarkos nereikėtų keisti. Kitos NKI darbuotojų paskirstymo tendencijos priežastys, remiantis ta pačia priežiūros kokybės užtikrinimo ataskaita, – menki NKI ištekliai ir ilga tarptautinių patikrinimų trukmė.

Planavimas išsamus, bet sudėtingas

159

Priežiūros procesas pradedamas kiekvienai svarbiai kredito įstaigai nustatant priežiūros analizės programą, kurioje apibrėžiami kitų metų priežiūros veiksmai ir prioritetai. Šiuo tikslu PA programoje pateikiami visi patikrinimai vietoje, suskirstyti į kategorijas pagal prioritetą kaip „labai svarbūs“, „svarbūs“ ir „pageidautini“¹⁰³. Nepateikta jokių tokio skirstymo gairių.

160

8 lentelėje pateiktas 2015 m. JPG prašytų patikrinimų skaičius ir atliktų patikrinimų skaičius pagal prioritetą. Iš bendro skaičiaus matyti, kad JPG 2015 m. pateikė 576 patikrinimų vietoje prašymus, iš jų patvirtinta 250 (43 %) prašymų. ECB paaiškino, kad, nors keli patikrinimai laikyti nepagrįstais, kitų negalėjo atlikti dėl to, kad nepakako ECB ir (arba) NKI darbuotojų. Trys iš vienuolikos į klausimą dėl darbuotojų skaičiaus pakankamumo atsakiusių NKI nurodė, kad darbuotojų joms trūko. Priežiūros kokybės užtikrinimo padalinys savo ataskaitoje nurodė, kad antrame 2015 m. pusmetyje NKI ištekliai buvo akivaizdžiai per maži.

8 lentelė

2015 m. prašyti, patvirtinti ir įvykdyti patikrinimai vietoje (2015 10 31 duomenimis)

Prioriteto lygis | Prašytų patikrinimų skaičius | Patvirtintų patikrinimų skaičius | Atliktų patikrinimų skaičius
Labai svarbūs | Informacija neatskleidžiama | 148 | 143
Svarbūs | Informacija neatskleidžiama | 86 | 80
Pageidautini | Informacija neatskleidžiama | 16 | 12
Iš viso | 576 | 250 | 235

Šaltinis: Parengta pagal ECB duomenis, skaičiai netikrinti.

161

Priežiūros vadove nenurodyta ir nepaaiškinta patikrinimų vietoje nukėlimo vėlesniam laikui procedūra. Tačiau kas mėnesį atnaujinamoje informacijoje apie patikrinimus vietoje reikalaujama, kad tai patvirtintų Priežiūros valdyba ir Valdančioji taryba, taikant neprieštaravimo procedūrą.

162

2015 m. lapkričio mėn. duomenimis, NKI patikrinimams vietoje skyrė 249 misijos vadovus (134 etato ekvivalentus) ir 906 inspektorius (421 etato ekvivalentą). Darbuotojų ir etato ekvivalentų skaičiai skiriasi pirmiausia dėl laiko, kurį inspektoriai galėjo skirti misijoms, tačiau jie skiriasi ir dėl to, kad, pasak CPVS, NKI pateikė nepatikimus duomenis. Dėl išteklių stokos CPVS turėjo keisti 2015 m. patikrinimų eiliškumą, kad galėtų patenkinti ad hoc patikrinimų prašymus.

163

Priežiūros vadove nenustatytas mažiausias privalomas patikrinimų dažnis, nors laikoma, kad tai priklauso geriausiai priežiūros praktikai¹⁰⁴. 2016 m. sausio mėn. Priežiūros valdyba paprašė, kad patikrinimų vietoje prašymai būtų paremti aiškia strategija ir kad jie būtų suskirstyti pagal prioritetą. Sprendimas dėl siūlomos patikrinimų vietoje strategijos, įskaitant „tikslinius priežiūros lygius“, buvo priimtas 2016 m. gegužės mėn. Tiksliniai priežiūros lygiai yra orientacinis skaičius patikrinimų vietoje, kuriuos pageidautina atlikti per planavimo ciklą. Iki šiol dar nėra nuostatos, leidžiančios pačioms kredito institucijoms prašyti patikrinimų vietoje, kaip tai yra numatyta kitose priežiūros sistemose¹⁰⁵.

164

2016 m. JPG koordinatoriai jau privalo teikti trumpą raštišką kiekvieno prašymo atlikti patikrinimą vietoje pagrindimą. Tai suteikia ECB centralizuotam patikrinimo vietoje skyriui galimybę geriau suprasti reikalavimus, padedančius supaprastinti planavimo procesą. Šiuo atžvilgiu priežiūros kokybės užtikrinimo ataskaitoje padaryta išvada, kad, nors atrinkti patikrinimus atsižvelgiant į turimus išteklius būtų pagrįstas būdas trumpalaikiu laikotarpiu, nes ištekliai riboti, ilgalaikiu laikotarpiu JPG pasiūlymai turėtų būti tvirtinami atsižvelgiant į kredito įstaigos padėtį ir rizikos profilį.

Reikia tobulinti IT

165

Atliekant patikrinimus vietoje, rengiant ataskaitas ir vykdant tolesnius veiksmus, reikėtų tinkamos IT sistemos. ECB naudoja informacijos valdymo sistemos (IVS) programą. Kadangi IVS yra pagrindinė IT priemonė, naudojama ir JPG, ir vietoje vykdomų patikrinimų grupių, ji turėtų būti techninis pagrindas kredito įstaigų priežiūros procesams suderinti ir nuoseklumui užtikrinti.

166

Apskritai logiška, kad ECB ir vietoje, ir nuotoliniu būdu vykdomai priežiūrai naudoja integruotą IT platformą. Tačiau, kai taikoma vietoje vykdomai priežiūrai, IVS turi šių trūkumų:

a)nėra su darbuotojais ir misijų stebėjimu susijusios funkcijos;

b)nesuderinta su BPM priežiūros vadovo 6 skyriumi, ypač dalis, susijusi su vienodais dokumentacijos standartais ir audito seka;

c)prastas dokumentų ir duomenų įkėlimas ir atsisiuntimas;

d)kyla problemų prireikus nuotolinės prieigos;

e)nepakankamos atskaitomybės funkcijos;

f)nepakankamos kontrolės procedūros.

167

Dabartinė IVS versija netinkama patikrinimams vietoje. Pasak ECB, tai buvo laikinas sprendimas, kol bus galima įdiegti visavertę IT sistemą. Penkios iš mūsų klausimyną užpildžiusių NKI dabar naudoja IVS, keturios jos nenaudoja. Programa įvairiose NKI naudojama skirtingu mastu.

168

Priežiūros vadove mums nepavyko rasti informacijos apie patikrinimo dokumentų (pavyzdžiui, patikrinimo ataskaitų) laikymą ar archyvavimą tuo atveju, jeigu IVS būtų nenaudojama. CPVS mums pateikė standartinį e. raštą, kuriame nustatyta, kad tam tikri dokumentai turi būti laikomi IVS. Šis e. raštas siunčiamas misijos vadovams, kai paskelbiama galutinė ataskaita. Tačiau CPVS netikrina, ar laikomi visi reikalaujami dokumentai. Be to, e. rašte nepateikta jokių reikalavimų dėl įrodymų, kuriais nesiremta nustatant faktus, laikymo.

169

Nurodyta dokumentacija neapėmė įrodymų, iš kurių būtų matyti, kad Priežiūros valdyba buvo informuota apie tai, kad IVS neturi tam tikrų pagrindinių savybių, kuriomis naudodamasi Valdyba galėtų priimti išsamia informacija grindžiamus sprendimus.

170

Visi misijos vadovai visą savo kadenciją turi prieigą prie visų IVS laikomų patikrinimų vietoje ataskaitų. Tai sukuria operacinę riziką, kad ataskaitų duomenys bus neteisingai panaudoti ar prarasti. ECB mums pateikė politikos dokumentą, susijusį su jo BPM srities darbuotojų prieigos prie IVS laikomos priežiūros informacijos teisėmis, bet dokumente nėra informacijos apie misijos vadovų arba NKI paskirtų vietoje patikrinimą atliekančių inspektorių prieigos teises. Be to, kadangi Priežiūros vadove nereikalaujama, kad IVS būtų laikomi visi darbo dokumentai, NKI šiuo atžvilgiu gali taikyti savo pačių tvarką.

ECB planuoja konkrečias priemones inspektorių ir misijos vadovų kvalifikacijai ir įgūdžiams gerinti

171

BPM pagrindų reglamente nustatyta, kad ECB yra atsakingas už vietoje vykdomo patikrinimo grupių sudarymą ir sudėtį. Tačiau praktiškai, kadangi jo ištekliai riboti, ECB tenka kliautis esamais NKI darbuotojais.

172

Mums pateikti tik suvestiniai statistiniai duomenys apie misijos vadovų ir projekto vadovų, atsakingų už bankų vidaus kapitalo poreikio modelių auditą, patirtį. 2015 m. vasario mėn. duomenimis, 56 % visų misijos vadovų ir projekto vadovų neturėjo nė trejų metų vadovavimo patikrinimams vietoje arba vidaus modelių auditui patirties¹⁰⁶.

173

Kadangi tarp NKI esama skirtumų, CPVS, kas pusmetį vykdydamas apklausas, reguliariai tikrina NKI patikrinimo vietoje inspektorių įgūdžius. Mums buvo pateikta suvestinė 2015 m. vasario mėn. informacija, bet nepateikta pagrindinė informacija, kuria grindžiamos apklausos. Remiantis suvestine informacija, tuo metu tik trys NKI galėjo pasiūlyti visus būtinus įgūdžius turinčius patikrinimo vietoje inspektorius. Vienos NKI darbuotojai neturėjo beveik visų būtinų įgūdžių, kitų NKI darbuotojai neturėjo bent dalies įgūdžių.

174

Savo klausimyne bankų prašėme įvertinti patikrinimų vietoje kokybę įdiegus BPM. 54 % respondentų nurodė, kad kokybė buvo gera arba labai gera, 37 % – kad kokybė buvo tik pakankama, 10 % – kad ji buvo bloga.

175

2015 m. ECB surengė šešis mokymo seminarus misijų vadovams. Tačiau net pusė misijų vadovų nelankė nė vieno iš šių seminarų. ECB planuoja steigti inspektorių akademiją; joje, įgyvendinant ECB institucijų mokymo programą, būtų parengti specialūs kursai.

Atskaitomybės struktūra aiški, bet joje per mažai dėmesio skiriama detalėms, o dėl ilgos procedūros pati struktūra gali suprastėti

ECB atskaitomybės procedūra struktūriškai gerai apibrėžta

176

Aiškiai apibrėžta seka, kurios reikia laikytis rengiant patikrinimo vietoje ataskaitas. Išsami informacija pateikta X priede. Savo klausimyne bankų klausėme, ar jiems buvo suteikta pagrįsta galimybė teikti pastabas dėl patikrinimo ataskaitos projekto ir projektą aptarti su patikrinimo vietoje grupe. Didžioji dauguma respondentų (92 %) atsakė teigiamai.

177

Taikant „nepriklausomumo principą“¹⁰⁷, CPVS gali prašyti pakeisti patikrinimo ataskaitos esmę, bet misijos vadovas gali atsisakyti tai daryti. Nors bet koks toks atsisakymas turi būti užregistruotas CPVS nustatant su nuoseklumu susijusius faktus, bankui perduodama ataskaita yra galutinis misijos vadovo parengtas ataskaitos projektas.

Tačiau nustatytų faktų pranešimo taisyklės yra neišsamios

178

Vykdant patikrinimą nustatyti faktai skirstomi į kategorijas pagal jų poveikį kredito įstaigos finansinei padėčiai (mažas, vidutinis, didelis ir labai didelis)¹⁰⁸. Tačiau šis klasifikavimas yra tik vidinis, inspektoriai jį dokumentais pagrindžia tik rengdami darbo dokumentus, o patikrinimo ataskaitoje tai nenurodoma. Priežiūros vadove šia tema gairių nepateikta. Sunku užtikrinti, kad misijos vadovai nustatytus faktus nuosekliai priskirtų prie tam tikrų kategorijų, ir tai problema, vėliau sprendžiama atliekant nuoseklumo patikrinimus. Dvi iš mūsų klausimyną užpildžiusių NKI laikėsi nuomonės, kad ECB gairės dėl jo taikomo vidinio skirstymo pagal kategorijas yra nepakankamos, devynios jas laikė tinkamomis.

179

Priežiūros vadove nenurodyta, kad turėtų būti siunčiamos patikrinimo vietoje ataskaitos. ECB išsamiai nenagrinėja, kas kiekvienoje šalyje būtų tinkamas adresatas. Pats JPG koordinatorius sprendžia, kam siųsti ataskaitą. Kyla rizika, kad kredito įstaigos valdybos (įskaitant vykdomųjų galių neturinčius narius), stebėtojų taryba ar audito komiteto nariai ataskaitos negaus.

180

Savo klausimyne bankų klausėme, kam buvo adresuotos patikrinimo vietoje ataskaitos. Dauguma respondentų (56 %) nurodė, kad ataskaitos siųstos tik valdančiajai tarybai, 11 % – tik stebėtojų tarybai, 9 % – tik vykdomajam direktoriui. Dar 9 % respondentų teigė, kad ataskaitos siųstos ir valdančiajai tarybai, ir stebėtojų tarybai. Likusieji (15 %) nurodė įvairius adresatų derinius arba, retais atvejais, visiškai kitus adresatus.

181

Atsižvelgiant į atitinkamų nustatytų faktų sudėtingumą ir esmingumą, gali būti rengiamos dvejopos rekomendacijos. „Operacijų pobūdžio aktai“ yra neprivalomi, jiems netaikomas sprendimų priėmimo procesas, kuriam vykstant turi dalyvauti Priežiūros valdyba ir Valdančioji taryba. Kita vertus, „priežiūros pobūdžio sprendimus“ rengia JPG koordinatorius, juos, taikant neprieštaravimo procedūrą, tvirtina Priežiūros valdyba ir Valdančioji taryba. Nors ECB mums nurodė kelis aktualius Priežiūros vadovo skirsnius, juose nebuvo jokių rekomendacijų dėl sudėtingumo ar esmingumo sąvokų.

182

Galutinė ataskaita ir rekomendacijos aptariamos baigiamajame posėdyje, jame dalyvauja ir kredito įstaigos atstovai. Priežiūros vadove nustatyta, kad misijos vadovas ir JPG koordinatorius privalo dalyvauti, bet nenurodyta, kurie kredito įstaigos atstovai turėtų dalyvauti¹⁰⁹.

Per ilgas ataskaitų rengimo laikotarpis

183

Kaip parodyta 13 diagramoje, nustatyta, kad galutinė ataskaita JPG koordinatoriui turi būti nusiųsta per aštuonias savaites. Galutinis raštas apie tolesnius veiksmus ir rekomendacijos bankui turi būti nusiųstos dar per vienuolika savaičių, taigi iš viso susidaro 19 savaičių. Kadangi procesas toks ilgas, kyla rizika, kad suinteresuotosios grupės gaus jau pasenusius atliekant patikrinimą nustatytus faktus.

13 diagrama

Tolesnių veiksmų proceso trukmė

Šaltinis: Audito Rūmai; remtasi ECB pateikta informacija.

98BBPK pagrindiniai veiksmingos bankų priežiūros principai (2012 m.), 9 principo 1 esminis kriterijus. Principų dokumente vietoje vykdoma veikla apibrėžiama taip: „priemonė, skirta nepriklausomai patvirtinti, kad bankuose įgyvendinama tinkama politika, procedūros ir kontrolės priemonės, nustatyti, kad bankų teikiama informacija yra patikima, gauti papildomos informacijos apie banką ir su juo susijusias bendroves, reikalingos siekiant įvertinti banko būklę ir stebėti banko veiksmus šalinant problemas, nustatytas vykdant priežiūrą“.

99BBPK pagrindiniai veiksmingos bankų priežiūros principai (2012 m.), 9 principo 2 esminis kriterijus.

100Kad galėtų veiksmingai vykdyti savo priežiūros uždavinius, ECB turėtų galėti reikalauti visos būtinos informacijos ir atlikti tyrimus bei patikrinimus vietoje, prireikus bendradarbiaudamas su nacionalinėmis kompetentingomis institucijomis. ECB ir nacionalinės kompetentingos institucijos turėtų turėti prieigą prie tos pačios informacijos, kredito įstaigoms netaikant dvigubų atskaitomybės reikalavimų.

101Siekdamas vykdyti šiuo reglamentu jam pavestus uždavinius ir laikydamasis kitų atitinkamoje Sąjungos teisėje nustatytų sąlygų, ECB, vadovaudamasis 13 straipsniu ir pateikęs išankstinį pranešimą atitinkamai nacionalinei kompetentingai institucijai, gali vykdyti visus būtinus 10 straipsnio 1 dalyje nurodytų juridinių asmenų ir bet kurios kitos įmonės, įtrauktos į priežiūrą konsoliduotu pagrindu, kurią vykdant ECB pagal 4 straipsnio 1 dalies g punktą yra konsoliduotos priežiūros institucija, verslo patalpų patikrinimus vietoje. Kai to reikia dėl tinkamo ir efektyvaus patikrinimų atlikimo, ECB gali atlikti patikrinimus vietoje iš anksto neperspėjęs tų juridinių asmenų.

102Bankų priežiūra ir išorės auditoriai Europos Sąjungoje (angl. Banking Supervision and External Auditors in the European Union), http://www.europarl.europa.eu/RegData/etudes/STUD/2015/542673/IPOL_STU(2015)542673_EN.pdf.

103Priežiūros vadovo 6 skyriaus 75 dalis.

104Žr. JAV Federalinio rezervo priežiūros vadovo 5000.0.3 skirsnį.

105Žr. JAV Federalinio rezervo priežiūros vadovo 5000.0.2 skirsnį.

106Vidaus modeliai taikomi pagal Kapitalo reikalavimų reglamentą apskaičiuojant kapitalo poreikį. Šiuos vidaus modelius turi patvirtinti ir stebėti priežiūros institucijos. Daugiau informacijos galima rasti 2014 m. lapkričio mėn. ECB bankų priežiūros vadove.

107Taikant „nepriklausomumo principą“, misijos vadovui tenka visa atsakomybė už patikrinimo vykdymą, jo ataskaitos rengimą ir pasirašymą.

108Priežiūros vadovo 6 skyriaus 123 dalis.

109Priežiūros vadovo 6 skyriaus 137 dalis.

Išvados ir rekomendacijos

184

ECB pavyko per palyginti trumpą laiką nustatyti sudėtingą priežiūros struktūrą. Naujasis priežiūros mechanizmas dar labai priklauso nuo NKI išteklių. Be to, vidaus auditui reikia skirti daugiau išteklių, o laikotarpis, per kurį vidaus audito skyrius turi patikrinti rizikos sritis, turi būti trumpesnis. Informacijos, kurią mums pateikė ECB, tik iš dalies pakako, kad galėtume įvertinti su BPM valdymo struktūra siejamų operacijų, jungtinių priežiūros grupių ir vietoje vykdomų patikrinimų efektyvumą¹¹⁰. Audito spragą, atsiradusią įsteigus BPM, ir kurią nurodė nacionalinių aukščiausiųjų audito institucijų Ryšių palaikymo komitetas, taip pat patvirtino mūsų auditas.

Valdymas

185

Sprendimų priėmimo procesas yra sudėtingas ir apima daugybę keitimosi informacija lygmenų (32–35 dalys). Priežiūros valdybai pavesta užbaigti labai daug galutinių sprendimų projektų, dėl to gali mažėti valdybos posėdžių efektyvumas ir gerokai sumažėti sekretoriato ištekliai (32–39 dalys).

186

Šiuo BPM reglamentu jam pavestus uždavinius ECB vykdo nedarydamas poveikio savo uždaviniams, susijusiems su pinigų politika, ir atskirai nuo šių ir kitų uždavinių¹¹¹. Šio reglamento 65 konstatuojamoje dalyje teigiama, kad ECB pinigų politikos ir priežiūros uždaviniai turi būti vykdom visiškai atskirai. ECB laikosi nuomonės, jog tai suteikia teisę naudoti tam tikras bendras tarnybas. Taip pat akivaizdu, kad, funkcijas atskyrus, neturėtų būti trukdoma keistis būtina informacija. Tačiau neatlikta jokios rizikos, galinčios kilti dėl to, kad naudojamasi bendromis tarnybomis, teikiančiomis paslaugas abiem funkcijoms, analizės, taip pat nevykdomas joks atitikties stebėjimas (40–46 dalys). Be to, yra rizika suvokiamam priežiūros funkcijos nepriklausomumui dėl to, kad Priežiūros valdybos pirmininkas ir jo pavaduotojas tik teikia nuomonę, bet nevykdo priežiūros biudžeto ar žmogiškųjų išteklių kontrolės (47–52 dalys).

187

ECB vidaus audito funkcijai dabar nepakanka išteklių, kad būtų galima šalinti nustatytą su BPM susijusią riziką, o planuojant auditą neužtikrinama, kad per pagrįstą laikotarpį būtų aprėpti visi pagrindiniai didelės ir vidutinės rizikos sričių elementai (62–77 dalys).

1 rekomendacija

ECB turėtų dar labiau supaprastinti sprendimų priėmimo procesą ir pavesti žemesniems lygmenims priimti tam tikrus sprendimus, kad Priežiūros valdyba galėtų sutelkti dėmesį į daugiau pastangų reikalaujančius dalykus. Atsižvelgiant į tai, kad vykstant sprendimų priėmimo procesui kaip koordinatorius aktyviai dalyvauja sekretoriatas, reikėtų parengti daugiau rekomendacijų, kurių forma būtų su kiekvienos rūšies sprendimais susiję kontroliniai sąrašai, šablonai ir struktūrinės schemos.

Tikslinė įgyvendinimo data: 2017 m. vidurys.

2 rekomendacija

Kad būtų išsklaidytas susirūpinimas dėl naudojimosi bendromis tarnybomis, ECB turėtų įvertinti dėl to kylančią riziką ir įgyvendinti būtinas apsaugos priemones, įskaitant galimų vienas kitam prieštaraujančių prašymų valdymą ir specialų atitikties stebėjimą. Turi būti įdiegta oficiali procedūra, dalyvaujant Priežiūros valdybos pirmininkui ir jo pavaduotojui, užtikrinanti, kad:

i)būtų tinkamai ir visa apimtimi atspindimi priežiūros politikos funkcijos poreikiai;

ii)tais atvejais, kai naudojami specialūs priežiūros ištekliai, būtų nustatytas atsiskaitymas skirtingiems vadovams;

iii)šiems pareigūnams būtų suteikti didesni įgaliojimai biudžeto sudarymo procese ir susijusiame sprendimų priėmimo procese, skatinant ECB priežiūros funkcijos biudžetinę autonomiją, nepažeidžiant jo veiklą reglamentuojančių teisės aktų.

Kada tai turėtų būti įgyvendinta: 2017 m. vidurys.

3 rekomendacija

ECB turėtų skirti pakankamai vidaus audito kompetencijos ir išteklių, kad tinkamu laiku būtų užtikrinta didelės ir vidutinės rizikos sričių aprėptis.

Tikslinė įgyvendinimo data: 2017 m. vidurys.

Atskaitomybė

188

Audito Rūmų įgaliojimai ECB atžvilgiu pabrėžiami BPM reglamento 20 straipsnio 7 dalyje, taip pat ECB ir ECBS statuto 27 straipsnio 2 dalyje. Dėl ECB mums sudarytų prieigos prie dokumentų apribojimų liko neaudituotos svarbios sritys¹¹². Nacionalinės AAI taip pat nustatė audito spragą, susidariusią dėl to, kad jų ankstesni audito įgaliojimai bankų priežiūros institucijų atžvilgiu nebuvo kompensuoti, suteikiant panašius įgaliojimus Audito Rūmams ECB priežiūros veiklos atžvilgiu (85–87 dalys).

189

ECB nustatė taisykles, kuriomis reglamentuojama jo atskaitomybė Europos Parlamentui ir visuomenei, o su BPM susijusios pareigos ir atsakomybė aiškiai apibrėžtos ir viešai skelbiamos. Šias taisykles neigiamai veikia tai, kad ECB neskelbia veiksmingumo rodiklių ir parametrų, leidžiančių parodyti priežiūros veiksmingumą (82–84 dalys ir 88–91 dalys).

4 rekomendacija

ECB turėtų visokeriopai bendradarbiauti su Audito Rūmais, kad Audito Rūmai galėtų vykdyti jiems suteiktus įgaliojimus ir būtų užtikrinta atskaitomybė.

Tikslo įgyvendinimo data: nedelsiant.

5 rekomendacija

Kad pagerintų savo išorės atskaitomybę, ECB turėtų įteisinti savo šiuo metu taikomas informacijos apie priežiūros veiksmingumą gavimo ir atskleidimo nuostatas. Susirūpinimą keliančioms sritims ir sritims, kurias būtų galima patobulinti, nustatyti galbūt būtų galima rengti finansų įstaigų apklausas.

Tikslinė įgyvendinimo data: 2018 m. pabaiga.

Jungtinės priežiūros grupės

190

BPM pagrindų reglamente nustatyta, kad ECB yra atsakingas už jungtinių priežiūros grupių, turinčių vykdyti nuotolinę svarbių subjektų priežiūrą, steigimą ir sudėtį, tačiau JPG struktūra tebėra tokia, kad jų veikla labai priklauso nuo NKI skiriamų darbuotojų. Todėl ECB gali labai nedaug kontroliuoti, kiek ir kokių darbuotojų, sudarančių didžiausią JPG dalį, bus skirta, ir tegali tikėtis NKI bendradarbiavimo ir geranoriškumo. Visose JPG darbuotojų trūksta, dėl to kyla pavojus, kad nebus vykdoma ECB misija užtikrinti, kad būtų vykdoma „veiksminga ir intervencijomis pagrįsta bankų priežiūra“.

191

Priežiūros srities darbuotojų skaičius iš pradžių buvo nustatytas laikantis labai paprasto metodo, kai kliautasi NKI darbuotojų, kurių funkcijos panašios, skaičiaus įverčiais dar nenustačius BPM. Paaiškėjo, jog šie įverčiai neteisingi. Nebuvo atlikta jokios išsamios analizės, kuria būtų įvertintas naujai ir daugiau pastangų reikalaujančiai BPM sistemai reikalingų darbuotojų skaičius. Tai reiškia, kad tarp priežiūros analizės programos ir išteklių skyrimo nenustatyta jokio tiesioginio ryšio, kaip to reikalauja Kapitalo reikalavimų direktyva (107–112 dalys). Esama požymių, kad dabar darbuotojų skaičius nepakankamas, tai patvirtinta ir neseniai paskelbtame Priežiūros valdybos pranešime.

192

Nėra kokios nors struktūrizuotos privalomos ECB darbuotojams, susijusiems su praktiniais nuotoliniu būdu vykdomos priežiūros dalykais, skirtos mokymo programos, visų pirma apimančios technines temas, konkrečiai susijusias su bankų priežiūros užduotimis. Be to, ECB neturi centralizuotos, standartizuotos ir išsamios JPG narių (ir ECB, ir NKI darbuotojų) įgūdžių ir kompetencijos duomenų bazės (148–149 dalys).

193

Bankų grupe, prie kurios priskiriamas kiekvienas bankas, remiamasi kaip vienu iš dviejų kriterijų (kitas – rizikos vertinimo balas) nustatant banko vykdomos priežiūros minimalų intensyvumo lygį. ECB bankų grupavimo metodika nebuvo peržiūrėta ar atnaujinta nuo pat BPM įdiegimo. Be to, nuo 2013 m. neatnaujinti ir bankų lygmens duomenys, kuriais remiantis grupuojami bankai. Taigi, planuodamas savo nuolat vykdomą priežiūrą, ECB tebetaiko seną modelį, patvirtintą tik pradėjus veikti BPM (113–121 dalys).

194

Remdamiesi mums pateiktais priežiūros planavimo dokumentais negalėjome padaryti išvados, ar ECB efektyviai vykdo šią priežiūros veiklą.

6 rekomendacija

ECB turėtų pataisyti BPM pagrindų reglamentą taip, kad būtų įteisinti dalyvaujančių NKI įsipareigojimai ir kad būtų užtikrinta, kad visos NKI dalyvautų JPG veikloje tiek, kiek reikia ir proporcingai.

Tikslinė įgyvendinimo data: 2017 m. pabaiga.

7 rekomendacija

ECB kartu su NKI turėtų parengti vaidmens/komandos profilius ir metodus, leidžiančius vertinti darbuotojų, kuriuos NKI numato skirti jungtinėms priežiūros grupėms, tinkamumą ir vėliau – jų darbo rezultatus.

Tikslinė įgyvendinimo data: 2018 m. pabaiga.

8 rekomendacija

ECB turėtų nustatyti ir išlaikyti centralizuotą, standartizuotą ir išsamią tiek iš EBC, tiek iš NKI skirtų JPG darbuotojų įgūdžių, patirties ir kvalifikacijų duomenų bazę.

Tikslinė įgyvendinimo data: 2018 m. pabaiga.

9 rekomendacija

ECB turėtų įdiegti oficialią mokymo programą tiek naujiems, tiek jau esamiems JPG priežiūros darbuotojams, daugiausia dėmesio skiriant į turinį orientuotam bankų priežiūrai pritaikytam mokymui, kuri užtikrintų, kad privalomas dalyvavimas atitiktų profesinius poreikius ir personalo nario patirtį bei profilį, ir kuri numatytų JPG personalui skirtos nuotolinės priežiūros sertifikavimo programos įgyvendinimą.

Tikslinė įgyvendinimo data: 2018 m. pabaiga.

10 rekomendacija

ECB turėtų parengti ir įgyvendinti rizika grindžiamą tikslinio darbuotojų, skiriamų į JPG, skaičiaus ir reikiamų įgūdžių nustatymo metodiką, kuria būtų užtikrinta, kad kiekvienos JPG ištekliai (ir ECB, ir NKI darbuotojai) proporcingai atitiktų įstaigos, kurios priežiūra vykdoma, dydį, sudėtingumą ir rizikos profilį ir būtų tinkami tos įstaigos priežiūros analizės programai vykdyti.

Tikslinė įgyvendinimo data: 2018 m. pabaiga.

11 rekomendacija

Kadangi šiame svarbiame priežiūros planavimo procese ir toliau naudojamas bankų grupavimo modelis, jis turėtų būti periodiškai peržiūrimas ir prireikus atnaujinamas. Taip pat reikėtų reguliariai atnaujinti bankams būdingą informaciją, kuria remiantis bankai grupuojami.

Tikslinė įgyvendinimo data: 2017 m. vidurys.

Patikrinimai vietoje

195

ECB pateiktų dokumentų nepakako, kad galėtume išsamiai patikrinti veiklos efektyvumą. Remiantis tuo, ką galėjome įvertinti, procesas atrodo nuoseklus ir išsamus (150–152 dalys).

196

BPM reglamento 12 straipsnyje nustatyta, kad ECB turi vykdyti patikrinimus vietoje. Tačiau dabar taikoma veiklos praktika neatitinka šio tikslo. ECB suteikia ne daugiau kaip 8 % visų darbuotojų, reikalingų patikrinimams vietoje atlikti, ir ECB vadovavo tik 12 % patikrinimo vizitų. Beveik visiems patikrinimams vadovauja buveinės valstybės arba priimančiosios valstybės priežiūros institucija (153–158 dalys).

197

Išteklių planavimo ir jų skyrimo srityje aiškūs nurodymai dėl prioritetų nustatymo buvo parengti tik 2016 m. gegužės mėn. (159 dalis). Priežiūros vadove nenustatytas mažiausias privalomas patikrinimų dažnis (163 dalis), tačiau šio klausimo sprendimo priemonės taip pat buvo priimtos 2016 m. gegužės mėn. Rimtų trūkumų turi IT sistema (165–170 dalys), – būtina spręsti NKI inspektorių, vykdančių patikrinimus vietoje, kvalifikacijos ir įgūdžių klausimą (171–175 dalys). Be to, patikrinimų ataskaitos turėtų būti teikiamos greičiau, – iškart po baigiamojo posėdžio (183 dalis).

12 rekomendacija

ECB turėtų skirti arba perkelti daugiau savo darbuotojų, kad daug daugiau jo atstovų dalyvautų atliekant svarbių bankų patikrinimus vietoje, grindžiamus aiškiu rizikos skirstymu pagal svarbą. Reikėtų didinti patikrinimų vietoje, kuriems vadovautų ne buveinės ir ne priimančiosios valstybės priežiūrą vykdanti NKI, dalį.

Tikslinė įgyvendinimo data: 2018 m. pabaiga.

13 rekomendacija

ECB turėtų toliau atidžiai stebėti sritis, kuriose esama IT sistemos, naudojamos atliekant patikrinimus vietoje, trūkumų ir labiau stengtis, kad NKI skiriamų inspektorių, vykdančių patikrinimus vietoje, kvalifikacija didėtų, o įgūdžiai gerėtų.

Tikslinė įgyvendinimo data: 2017 m. vidurys.

Šią ataskaitą priėmė IV kolegija, vadovaujama Audito Rūmų nario Baudilo Tomé MUGURUZA, 2016 m. spalio 18 d. Liuksemburge įvykusiame posėdyje.

Audito Rūmų vardu

Pirmininkas
Klaus-Heiner Lehne

110Žr. 19 dalį.

111BPM reglamento 25 straipsnis.

112Žr. 19 dalį.

Priedai

I priedas

Audito metodo santrauka

Audito tema
Audito kriterijai
Audito analizė

Ar Bendro priežiūros mechanizmo (BPM) valdymo tvarka užtikrinamos tinkamos darbo sąlygos jungtinėms priežiūros grupėms (JPG) ir patikrinimo vietoje grupėms?

I.Bazelio bankų priežiūros komiteto (BBPK) 2 pagrindinis principas

II.BPM reglamento 65, 66 ir 77 konstatuojamosios dalys

III.BPM reglamento 4, 6, 19, 22, 24, 25 ir 26 straipsniai

IV.ECB priežiūros vadovas

V.ECB darbo reglamentas

οKokybinė dokumentų analizė

οPokalbiai su darbuotojais

Ar vidaus audito struktūra ir planavimo bei ataskaitų teikimo tvarka parengtos taip, kad būtų tinkamai šalinama nustatyta su bankų priežiūros užduotimis susijusi rizika?

I.VAI standartas Nr. 2030, Tarptautinių profesinių standartų sistemos (TPSS) Standarto Nr. 2030 praktinės gairės

οKokybinė dokumentų analizė

οPokalbiai su darbuotojais

Ar vykdant procedūras ir praktiškai taikant atskaitomybės taisykles, įskaitant išorės auditą, sudaromos tinkamos sąlygos vykdyti bankų priežiūrą?

I.BBPK 2 pagrindinis principas

II.BPM reglamento 20 straipsnis

οLyginamoji analizė ir pokalbiai su kitomis aukščiausiomis audito institucijomis (AAI) (Australijos, Kanados, JAV)

οRyšių palaikymo komiteto tyrimo analizė

οKokybinė dokumentų analizė

οPokalbiai su ECB darbuotojais

οPokalbiai su suinteresuotosiomis šalimis (Parlamentu, Taryba)

Ar, vertinant pagal struktūrą ir išteklius, JPG buvo tinkamai suplanuotos ir įsteigtos?

I.BBPK pagrindiniai principai

II.BPM reglamento 6 straipsnis

III.BPM reglamento 79 konstatuojamoji dalis

IV.BPM pagrindų reglamento 3 ir 4 straipsniai

V.Direktyvos 2013/36/ES 63 ir 97 straipsniai¹

VI.ECB priežiūros vadovas

VII.Europos bankininkystės institucijos (EBI) priežiūrinio tikrinimo ir vertinimo proceso bendros tvarkos ir metodikos gairės

Tiek, kiek yra galimybių:

οPriežiūros vadovo ir kitų su organizacine struktūra susijusių dokumentų dalių analizė

οMikroprudencinės priežiūros pirmojo ir antrojo generalinių direktoratų bendro išteklių planavimo vertinimas

οJPG išteklių planavimo vertinimas

οSprendimų dėl išteklių ir prielaidų bei modelių, kuriais tie sprendimai grindžiami, apžvalga

οPokalbiai su darbuotojais

οDarbuotojų bylų kokybinė analizė

οKokybinė mokymo programų dokumentų analizė

ο(visos procedūros, atsižvelgiant į galimybes)

Ar priežiūros veikla tinkamai suplanuota, kad būtų galima taikyti standartuose nustatytus kriterijus, ir ar priežiūros pareigūnas tą veiklą vykdo efektyviai?

I.BBPK pagrindiniai principai

II.BPM pagrindų reglamento 3 straipsnis

III.Direktyvos 2013/36/ES 97 ir 99 straipsniai

IV.Europos bankininkystės institucijos (EBI) priežiūrinio tikrinimo ir vertinimo proceso bendros tvarkos ir metodikos gairės

οBeveik nei vienos iš numatytų procedūrų nebūtų galima įvykdyti (nebuvo priežiūros analizės programos ir priežiūrinio tikrinimo ir vertinimo proceso dokumentų, banko bylų ir priežiūros vadovo metodikos skyrių)

Ar vietoje vykdoma priežiūra tinkamai planuojama, vykdoma ir aprašoma ataskaitose?

I.BBPK 9 pagrindinis principas

II.TAS 580

III.BPM reglamento 12 straipsnis

IV.BPM pagrindų reglamento 3 straipsnis

V.Direktyvos 2013/36/ES 99 straipsnis

VI.ECB priežiūros vadovo 6 skyrius

οMums pateiktų dokumentų kokybinė analizė

οPokalbiai su darbuotojais

12013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).

II priedas

Prieigos prie informacijos ribojimas

Sritys, kurių auditas nebuvo tinkamai atliktas dėl to, kad ECB nepateikė prašomų dokumentų
Nepateikti audito įrodymai

Išsamus vertinimas

οTestavimas nepalankiausiomis sąlygomis

οTurto kokybės patikrinimas

οBe kita ko, užtikrinimo priemonių vertinimo gairės, rizikingo turto atrankos procesas, dažnai užduodami klausimai, posėdžių, kuriuose dalyvauja EBI, ESRV, ECB atstovai, protokolai ir susirašinėjimo medžiaga, mokesčių kreditų ir susijusių gairių poveikio vertinimas, taip pat keli su projektais susiję dokumentai¹

Sprendimų priėmimo procesas

οNustatytų terminų laikymasis

οSprendimų dėl klausimo svarbumo lygmuo ir laikas

οKaip ir ar apskritai įvairios sprendimų priėmimo proceso šalys suteikia papildomos vertės ir ar užduotys nesidubliuoja arba nėra perteklinės, vertinant konkrečius atvejus

οNegalėjome kryžmiškai sutikrinti komercinių bankų pastabų dėl sprendimų priėmimo proceso, pateiktų mums atliekant apklausą, su faktiniais sprendimais

οPriežiūros valdybos sprendimai

οBankų bylos

οPagrindiniai procedūrinių veiksmų, vykdomų vykstant sprendimų priėmimo procesui, dokumentai

οPriežiūros valdybos protokolai

Patikrinimų vietoje veiklos efektyvumas

οPlanavimo metodikos pagrindinės dalys

οFaktinis patikrinimų vietoje efektyvumas

οNuoseklus ir efektyvus metodikos taikymas visoje BPM sistemoje (pavyzdžiui, nederamas vėlavimas, per mažai sutelktas dėmesys, nepakankamai geri audito veiklos rezultatai)

οNuoseklus patikrinimų vietoje ataskaitų rengimas

οEfektyvūs nuoseklumo patikrinimai

οNegalėjome kryžmiškai sutikrinti komercinių bankų pastabų dėl patikrinimų vietoje proceso, pateiktų mums atliekant apklausą, su faktinėmis patikrinimų vietoje ataskaitomis ar darbo dokumentais

οKonkrečios tobulintinos informacijos valdymo sistemos (IVS) dalys ir laikotarpis, per kurį tai turi būti atlikta

οPatikrinimų vietoje kokybės užtikrinimas

οSuplanuotų, bet neatliktų patikrinimų vietoje sąrašas

οPriežiūros vadovo 6 skyriaus priedai, susiję su vietoje vykdomos priežiūros metodika (6 skyrius (60 puslapių) mums pateiktas, bet nepateikti priedai (turimomis žiniomis, 1 000 puslapių)

οKonkrečių patikrinimų vietoje planai (patikrinimų vietoje sąrašas ir nurodyti prašomi ištekliai)

οTeminių peržiūrų sąrašas ir ad hoc prašymų sąrašas

οPagrindinė išsami NKI apklausos, atliktos siekiant įvertinti esamus su patikrinimais vietoje susijusius įgūdžius, informacija

οIVS įdiegimo planas

οPriežiūros valdybos sprendimai, pavyzdžiui, dėl patikrinimų vietoje planavimo

οInspektorių darbo dokumentai (įskaitant planavimo dokumentus)

οKonkrečių bankų nuoseklumo patikrinimo ataskaitos

οBankų bylos ir konkrečių atvejų atranka

οVietos auditorių dalyvavimas ir atitinkamos Graikijos 2015 m. turto kokybės patikrinimo ataskaitos

Patikrinimų vietoje planavimo veiklos efektyvumas

οPagrindiniai duomenys ir skaičiavimai, naudoti pradiniame etape bankus grupuojant ir tam skiriant išteklius;

οPriežiūros veiklos planavimo veiksmingumas;

οPriežiūros veiklos planavimo tinkamumas;

οEfektyvus / tinkamas teminių peržiūrų taikymas planuojant priežiūros veiklą

οPatikrinimų vietoje vykdymo efektyvumas

οPriežiūros veiklos vykdymo efektyvumas

οPriežiūros veiklos vykdymo tinkamumas

οNuosekli ir tinkama priežiūrinio tikrinimo ir vertinimo proceso analizė ir atskaitomybė

οBankų identifikavimo kortelių naudojimo tinkamumas ir efektyvumas

οRizikos vertinimo skalės (RVS) modelio tinkamumas

οEfektyvus RVS modelio taikymas vykstant priežiūros procesui

οEfektyvūs ir tinkamai nukreipti tolesni JPG veiksmai priėmus priežiūros sprendimus

οNegalėjome kryžmiškai sutikrinti komercinių bankų pastabų dėl nuotoliniu būdu vykdomos priežiūros, pateiktų mums atliekant apklausą

οPriežiūros vadovas (išskyrus maždaug 25 puslapius JPG tema ir dar 17 puslapių krizių valdymo tema, nors iš viso yra 346 puslapiai)

οPriežiūros vadovo metodiniai priedai

οIšsami priežiūrinio tikrinimo ir vertinimo metodika ir modeliai

οIšsami RVS modelio metodika

οTeminės ataskaitos

οPriežiūros valdybos sprendimai

οPriežiūros analizės programos (PAP) pasiūlymai, patvirtintos PAP

οFaktinės bankų identifikavimo kortelės (mums pateiktos tik kortelės be tam tikros informacijos), taip pat naudojamas FINREP duomenų rinkinys

οPriežiūrinio tikrinimo ir vertinimo proceso ataskaitos

οRVS balų ir modelio rezultatai, patvirtinamieji dokumentai, išsami informacija, peržiūros

οEuropos Centriniam Bankui pateikti gaivinimo planai, JPG atlikta analizė ir tolesni veiksmai

οJPG priežiūros sprendimai, tolesni veiksmai ir įgyvendinimas;

οBankų grupavimo metodika – nepateikti modeliai, informacija apie rezultatus (įskaitant peržiūras)

οBankų bylos ir konkrečių atvejų atranka

Priežiūros valdybos posėdžiai

οPosėdžių efektyvumas

οNKI atstovų, esančių Priežiūros valdybos nariais, savarankiškumo principo laikymasis

οValdybos protokolai

Atskaitomybė

οIšsami ir efektyvi atskaitomybė Europos Parlamentui

οEfektyvus ir išsamus keitimasis informacija, kaip reikalaujama BPM reglamento 32 straipsnyje – turėjome remtis su tuo susijusia trečiųjų šalių informacija

οRašytiniai dokumentai, susiję su Europos Parlamento ir Priežiūros valdybos pirmininko ad hoc keitimusi nuomonėmis

οPriežiūros valdybos tyrimų protokolai, pateikti Parlamento kompetentingam komitetui kartu su anotuotu sprendimų sąrašu

οFaktiniai dokumentai, kurių prašė Europos Komisija, rengdama ataskaitą pagal 32 straipsnį, ir susirašinėjimo, susijusio su prašymais pateikti informaciją, medžiaga, nurodant datas

Šaltinis: Europos Audito Rūmai.

12016 m. balandžio mėn. ECB mums pateikė IV MPGD 2015 m. balandžio mėn. kokybės užtikrinimo ataskaitą. Nors ataskaitoje aprėptos kelios sritys, savo audito procedūrų negalėjome vykdyti naudodami turimus pagrindinius dokumentus. Ataskaitoje nagrinėti procedūriniai, o ne metodiniai klausimai. Mums taip pat pateikė keletą procedūrinių dokumentų, pavyzdžiui, raštus auditoriams apie tai, kad bus atliekamas patikrinimas ir paskolų knygos patikrinimui atlikti siūlomų išteklių reikalavimai. Mums nesuteikta pakankama prieiga prie auditorių darbo dokumentų, taigi, remdamiesi turima informacija, negalėjome padaryti išvadų dėl kitų aspektų.

Toliau pateikta pavyzdžių, kokį poveikį tai turėjo mūsų auditui.

I. Valdymas

Problema.
Pildydamos komerciniams bankams mūsų nusiųstą klausimyną trys įstaigos nurodė, kad joms nesuteikta teisė būti išklausytoms. Tačiau mes negavome prieigos prie banko bylų ar sprendimų.

Rezultatas.
Šio teiginio negalėjome patikrinti.

Problema.
Prašėme pateikti įvairių rūšių sprendimų (nepaprastosios padėties, įprastų atvejų, priežiūrinio tikrinimo ir vertinimo proceso sprendimų, leidimų) pavyzdžių, taip pat visus pagrindinius dokumentus su nurodytomis datomis, pagrindžiančius kiekvieną veiksmą – nuo pradinio etapo iki galutinio sprendimo priėmimo. Tačiau mums buvo pateiktos tik lentelės, kuriose nurodytos procedūrinių veiksmų datos, o su pačiais pagrindiniais dokumentais susipažinti neleista.

Rezultatas.
Negalėjome nustatyti, ar priimti sprendimus vėluota dėl procedūros trūkumų, ar dėl temos sudėtingumo. Negalėjome nagrinėti konkrečių sprendimų priėmimo proceso trūkumų, nustatyti kokių nors nebūtinų lygmenų arba patikrinti, ar remiantis pateiktais dokumentais buvo galima priimti išsamia informacija pagrįstus sprendimus. Todėl bet kuri sprendimų priėmimo analizė galėjo būti tik gana abstrakti.

Problema.
Kad galėtume įvertinti, ar pirmininkas užtikrina efektyvias diskusijas Priežiūros valdyboje, prašėme Priežiūros valdybos protokolų, kuriuose būtų nurodytas reguliarus visų narių dalyvavimas ir diskusijos siekiant visos ES interesų. Tačiau mums neleista susipažinti su jokiais Priežiūros valdybos protokolais.

Rezultatas.
Nepareiškėme nuomonės dėl Priežiūros valdybos posėdžių efektyvumo.

II. Jungtinės priežiūros grupės

Problema.
Pildydamas mūsų klausimyną vienas komercinis bankas mums nurodė, kad ECB, vykdydamas kompetencijos ir tinkamumo vertinimus, prašė neproporcingai daug dokumentų („šimtų bylų“), nors dauguma atvejų buvo susiję su direktorių keitimu.

Rezultatas.
Kompetencijos ir tinkamumo vertinimo sprendimai sudarė beveik pusę visų ECB priimtų sprendimų. Kokybės užtikrinimo padalinio ataskaitoje pabrėžta, kad tokie sprendimai gali turėti poveikį ištekliams. Negalėjome įvertinti, ar kompetencijos ir tinkamumo vertinimo sprendimų procedūros buvo proporcingos (t. y. ar visų procedūrų ir visos prašomos informacijos tikrai reikėjo) ir ar tai neturėjo neigiamo poveikio išteklių paskirstymui. Todėl negalėjome pareikšti informacija pagrįstos nuomonės dėl papildomų darbuotojų poreikio arba efektyvesnio užduočių paskirstymo.

Problema.
Ketinome tikrinti rizikos modeliavimą, kaip priežiūrinio tikrinimo ir vertinimo proceso dalį, taip pat tai, ar bankų, kurių priežiūra vykdoma, pateikti dokumentai buvo veiksmingai naudoti taikant atitinkamą rizikos modelį. Mums nepateikta jokios išsamios informacijos apie bankų, kurių priežiūra vykdoma, pateiktų duomenų poveikį nustatant RVS balą. Pildydami mūsų klausimyną daug komercinių bankų nurodė, kad jiems taikyti neproporcingi atskaitomybės reikalavimai.

Rezultatas.
Negalėjome patikrinti, kaip ir ar apskritai pateikti duomenys naudoti nustatant priežiūrinio tikrinimo ir vertinimo proceso balą ir ar atskaitomybės reikalavimai galėtų būti efektingiau nustatyti, siekiant pabrėžti didžiausią riziką.

III. Patikrinimai vietoje

Problema.
Mums neatsiuntė Priežiūros vadovo metodinio priedo arba pagrindinių patikrinimo vietoje bylų. Keliais atvejais komerciniai bankai patikrinimo vietoje vykdymą vertino neigiamai.

Rezultatas.
Negalėjome įvertinti nė vieno patikrinimo ciklo etapo – banko atrinkimo, prieš patikrinimą teikiamo pranešimo rengimo, patikrinimo vizito vykdymo ir ataskaitų rengimo, ex post nuoseklumo patikrinimų, taip pat negalėjome įvertinti, ar taikyta metodika buvo tinkama, atsižvelgiant į pagrindinę riziką, ir ar ištekliai naudoti tinkamai ir efektingai. Tačiau netinkamas patikrinimų vietoje metodas turėtų didžiulį poveikį išteklių paskirstymo vertinimui ir faktiškai atlikto darbo efektyvumui. Neišsami arba nevykusi metodika turėtų poveikį visų patikrinimų, susijusių su svarbiais bankais, efektyvumui, nesvarbu, kas būtų juos vykdęs – ECB ar NKI.

III priedas

Sprendimų priėmimo procesas, taikomas individualiems priežiūros sprendimams ir kitiems privalomiems ir neprivalomiems teisės aktams iki neprieštaravimo procedūros, vykstančios Valdančiojoje taryboje

Nuoroda į lentelę
Aprašymas

(1-2)
JPG koordinatoriaus pavaduotojas palaiko ryšius su atitinkamos NKI vadovybe, siekiant užtikrinti, kad NKI turėtų galimybę susipažinti su sprendimų projektais ir pateikti dėl jų pastabas prieš sprendimus išplatinant. Tai, kiek laiko suteikiama pastaboms pateikti, priklauso nuo aplinkybių, taip pat atsižvelgiama į galutinius teisinius ir veiklos terminus.

(3-4)
Vykdydama 1 bei 2 lentelėse nurodytus veiksmus, JPG tuo pat metu gali kreiptis teisinės konsultacijos arba konsultacijos atitinkamose BPM veiklos srityse.

(5)
JPG kviečiamos diskutuoti su Priežiūros valdybos sekretoriatu dėl pirmo pasiūlymo projekto, pirmo sprendimo projekto ir nustatytos trukmės. Priežiūros valdybos sekretoriatas patikrina dokumentus.
Jeigu su sekretoriatu nepasikonsultuojama šiame ankstyvame etape, prieš siunčiant dokumentus Priežiūros valdybai dokumentai tikrinami.

(6-7-8)
Jeigu yra laiko, Priežiūros valdybos sekretoriatas dokumentus siunčia redaguoti Teisės paslaugų generaliniam direktoratui.

(9)
JPG koordinatorius dokumentų paketą siunčia atitinkamai I arba II MPGD vyresniajai vadovybei, kad ši pateiktą sprendimo projektą apžvelgtų ir patikrintų.

(10)
Apžvelgusi ir patvirtinusi JPG pateiktą sprendimo projektą vyresnioji vadovybė Priežiūros valdybos pasiūlymą, sprendimo projektą ir kitus pagrindinius dokumentus elektroniniu paštu siunčia tvirtinti pirmininkui arba pirmininko pavaduotojui, o šie gautą medžiagą išplatina Priežiūros valdybos nariams. Visa ta medžiaga kartu siunčiama ir Priežiūros valdybos sekretoriatui, kad, pirmininkui ir pirmininko pavaduotojui patvirtinus dokumentus, sekretoriatas galėtų iškart imtis tolesnių veiksmų.

(11)
Priežiūros valdybos sekretoriatas dokumentus persiunčia kitiems Priežiūros valdybos nariams. Priežiūros valdybos nariai dokumentus paprastai turi gauti likus bent penkioms darbo dienoms iki atitinkamo posėdžio. Jeigu dokumentai teikiami tvirtinti vykdant rašytinę procedūrą, standartinis terminas taip pat būna penkios darbo dienos.

(12)
Posėdis / rašytinė procedūra. Vykstant rašytinei procedūrai paprastai oficialaus balsavimo nebūna. Laikoma, kad Priežiūros valdybos nariai sprendimo projektą patvirtino, jeigu per nustatytą terminą dėl jo nepareiškė prieštaravimo.

(13)
Tvirtinimas Priežiūros valdyboje.

(14-15)
Prireikus Priežiūros valdybos sekretoriatas dokumentus siunčia versti, ne vėliau kaip tada, kai dokumentai pateikiami Priežiūros valdybai. Dokumentai paprastai versti siunčiami tada, kai tekstas anglų kalba jau galutinai parengtas. Jeigu priežiūros sprendimas neturi neigiamo poveikio kredito įstaigai ir teisei būti išklausytam, Priežiūros valdybos sekretoriatas šiame etape baigia rengti dokumentus ir suderina juos su Valdančiosios tarybos sekretoriatu.

(16-17)
Jeigu sprendimas turi neigiamą poveikį adresatui, Priežiūros valdybos sekretoriatas kredito įstaigai siunčia išsamų sprendimo projektą, kad ši galėtų pasinaudoti teise būti išklausyta. Standartinis terminas yra dvi savaitės. Skubiais atvejais terminas gali būti sutrumpintas arba klausymas gali būti surengtas ex post, laikantis Pagrindų reglamento 31 straipsnyje nustatytų sąlygų. Klausymo laikotarpis prasideda tą dieną, kurią kredito įstaiga gauna sprendimo projektą.

(18)
Priežiūros valdybos sekretoriatas iš kredito įstaigos gautas pastabas nusiunčia JPG, kad ši galėtų jas įvertinti. Prireikus JPG gali konsultuotis su Teisės paslaugų generaliniu direktoratu.

(19-23)
JPG įvertina iš kredito įstaigos gautas pastabas (teisė būti išklausytam), o dokumentai toliau tvarkomi vykdant vidinius veiksmus, aprašytus 10–12 punktuose. Sekretoriatas patikrina pastabų vertinimą ir pataisytą sprendimą.

(24)
(Pataisytas) sprendimas ir pastabų vertinimas teikiami tvirtinti Priežiūros valdybai.

(25)
Priežiūros valdybos sekretoriatas galutinių dokumentų paketą tvirtinti siunčia pirmininko pavaduotojui (to reikalaujama prieš prasidedant neprieštaravimo procedūrai), o dokumentų kopijas kartu nusiunčia Valdančiosios tarybos sekretoriatui.

(26)
Valdančiosios tarybos sekretoriatas dokumentus nusiunčia Valdančiajai tarybai, kuri juos turi patvirtinti laikydamasi neprieštaravimo procedūros. Neprieštaravimo procedūrai skiriama ne daugiau kaip dešimt darbo dienų. Valdančiosios tarybos sekretoriatas Priežiūros valdybos sekretoriatą informuoja apie sprendimo priėmimą.

(27)
Valdančiosios tarybos sekretoriatas kredito įstaigai praneša apie galutinį sprendimą.

IV priedas

ECB biudžeto rengimo procesas

Šaltinis: Finansų GD / BPO.

V priedas

Bankų priežiūros atrinktose nacionalinėse jurisdikcijose auditas

AUSTRALIJA
KANADA
JAV

AAI
Australijos nacionalinis audito biuras
Kanados generalinis auditorius
Vyriausybės atskaitomybės biuras

Bankų reglamentavimas ir priežiūra

I. Australijos prudencinio reglamentavimo institucija (angl. Australian Prudential Regulation Authority (APRA))

II.Australijos vertybinių popierių ir investicijų komisija (angl. Australian Securities and Investments Commission (ASIC))

III.Australijos konkurencijos ir vartotojų reikalų komisija (angl. Australian Competition and Consumer Commission (CCC)).

IV.Rezervo bankas (angl. Reserve Bank)¹

I.Finansų įstaigų priežiūros biuras (angl. Office of the Superintendent of Financial Institutions)

II.Kanados indėlių draudimo korporacija (angl. Canada Deposit Insurance Corporation (CDIC))

III.Kanados bankas (angl. Bank of Canada)²

IV.Kanados vartotojų finansinio raštingumo agentūra (angl. Financial Consumer Agency Canada)

I.JAV federalinio rezervo valdyba (angl. Board of Governors of the Federal Reserve System (FED))

II.Valiutų kontrolės biuras (angl. Office of Comptroller General of the Currency (OCC))

III.Federalinė indėlių draudimo korporacija (angl. Federal Deposit Insurance Corporation (FDIC))

IV.Nacionalinė kredito unijų administracija (angl. National Credit Union Administration (NCUA))

V.Finansinio stabilumo priežiūros taryba (angl. Financial Stability Oversight Council)³

Teisės aktai, kuriais suteikiamos teisės vykdyti auditą
1997 m. Generalinio auditoriaus įstatymas (angl. Auditor General Act 1997), 11 ir 17 skirsniai.
Generalinio auditoriaus įstatymas (angl. Auditor General Act R.S.C), 1985 m., c. A-17
JAV kodekso 31 antraštinės dalies 714 straipsnis (Finansų įstaigų vertinimo tarybos (angl. Financial Institutions Examination Council), Federalinės rezervo valdybos (angl. Federal Reserve Board, FDIC ir OCC auditas), JAV kodekso 31 antraštinės dalies 717 straipsnis (JAV Vyriausybės vertinimo programos ir veikla), JAV kodekso 31 antraštinės dalies 712 straipsnis (viešųjų pinigų naudojimo tyrimai), JAV kodekso 12 antraštinės dalies 1833c straipsnis (Generalinio kontrolieriaus auditas ir prieiga prie dokumentų).

Įgaliojimai vykdyti finansų priežiūros institucijų auditą (įstatymu suteikta teisė)

I.Finansinis sąskaitų patikimumo auditas; su priežiūra susijusios ir nesusijusios veiklos auditas; papildomos paslaugos apima geresnės praktikos rekomendacijas ir peržiūros ataskaitas.

II.Finansinis sąskaitų patikimumo auditas; su priežiūra susijusios ir nesusijusios veiklos auditas.

I.Su priežiūra susijusios ir nesusijusios veiklos rezultatų ir atitikties auditas.

II.Finansinis sąskaitų patikimumo auditas; su priežiūra susijusios ir nesusijusios veiklos rezultatų ir atitikties auditas

III.Įgaliojimų nesuteikta.

IV.Su priežiūra susijusios ir nesusijusios veiklos rezultatų ir atitikties auditas.

I.Su priežiūra susijusios ir nesusijusios veiklos rezultatų ir atitikties auditas.

II.Su priežiūra susijusios ir nesusijusios veiklos rezultatų ir atitikties auditas; finansinis sąskaitų patikimumo auditas.

III.Su priežiūra susijusios ir nesusijusios veiklos rezultatų ir atitikties auditas; finansinis sąskaitų patikimumo auditas.

IV.Su priežiūra susijusios ir nesusijusios veiklos rezultatų ir atitikties auditas; finansinis sąskaitų patikimumo auditas.

V.Su priežiūra susijusios ir nesusijusios veiklos rezultatų ir atitikties auditas; finansinis sąskaitų patikimumo auditas.

Įgaliojimų vykdyti priežiūros veiklos auditą mastas
Įgaliojimai atlikti bet kurio subjekto operacijų aspekto peržiūrą arba patikrinimą.
Išsamūs įgaliojimai vykdyti atitikties ir veiklos rezultatų auditą.
Išsamūs įgaliojimai vykdyti atitikties ir veiklos rezultatų auditą⁴.

Audito tikslai vykdant įgaliojimus
Sistemų ir procedūrų koncepcija ir veikimas, investuotojų apsaugos veikla ir priežiūros sprendimų priėmimas makroprudenciniu lygiu.

I.Sistemų ir procedūrų koncepcija ir veikimas, priežiūros sprendimų priėmimas makroprudenciniu lygiu, pavienių įstaigų vertinimas ir su jomis susijusių sprendimų priėmimas (mikroprudencinė priežiūra).

II.Sistemų ir procedūrų koncepcija ir veikimas, pavienių įstaigų vertinimas ir su jomis susijusių sprendimų priėmimas (mikroprudencinė priežiūra).

Sistemų ir procedūrų koncepcija ir veikimas, priežiūros sprendimų priėmimas makroprudenciniu lygiu, pavienių įstaigų vertinimas ir su jomis susijusių sprendimų priėmimas (mikroprudencinė priežiūra) – paprastai tam reikia įstaigų atrankos.

Įgaliojimų kliūtys (prieigos prie informacijos apribojimai)
Nėra
Ne

I.Nėra; Vyriausybės atskaitomybės biuras turi įstatymais nustatytą prieigos prie visų bankų agentūros dokumentų, susijusių su atsakomybės sritimis, kuriose vykdomi Federalinio rezervo suteikti įgaliojimai, teisę.

II.Nėra; Vyriausybės atskaitomybės biuras turi neribotą prieigą ir gali vykdyti OCC, FDIC, NCUA ir FSOC auditą.

Ataskaitos

οGeneralinio auditoriaus ataskaita Nr. 42, 2000–2001 m.

οGeneralinio auditoriaus ataskaita Nr. 2, 2005–2006 m.

οDidelių bankų reglamentavimas ir priežiūra, 2010 m. ruduo.

οTolesnių veiksmų rekomendacijos, susijusios su ankstesne audito ataskaita

οBankų kapitalo reformos – pirminis susitarimo „Bazelis III“ poveikis kapitalui, kreditams ir tarptautiniam konkurencingumui (angl. GAO-15-67(2014) Bank Capital Reforms: initial effects of Basel III on Capital, Credit, and international competitiveness).

οVyriausybės atskaitomybės biuro 2015 m. vykdytas auditas; jį vykdant tikrinta, kaip reglamentavimo institucijos taiko rizika grindžiamą tikrinimo metodą informacijos saugumo depozitoriumuose pakankamumui prižiūrėti

οVyriausybės atskaitomybės biuro vykdytas FDIC organizacinės struktūros ir vidaus kontrolės veiksmingumo auditas.

οVyriausybės atskaitomybės biuro 2014 m. vykdyta Federalinio rezervo naujosios taisyklės dėl griežtesnių prudencinių standartų, taikomų bankų kontroliuojančiosioms bendrovėms ir užsienio bankų organizacijoms, peržiūra.

οVyriausybės atskaitomybės biuro 2015 m. vykdyta reglamentavimo patirties, įgytos anksčiau kilus banko krizėms, ir veiksmų, kurių reglamentavimo institucijos ėmėsi bankų sistemos saugumui ir patvarumui kilusiai rizikai šalinti, peržiūra

οAtaskaita dėl Paramos nuvertėjusiam turtui programos (GAO -10-861).

οVyriausybės atskaitomybės biuro 2015 m. vykdyta peržiūra; ją vykdant tikrinta, kaip bankų reglamentavimo institucijos įgyvendina reguliuojamojo kapitalo taisykles ir taiko persvarstytą papildomo sverto koeficientą.

Tikrintos audito sritys

οTarptautiniu mastu pripažįstamų bankų priežiūros standartų ir pokyčių nustatymas ir įgyvendinimas.

οPrudencinės priežiūros (efektyvumo / veiksmingumo) vertinimas, įskaitant:

οKapitalo pakankamumą

οApsilankymus vietoje

οTarpvalstybinę bankininkystę

οPriežiūros sistemą

οfinansų valdymo tvarką

οReglamentavimo pagrindo ir priežiūros metodo aktualumas ir tinkamumas:

οDaugiausia dėmesio skiriama prudenciniam reglamentavimui, kuriuo siekiama neleisti įstaigoms pernelyg rizikuoti

οkaip iš bankų prašoma bankų duomenų ir informacijos;

οprocesų tinkamumas reguliuojant ir stebint didžiausius bankus;

οKaip reglamentavimo ir priežiūros pagrindas tikrinamas, taikomas ir atnaujinamas atsižvelgiant į kylančią riziką

οar priežiūros metodas tikrinamas ir taikomas taip, kaip buvo numatyta;

οkaip federalinės agentūros keičiasi informacija.

οJAV Bazelio susitarimo reglamentai ir jų poveikis JAV bankams.

οKitos šalys, įgyvendinančios susitarimą „Bazelis III“ – poveikis JAV bankų organizacijų tarptautiniam konkurencingumui.

οKaip reglamentavimo institucijos vykdo įstaigų pastangų mažinti kibernetines grėsmes priežiūrą. Agentūrų šaltiniai ir pastangos dalytis informacija apie kibernetines grėsmes.

οBūdai, kuriais valdyba vykdo agentūrų priežiūrą.

οŽmogiškojo kapitalo strategijos ir mokymo iniciatyvų vertinimas.

οFDIC procesai, vykstantys stebint ir vertinant bankų sektoriui kylančią riziką, įskaitant bankų sektoriaus priežiūrą ir vertinimą.

οTikrinimo procedūrų, metodų ir rezultatų kokybės vertinimas.

οLyginamieji įvairių reglamentavimo įstaigų vykdomos priežiūros ir koordinavimo lygio tyrimai

οReglamentavimo institucijų pastangų nustatyti kylančią riziką ir į ją reaguoti stebėjimas. Vertinimas, kuriuo siekiama:

οnustatyti reglamentavimo pastangų trūkumus

οpateikti pasiūlymų, kaip didinti veiksmingumą;

οfinansų sistemų saugumas ir patikimumas:

οTestavimas nepalankiausiomis sąlygomis

οrizikos valdymas priežiūra;

οbankų žlugimo priežastys;

οkonsoliduota priežiūra;

οį riziką sutelkto tikrinimo strategija;

οreformų įgyvendinimas ir taisyklių nustatymas.

Nustatyti faktai ir rekomendacijos

οReikia tobulinti priežiūros mokesčio administravimą.

οReikia atlikti rizikos vertinimo proceso peržiūrą.

οReikia didinti tarptautinių operacijų priežiūrą.

οNepakankamai dažnai vykdomi patikrinimai vietoje.

οReikia atlikti bankų pozicijų prudencinių apribojimų peržiūrą.

οNevykdomas federalinės reglamentavimo pagrindo veiksmingumo peržiūros procesas

οreglamentavimo tvarka vis atnaujinama

οTinkama bankų priežiūra.

οDėl griežtesnių reglamentavimo reikalavimų kyla žmogiškųjų išteklių problemų

οInformacijos prašymai galėtų būti geriau koordinuojami.

οIš užsienio priežiūros institucijų gaunama tinkama ir aktuali informacija.

οSusitarimo „Bazelis III“ įgyvendinimo poveikis skolinimo veiklai bus nedidelis.

οBankai dabar laikosi naujų minimalaus kapitalo pakankamumo rodiklių.

οPadidėjusios reikalavimų laikymosi išlaidos.

οNeaiškus poveikis tarptautinių bankų gebėjimui konkuruoti.

οReikalavimų neatitinkantys patikimos ir laiku gaunamos svarbios informacijos rinkimo procesai. Priežiūros institucija neturi įgaliojimų tiesiogiai reguliuoti bankams kylančios IT rizikos.

οReikia parengti politiką ir procedūras, kuriomis būtų apibrėžta, kaip bus sistemingai ir išsamiai vertinama rizikos vertinimo veikla.

οFederalinis rezervas turi užbaigti galutinę dvejų metų Priežiūrinio kapitalo vertinimo programos (angl. SCAP) analizę ir patirtimi, įgyta vykdant SCAP, remtis didinant bankų priežiūros skaidrumą, tobulinant tikrintojams skirtas rekomendacijas, rizikos nustatymą ir vertinimą, taip pat reglamentavimo institucijų koordinavimą

1Atsakingas tik už pinigų politiką ir finansinį stabilumą.

2Jis veikia kaip paskutinis skolintojas ir stebi finansinį stabilumą, kartu su OSFI vykdydamas makroprudencinę priežiūrą.

3Taryba įsteigta C. Dodo ir B. Franko Volstryto reformos ir vartotojų apsaugos įstatymu (angl. Dodd Frank Wall Street Reform and Consumer Protection Act), įstatyme taip pat nustatyta, kad Vyriausybės atskaitomybės biuras vykdo jos veiklos auditą.

4http://www.gao.gov/products/T-GGD-90-8

VI priedas

TVF rekomendacijos dėl ECB priežiūros pareigų skaidrumo ir atskaitomybės

Rekomenduojamos priemonės, skirtos užtikrinti pasitikėjimą priežiūros politika, kai CB prisiima priežiūros atsakomybę

1.BPM priežiūros valdyba turėtų parengti ir paskelbti gairių rinkinį, į kurį ji atsižvelgtų formuluodama politikos rekomendacijas.

2.Priežiūros valdyba skelbtų politikos klausimais rengiamų posėdžių protokolus.

3.ECB turėtų sudaryti išorės ekspertų grupę, kurios nariai vykdytų nepriklausomą BPM priežiūrą. Ši ekspertų grupė turėtų reguliariai skelbti ataskaitas ir teikti tiesioginę grįžtamąją informaciją Priežiūros valdybai.

Šaltinis: TVF, Finansų sektoriaus vertinimo programa, Europos Sąjunga 13/65, 2013 m. kovo 13 d.

VII priedas

Europos Komisijos peržiūros aprėptis pagal BPM reglamento 32 straipsnį

Europos Komisija skelbia šio BPM reglamento taikymo ataskaitą, kurioje, inter alia, įvertinama:

a)BPM veikimas EFPIS ir ECB priežiūros veiklos poveikis visos Sąjungos interesams ir finansinių paslaugų vidaus rinkos darnai ir vientisumui <…>;

b)uždavinių pasidalijimas tarp ECB ir nacionalinių kompetentingų institucijų BPM <…>;

c)ECB priežiūros bei sankcijų nustatymo įgaliojimų veiksmingumas ir ECB papildomų sankcijų nustatymo įgaliojimų suteikimo tinkamumas <…>;

d)5 straipsnyje numatytų atitinkamai makrolygio rizikos ribojimo uždavinių bei priemonių ir 14 straipsnyje numatytų leidimų suteikimo ir panaikinimo tvarkos tinkamumas;

e)nepriklausomumo ir atskaitomybės nuostatų veiksmingumas;

f)ECB ir EBI sąveika;

g)valdymo tvarkos tinkamumas, įskaitant Priežiūros valdybos sudėtį bei balsavimo tvarką ir jos ryšį su Valdančiąja taryba <…>;

h)ECB ir nedalyvaujančių valstybių narių kompetentingų institucijų sąveika ir BPM poveikis toms valstybėms narėms;

i)prieštaravimo ECB sprendimams mechanizmo veiksmingumas;

j)BPM išlaidų veiksmingumas;

k)7 straipsnio 6, 7 ir 8 dalių taikymo galimas poveikis BPM veikimui ir vientisumui;

l)priežiūros ir pinigų politikos funkcijų atskyrimo ECB veiksmingumas ir priežiūros uždaviniams skirtų finansinių išteklių nuo ECB biudžeto atskyrimo veiksmingumas <…>;

m)pagal BPM priimtų priežiūros sprendimų fiskalinis poveikis dalyvaujančioms valstybėms narėms <…>;

n)tolesnio BPM plėtojimo galimybės, atsižvelgiant į visus atitinkamų nuostatų pakeitimus, įskaitant pirminės teisės lygiu, ir atsižvelgiant į tai, ar nėra panaikintas šiame reglamente nustatytų institucinių nuostatų pagrindas <…>.

VIII priedas

Nacionalinių kompetentingų institucijų ir įstaigų, kurių priežiūra vykdoma, apklausa

Nacionalinių kompetentingų institucijų apklausa

1. Valdymas: Sprendimų priėmimo procesas

1 KLAUSIMAS. Ar atitinkamos JPG koordinatoriaus padėjėjas su jūsų organizacija visada palaikė ryšius ir užtikrino, kad susipažintumėte su savo šalies kredito įstaigoms skirtų priežiūros sprendimų projektais ir pareikštumėte dėl jų savo nuomonę?
1a KLAUSIMAS. Jeigu ne, paaiškinkite (žr. 1 langelį).
Taip
11
91,7 %

Ne
1
8,3 %

Netaikoma
0
0,0 %

IŠ VISO
12
100,0 %

2 KLAUSIMAS. Ar manote, kad, vykstant ECB sprendimų priėmimo procesui, atsižvelgiama į jūsų organizacijos ekspertines žinias ir požiūrį, o jūsų organizacijos nuomonė atspindima Priežiūros valdybos pasiūlymo projekte?
2a KLAUSIMAS. Jeigu ne, paaiškinkite (žr. 1 langelį).
Taip
11
91,7 %

Ne
1
8,3 %

Netaikoma
0
0,0 %

IŠ VISO
12
100,0 %

3 KLAUSIMAS. Ar jums buvo atvejų, kai jungtinėje priežiūros grupėje nepavyko suderinti skirtingų nuomonių dėl priežiūros sprendimų?
Taip
6
50,0 %

Ne
6
50,0 %

Netaikoma
0
0,0 %

IŠ VISO
12
100,0 %

3a KLAUSIMAS. Jeigu taip, ar jums buvo suteikta galimybė tuos skirtumus suderinti ECB tarpinėms struktūroms ir jūsų organizacijos vadovybei palaikant dvišalius santykius?
Taip
5
41,7 %

Ne
0
0,0 %

Netaikoma
7
58,3 %

IŠ VISO
12
100,0 %

4 KLAUSIMAS. Ar jums buvo atvejų, kai tų skirtumų suderinti, taigi ir susitarti, nepavyko?
Taip
6
50,0 %

Ne
5
41,7 %

Netaikoma
1
8,3 %

IŠ VISO
12
100,0 %

Taip
5
41,7 %

4a KLAUSIMAS. Jeigu taip, ar buvote pakviesti pateikti informaciją per sutartinį laikotarpį, kad Priežiūros valdyboje galėtų vykti diskusijos?
Ne
0
0,0 %

Netaikoma
7
58,3 %

IŠ VISO
12
100,0 %

1 langelis. Valdymas Sprendimų priėmimo procesas

Didžioji dalis NKI labai patenkintos BPM sprendimų priėmimo procesu, nors kelios pasiūlė, kad priimant sprendimus turėtų labiau dalyvauti NKI darbuotojai. Pavyzdžiui, viena NKI paminėjo atvejį, kai, vykstant procesui, galutiniuose Priežiūros valdybai pateiktuose pasiūlymuose buvo neatsižvelgta į NKI ekspertų nuomonę, kita NKI pakomentavo, kad ECB darbuotojai, pakankamai nepasitarę su JPG nariais, esančiais NKI darbuotojais, ir šiems nedalyvaujant padarė pasiūlymų pakeitimų.

2. Vidaus auditorių komitetas Klausimai dėl VAK veiklos vykdant bankų priežiūrą

1 KLAUSIMAS. Ar manote, kad BPM „audito visuma“ (t. y. bendra bankų grupių apžvalga, audito objektai, audito sritys ir pagrindinės dalys) yra visa apimanti, išsami ir suprantama?
1a KLAUSIMAS. Jeigu ne, nurodykite įtrauktinas sritis (žr. 2 langelį).

Taip
8
66,7 %

Ne
3
25,0 %

Netaikoma
1
8,3 %

IŠ VISO
12
100,0 %

2 KLAUSIMAS. Ar jums aišku, kokia tiksliai bus kitą ciklą atliktinam auditui atrinktų audito objektų audito aprėptis? Ar šiuo atveju manote, kad audito objektai per pagrįstą laikotarpį išsamiai patikrinami?
2a KLAUSIMAS. Jeigu ne, ką būtų galima patobulinti, kad audito objektų turinys taptų aiškesnis ir per tam tikrą laikotarpį būtų tikrai atliktas išsamus auditas? (žr. 2 langelį)

Taip
11
91,7 %

Ne
0
0,0 %

Netaikoma
1
8,3 %

IŠ VISO
12
100,0 %

3 KLAUSIMAS. Ar bendras VAK išteklių skyrimo ir atrankos procesas skaidrus?
3a KLAUSIMAS. Jeigu ne, ką būtų galima patobulinti? (Žr. 2 langelį).

Taip
9
75,0 %

Ne
1
8,3 %

Netaikoma
2
16,7 %

IŠ VISO
12
100,0 %

4 KLAUSIMAS. Ar manote, kad Vidaus auditorių komitete vykstantis audito objektų rizikos vertinimo procesas yra skaidrus ir tinkamas?
4a KLAUSIMAS. Jeigu ne, ką būtų galima patobulinti? (žr. 2 langelį)

Taip
11
91,7 %

Ne
0
0,0 %

Netaikoma
1
8,3 %

IŠ VISO
12
100,0 %

5 KLAUSIMAS. Ar jūsų organizacijos vidaus audito skyriaus struktūroje pinigų politikos temos atskirtos nuo priežiūros funkcijų audito?

Taip
4
33,3 %

Ne
3
25,0 %

Netaikoma
5
41,7 %

IŠ VISO
12
100,0 %

5a KLAUSIMAS. Jeigu taip, ar šis atskyrimas taikomas ir vadovybei?

Taip
4
33,3 %

Ne
0
0,0 %

Netaikoma
8
66,7 %

IŠ VISO
12
100,0 %

5b KLAUSIMAS. Jeigu taip, iki kurio valdymo lygmens (grupių vadovų, skyrių vadovų, padalinių vadovų, direktoriaus, valdybos narių)?
GRUPIŲ VADOVŲ
2
16,7 %

SKYRIŲ VADOVŲ
2
16,7 %

PADALINIŲ VADOVŲ
0
0,0 %

DIREKTORIAUS
0
0,0 %

VALDYBOS NARIŲ
0
0,0 %

Netaikoma
8
66,7 %

IŠ VISO
12
100,0 %

5c KLAUSIMAS. Jeigu ne, ar nustatėte kokią nors su tuo susijusią bendrų paslaugų teikimo tvarką?
Taip
1
8,3 %

Ne
1
8,3 %

Netaikoma
10
83,3 %

IŠ VISO
12
100,0 %

6 KLAUSIMAS. Kiek jūsų organizacijoje darbuotojų, tenkančių 100-ui bankų priežiūros funkcijos etato ekvivalentų, skirta vidaus audito funkcijai vykdyti? Vidutinis skaičius yra 1,59 darbuotojo 100-ui etato ekvivalentų. Skaičiai labai skiriasi, todėl nėra galimybės iš gautų duomenų nustatyti tikslaus skaičiaus.

2 langelis. Vidaus auditorių komitetas

Beveik visas NKI tenkina VAK darbas, susijęs su bankų priežiūra, nors kelios NKI nurodė riziką, siejamą su vidaus audito procesu. Pavyzdžiui, viena NKI nurodė riziką, kad „dėl per mažo darbuotojų skaičiaus mažesnėse NKI per numatytą laikotarpį ir (arba) atliekant numatytus patikrinimus gali būti neaprėpta visa apibrėžta audito apimtis ir užduotys“, kita NKI manė, kad „vykdomas BPM auditas, vertinant pagal tikslus ir atsižvelgiant į visą kiekvienos NKI specifiką, buvo plačios apimties, taigi reikėjo daugiau audito išteklių negu buvo anksčiau apskaičiuota“.

Kalbant apie tai, ką būtų galima patobulinti, pavienės NKI nurodė tai:

οkiekvieno audito apimtį, trukmę ir paskirtą laiką reikėtų aptarti ir informuoti apie juos tinkamesniu laiku ir veiksmingiau, kad vietos lygmeniu auditą būtų galima geriau suplanuoti ir jam pasirengti;

οaiški ir tiksli audito apimtis turėtų būti apibrėžta prieš pradedant darbą vietoje, visų pirma tada, kai bendrą auditą vienu metu vykdo kelios audito grupės iš skirtingų NKI ir reikia siekti bendrų tikslų. Kitu atveju išlieka rizika, kad, vykdant BPM lygmens audito projektus, įvairių audito grupių rezultatai per daug skirsis;

οaudito darbo grupės turėtų teikti VAK daugiau informacijos apie išteklių paskirstymą, kad būtų galima pagerinti audito atranką.

3. Jungtinės priežiūros grupės

1 KLAUSIMAS. Ar dabar jūsų organizacijos darbuotojų skaičius atitinka NKI taikomus darbuotojų skyrimo į JPG reikalavimus?

Taip
8
66,7 %

Ne
2
16,7 %

Netaikoma
2
16,7 %

IŠ VISO
12
100,0 %

2 KLAUSIMAS. Kaip manote, ar kiekvienam jūsų šalies bankui skirtoms JPG (įskaitant ir ECB, ir NKI darbuotojus) pakanka darbuotojų, kad būtų galima veiksmingai vykdyti svarbių įstaigų priežiūrą?
2a KLAUSIMAS. Jeigu ne, ar jų nepakanka dėl to, kad yra per mažai NKI darbuotojų? ECB darbuotojų? Ir NKI, ir ECB darbuotojų?
Taip
6
50,0 %

Ne
4
33,3 %

Netaikoma
2
16,7 %

IŠ VISO
12
100,0 %

3 KLAUSIMAS. Kiek iš viso turite priežiūros srities darbuotojų? (Atsakymai neatskleidžiami)

4 KLAUSIMAS. Kiek jūsų organizacijos darbuotojų dabar skiriama į JPG (kiek iš viso etato ekvivalentų)? Į JPG vidutiniškai skiriama 59,47 darbuotojo.

5 KLAUSIMAS. Ar jums kilo sunkumų samdant kvalifikuotus ir patyrusius darbuotojus nuotolinei bankų priežiūrai vykdyti?
Taip
5
41,7 %

Ne
6
50,0 %

Netaikoma
1
8,3 %

IŠ VISO
12
100,0 %

6 KLAUSIMAS. Kiek priežiūros srities darbuotojų planavote pasamdyti per ateinančius trejus metus, kad į JPG galėtumėte skirti tiek darbuotojų, kiek jų tikimasi? (Atsakymai neatskleidžiami)

7 KLAUSIMAS. Ar ECB bent kartą pripažino jūsų organizacijos į JPG siūlomą kandidatą netinkamu?
Taip
0
0,0 %

Ne
12
100,0 %

Netaikoma
0
0,0 %

IŠ VISO
12
100,0 %

8 KLAUSIMAS. Ar dabar bent vienas jūsų organizacijos priežiūros srities darbuotojų yra paskirtas į JPG, susijusią (-ias) su bet kuriuo (-iais) banku (-ais), kurio (-ių) pagrindinė buveinė yra ne jūsų valstybėje narėje?
Taip
9
75,0 %

Ne
3
25,0 %

Netaikoma
0
0,0 %

IŠ VISO
12
100,0 %

8a KLAUSIMAS. Jeigu taip, kiek?
8b KLAUSIMAS. Jeigu taip, į kelias skirtingas JPG? Detali informacija neatskleidžiama. Apskritai kalbant, etato ekvivalentų buvo gana mažai arba nebuvo nė vieno, tačiau susijusių JPG skaičius buvo nuo 2 iki 14.

9 KLAUSIMAS. Ar jūsų organizacija JPG koordinatoriaus ar kitų ECB darbuotojų prašo kokia nors forma pateikti ir gauna į JPG paskirtų jūsų darbuotojų darbo vertinimą?
Taip
8
66,7 %

Ne
2
16,7 %

Netaikoma
2
16,7 %

IŠ VISO
12
100,0 %

9a KLAUSIMAS. Jeigu taip, ar į tą vertinimą atsižvelgiama jūsų organizacijos vadovybei atliekant jūsų darbuotojų, dirbančių JPG, veiklos vertinimą?
Taip
2
16,7 %

Ne
4
33,3 %

Netaikoma
6
50,0 %

IŠ VISO
12
100,0 %

10 KLAUSIMAS. Ar palaikydami ryšius su bankais skelbiate ir naudojate visus EBI klausimus ir atsakymus, dalį jų, neskelbiate ir nenaudojate visai?
VISIŠKAI
7
58,3 %

IŠ DALIES
4
33,3 %

VISIŠKAI NEATSIŽVELGIAMA
1
8,3 %

NETAIKOMA
0
0,0 %

IŠ VISO
12
100,0 %

10a KLAUSIMAS. Jeigu skelbiate tik dalį šių klausimų, ar jūsų NKI nustatytas aiškus procesas, kuriuo remdamiesi priimate sprendimą, kuriuos klausimus praktiškai taikyti, o kurių – ne?
Taip
1
8,3 %

Ne
2
16,7 %

Netaikoma
9
75,0 %

IŠ VISO
12
100,0 %

11 KLAUSIMAS. Ar informacijos srautas iš ECB principo klausimais (pavyzdžiui, kaip praktiškai taikyti EBI atsakymą arba jo netaikyti) sklandus, t. y. ar laiku gaunate aiškų atsakymą?
Taip
2
16,7 %

Ne
5
41,7 %

Netaikoma
5
41,7 %

IŠ VISO
12
100,0 %

11a KLAUSIMAS. Kiek vidutiniškai dienų praeina, kol gaunate atsakymą tokiais klausimais (galite nurodyti ir intervalą)? Atsakymai buvo nuo kelių darbo dienų iki „kelių mėnesių“.

11b KLAUSIMAS. Ką būtų galima padaryti, kad padėtis pagerėtų, jeigu ji jums atrodo netinkama? (Žr. 3 langelį).

3 langelis. Bendros priežiūros grupės

Kalbant apie tai, ką būtų galima patobulinti, NKI rekomendavo:

οdidinti horizontaliosios veiklos darbuotojų, atliekančių banko vidaus modelio (vidaus reitingais pagrįsto metodo, pažangiojo vertinimo metodo) analizę ir su tuo susijusias užduotis (pavyzdžiui, tvirtinančių reikšmingą modelio atnaujinimą), skaičių;

οįdarbinti daugiau papildomų darbuotojų, sumažinti sutampančių užduočių skaičių, sumažinti papildomų NKI užduočių skaičių;

οparengti pagrindinių asmenų ryšiams, į kuriuos reikėtų kreiptis turint klausimų konkrečiomis temomis, sąrašą, kad būtų lengviau nustatyti, kam perduoti tuos klausimus;

οnustatyti geriau struktūrizuotą visų aktualių ECB ir EBI standartų įgyvendinimo procesą, naudojant IT priemonę visiems JPG aktualiems standartams (pavyzdžiui, politinės pozicijos ir kt.) konsoliduoti, nes dar esama nemažų įvairių JPG darbo skirtumų;

οhorizontaliųjų reikalų IV MPGD sutelkti didesnę specialistų grupę, kurios veikla būtų susijusi tik su reguliavimo klausimų aiškinimu ir kuri turėtų geresnius ryšius su Teisės paslaugų GD ir I bei II MPGD teisės specialistais ir prireikus galėtų šiems specialistams perduoti informaciją arba gauti ją iš jų, nes paaiškėjo, kad sužinoti ECB poziciją reguliavimo principų klausimais ir jį informuoti apie savo poziciją ilgai trunka ir pastangos būna neveiksmingos;

οvykdyti į JPG paskirtų NKI darbuotojų veiklos rezultatų vertinimo peržiūrą.

4. Patikrinimai vietoje

1 KLAUSIMAS. Ar jūsų organizacija vykdė patikrinimus vietoje, kai BPM dar nebuvo įdiegtas?
Taip
12
100,0 %

Ne
0
0,0 %

Netaikoma
0
0,0 %

IŠ VISO
12
100,0 %

1a KLAUSIMAS. Jeigu taip, ar jie buvo panašūs (audito metodika, procedūromis, išsamumu) į patikrinimus vietoje, atliekamus veikiant BPM?
1b KLAUSIMAS. Jeigu ne, nurodykite pagrindinius skirtumus Skirta nurodžiusiesiems, kad skiriasi trukmė ir išsamumas (patikrinimai ilgesni ir taikoma daugiau intervencijomis pagrįstų priemonių).
Taip
9
75,0 %

Ne
2
16,7 %

Netaikoma
1
8,3 %

IŠ VISO
12
100,0 %

2 KLAUSIMAS. Ar jūsų organizacijoje patikrinimų vietoje skyrius atskirtas nuo nuotoliniu būdu vykdomų patikrinimų skyriaus (t. y. ar patikrinimus vietoje ir nuotoliniu būdu vykdomus patikrinimus atlieka ne tie patys darbuotojai)?
Taip
9
75,0 %

Ne
3
25,0 %

Netaikoma
0
0,0 %

IŠ VISO
12
100,0 %

3 KLAUSIMAS. Kiek jūsų organizacijos atliekamų patikrinimų vietoje (vertinant etato ekvivalentais) yra svarbių kredito įstaigų patikrinimai? (Atsakymai neatskleidžiami)

4 KLAUSIMAS. Kiek jūsų organizacijos atliekamų patikrinimų vietoje (vertinant etato ekvivalentais) yra mažiau svarbių kredito įstaigų patikrinimai? (Atsakymai neatskleidžiami)

5 KLAUSIMAS. Ar vykdydami mažiau svarbių kredito įstaigų patikrinimus vietoje naudojatės išorės paslaugų teikėjais, pavyzdžiui, privačiomis audito įmonėmis?
Taip
1
8,3 %

Ne
10
83,3 %

Netaikoma
1
8,3 %

IŠ VISO
12
100,0 %

6 KLAUSIMAS. Ar yra galimybių, kad tokių auditų misijos vadovu būtų išorės paslaugų teikėjas?
Taip
2
16,7 %

Ne
5
41,7 %

Netaikoma
5
41,7 %

IŠ VISO
12
100,0 %

7 KLAUSIMAS. Ar, įdiegus BPM, jums pakanka išteklių patikrinimams vietoje atlikti?
7a KLAUSIMAS. Jeigu ne, kokių papildomų išteklių jums reikėtų? (vertinant pagal etato ekvivalentus ir įgūdžius) (Atsakymai neatskleidžiami)
Taip
8
66,7 %

Ne
3
25,0 %

Netaikoma
1
8,3 %

IŠ VISO
12
100,0 %

8 KLAUSIMAS. Ar jūsų organizacija asmenims, esantiems patikrinimų vietoje inspektoriais ar misijos vadovais, yra nustačiusi minimalius kvalifikacijos reikalavimus?
8a KLAUSIMAS. Jeigu taip, nurodykite tuos reikalavimus.
Taip
9
75,0 %

Ne
1
8,3 %

Netaikoma
2
16,7 %

IŠ VISO
12
100,0 %

9 KLAUSIMAS. Remiantis priežiūros vadovu (6.4.15 skyrius), atliekant patikrinimus vietoje nustatyti faktai turi būti priskiriami prie tam tikrų kategorijų. Ar ECB jūsų organizacijai teikia tinkamas priskyrimo prie kategorijų gaires?
Taip
9
75,0 %

Ne
2
16,7 %

Netaikoma
1
8,3 %

IŠ VISO
12
100,0 %

10 KLAUSIMAS. Ar, įdiegus BPM, jūsų organizacija vykdė kokius nors mažiau svarbių bankų ad hoc patikrinimus?
Taip
8
66,7 %

Ne
4
33,3 %

Netaikoma
0
0,0 %

IŠ VISO
12
100,0 %

11 KLAUSIMAS. Taikant šią sistemą, NKI išlaidos atlyginimams, patiriamos atliekant svarbių kredito įstaigų patikrinimus, nekompensuojamos. Ar manote, kad šią tvarką reikėtų keisti?
11a KLAUSIMAS. Jeigu taip, kaip tą tvarką reikėtų keisti? Dauguma atsakė, kad reikėtų kompensuoti tarpvalstybinių misijų išlaidas (įskaitant atlyginimus).
Taip
5
41,7 %

Ne
2
16,7 %

Netaikoma
5
41,7 %

IŠ VISO
12
100,0 %

12 KLAUSIMAS. Ar jūsų organizacija naudojosi išorės auditorių paslaugomis vietoje vykdomiems patikrinimams atlikti, kai dar nebuvo įdiegtas BPM?
Taip
3
25,0 %

Ne
9
75,0 %

Netaikoma
0
0,0 %

IŠ VISO
12
100,0 %

12a KLAUSIMAS. Jeigu taip, ar kuriems nors tų patikrinimų vadovavo išorės asmenys?
Taip
2
16,7 %

Ne
2
16,7 %

Netaikoma
8
66,7 %

IŠ VISO
12
100,0 %

13 KLAUSIMAS. Vertinant iš bendros perspektyvos, ką būtų galima patobulinti patikrinimų vietoje srityje? (žr. 4 langelį)

14 KLAUSIMAS. Ar vietoje vykdomiems patikrinimams veiksmingai naudojote informacijos valdymo sistemą (IVS)?
14a KLAUSIMAS. Jeigu taip, kokią dalį savo su IT susijusio darbo (vertinant procentine viso darbo dalimi) faktiškai atliekate naudodami IVS?
Atsakymai buvo labai įvairūs – nuo visiško IVS nenaudojimo iki labai dažno jos naudojimo; dėl su tekstu susijusių dalykų remdamiesi atsakymais negalėjome padaryti aiškios išvados.
Taip
5
41,7 %

Ne
4
33,3 %

Netaikoma
3
25,0 %

IŠ VISO
12
100,0 %

4 langelis. Patikrinimai vietoje

Kalbant apie tai, ką būtų galima patobulinti, pavienės NKI nurodė tai:

οreikėtų pagerinti vietoje vykdomų svarbių įstaigų patikrinimų misijų organizavimo techninius aspektus;

οsvarbių įstaigų ir mažiau svarbių įstaigų vietoje vykdomų patikrinimų metodika turėtų būti vienoda, kad vietoje patikrinimus vykdantiems inspektoriams nebūtų papildomos naštos, o patikrinimai visuose bankuose būtų vykdomi nuosekliai;

οreikėtų toliau plėtoti vietoje vykdomų patikrinimų metodiką, kad visose šalyse būtų laikomasi nuoseklesnio požiūrio, nes misijos tebevykdomos remiantis kiekvienos šalies ankstesne patirtimi, o nacionalinė patikrinimų vietoje srities praktika labai skiriasi;

οtikslesnė grįžtamoji ECB informacija ir apie pačią misiją, ir apie patikrinimo ataskaitą;

οdaugiau mokymo ir techninės paramos iš Centralizuoto patikrinimo vietoje skyriaus (CPVS);

οplanavimo proceso gerinimas, nes kvietimai dalyvauti skelbiami iki jų likus nedaug laiko, taigi dalyvavimo vykdant patikrinimus vietoje nepavyksta derinti su kitais įsipareigojimais. Dalyvauti tarpvalstybinėse misijose sudėtinga dėl to, kad labai skiriasi jų aprėptis, iš inspektorių reikalaujami įgūdžiai ir tokiam projektui skirti ištekliai.

Įstaigų, kurių priežiūra vykdoma, apklausa

Vykdydami BPM auditą, Audito Rūmai susisiekė su visais svarbiais Europos bankais, kurių tiesioginė priežiūra vykdoma įgyvendinant BPM, ir teiravosi jų nuomonės apie tai, ar BPM tinkamai veikė, vertinant tai, kaip buvo vykdomos svarbiausios jo, vienintelės priežiūros sistemos, įgaliojimų dalys. Audito Rūmai pateiktos informacijos netikrino; informacija šiame dokumente pateikta siekiant parengti harmoningą ataskaitą, kurioje būtų atsižvelgta į suinteresuotųjų grupių nuomonę dėl auditui atrinktų sričių.

1. Atskaitomybės tvarka (taip arba ne)

1 KLAUSIMAS. Ar manote, kad dabar ECB nustatyta grįžtamosios informacijos teikimo tvarka (pavyzdžiui, viešos konsultacijos dėl ECB reglamentų, BPM sistema su priežiūra susijusios finansinės informacijos teikimas, priežiūros mokesčiai, galimybės rinktis norimus variantus ir veikti savo nuožiūra), kuria siekiama sužinoti bankų požiūrį į BPM, atitinka jūsų poreikius?
Taip
42
60,9 %

Ne
27
39,1 %

Netaikoma
0
0,0 %

IŠ VISO
69
100,0 %

2 KLAUSIMAS. Jeigu ne, ką būtų galima patobulinti? (Žr. 1 langelį).

3 KLAUSIMAS. Ar manote, kad yra bendrojo pobūdžio priežiūros veiksmų sričių, dėl kurių turėtų būti, bet nėra rengiamos konsultacijos (pavyzdžiui, reguliarios finansų įstaigų apklausos siekiant sužinoti, kaip jos vertina priežiūros veiklos veiksmingumą, kaip Kanadoje arba Australijoje)?
Taip
33
47,8 %

Ne
35
50,7 %

Netaikoma
1
1,4 %

IŠ VISO
69
100,0 %

4 KLAUSIMAS. Jeigu taip, nurodykite atitinkamas sritis (žr. 1 langelį).

1 langelis. Atskaitomybės tvarka

Kalbant apie tai, ką būtų galima patobulinti, pavieniai bankai rekomendavo ECB:

οperžiūrėtų konsultacijų tvarką (pavyzdžiui, konsultacijų laikotarpio trukmę);

οgeriau suderintų konsultacijų laiką, kad būtų galima geriau panaudoti ribotus išteklius, ir išplėstų jų aprėptį, pavyzdžiui, įtrauktų techninius klausimus (priežiūrinio tikrinimo ir vertinimo proceso metodiką, kapitalo apibrėžtis, išsamumo lygį);

οnustatytų geriau struktūrizuotą ir išsamesnę finansų įstaigų teikiamos grįžtamosios informacijos teikimo tvarką, pavyzdžiui, vykdydamas apklausą, kad sužinotų, kaip finansų įstaigos vertina priežiūros veiklos veiksmingumą.

2. Skaidrumas (įvertinkite nuo 1 iki 5 arba nurodykite, kad netaikoma)
5 KLAUSIMAS. Ar gaunate pakankamos informacijos apie priežiūrinio tikrinimo ir vertinimo procesą ir jo rezultatus (vertinant nuo 1 iki 5; 1 = labai išsami, 3 = gerai subalansuota, 5 = prasta informacija)? | 1 | 4 | 5,8 %
2 | 7 | 10,1 %
3 | 22 | 31,9 %
4 | 30 | 43,5 %
5 | 5 | 7,2 %
Netaikoma | 1 | 1,4 %
IŠ VISO | 69 | 100,0 %
6 KLAUSIMAS. Vertinant nuo 1 iki 5 (1 = puiki, 5 = prasta), kaip vertintumėte jūsų turimos informacijos apie procedūras, nustatytas priežiūros vadove ir esančias jūsų kasdienio darbo su priežiūros institucija dalimi, kokybę? | 1 | 2 | 2,9 %
2 | 13 | 18,8 %
3 | 32 | 46,4 %
4 | 15 | 21,7 %
5 | 5 | 7,2 %
Netaikoma | 2 | 2,9 %
IŠ VISO | 69 | 100,0 %
7 KLAUSIMAS. Kalbant apie ECB priimtus sprendimus dėl jūsų kredito įstaigos, ar esate patenkinti jums suteikta galimybe susipažinti su informacija, kad geriau suprastumėte sprendimų pagrindimą ir (arba) rezultatą (1 = labai patenkinti, 5 = visiškai nepatenkinti, netaikytina)? | 1 | 4 | 5,8 %
2 | 16 | 23,2 %
3 | 26 | 37,7 %
4 | 22 | 31,9 %
5 | 1 | 1,4 %
Netaikoma | 0 | 0,0 %
IŠ VISO | 69 | 100,0 %
8 KLAUSIMAS. Ar jūsų kredito įstaigai atsiųstame pranešime dėl ECB ketinimo priimti priežiūros sprendimą pateikta informacija apie sprendimo priėmimo teisines ir esmines priežastis buvo aiški (1 = labai aiški, 5= visiškai neaiški, netaikytina)? | 1 | 13 | 18,8 %
2 | 15 | 21,7 %
3 | 28 | 40,6 %
4 | 10 | 14,5 %
5 | 2 | 2,9 %
Netaikoma | 1 | 1,4 %
IŠ VISO | 69 | 100,0 %
9 KLAUSIMAS. Kokius pagrindinius dalykus, jeigu jų yra, ECB pirmiausia turėtų keisti, kad padidėtų skaidrumas? (Žr. 2 langelį). |

2 langelis. Skaidrumas

Kalbant apie tai, ką būtų galima patobulinti, pavieniai bankai rekomendavo ECB:

οteiktų daugiau informacijos apie BPM priežiūros vadovą, įskaitant informaciją apie priežiūrinio tikrinimo ir vertinimo procesą bei metodiką, ir paaiškintų galutinį rezultatą;

οgeriau pagrįstų priežiūros sprendimus.

3. Valdymas (taip arba ne, netaikoma)
10 KLAUSIMAS. Kalbant apie sprendimus dėl jūsų kredito įstaigos, ar jums buvo pakankamai iš anksto pranešta apie ECB ketinimą priimti priežiūros sprendimą (kad būtų galima surengti klausymą)? | Taip | 54 | 78,3 %
Ne | 6 | 8,7 %
Netaikoma | 9 | 13 %
IŠ VISO | 69 | 100,0 %
11 KLAUSIMAS. Ar manote, kad ECB galutiniame priežiūros sprendime arba su galutiniu sprendimu teikiamame dokumente deramai atsižvelgta į klausymo rezultatus (t. y. pagrindinių per posėdį pateiktų pastabų vertinimą)? | Taip | 23 | 33,3 %
Ne | 25 | 36,2 %
Netaikoma | 21 | 30,4 %
IŠ VISO | 69 | 100,0 %
12 KLAUSIMAS. Ar buvo tokių priežiūros sprendimų, priimtų dėl jūsų kredito įstaigos, kai, jūsų manymu, ECB neteisingai jums nesuteikė teisės būti išklausytiems?¹ | Taip | 3 | 4,3 %
Ne | 51 | 73,9 %
Netaikoma | 15 | 21,7 %
IŠ VISO | 69 | 100,0 %
13 KLAUSIMAS. Ką būtų galima padaryti, kad valdymo aspektai, susiję su pirmiau pateiktais klausimais, būtų pagerinti? (Žr. 3 langelį). |  |  |

3 langelis. Valdymas

Kalbant apie tai, ką būtų galima patobulinti, pavieniai bankai rekomendavo ECB:

οplėsti savo priežiūros srities dialogą su bankais;

οgeriau suvokti bankų keliamus klausimus.

1Du iš bankų atsakė teigiamai ir nurodė 2014 m. testavimo nepalankiausiomis sąlygomis atvejus, buvusius iki 2014 m. lapkričio 4 d. Vienas bankas nepateikė jokios konkrečios informacijos.

4. Proporcingumo principas

14 KLAUSIMAS. Ar manote, kad su vidaus valdymo reikalavimais ir gaivinimo planais (kai jų yra) susijusi tvarka, procesai ir mechanizmai yra proporcingi, atsižvelgiant į jūsų veiklos modeliui būdingą rizikos pobūdį, tos rizikos sudėtingumą, jūsų įstaigos veiklos apimtį, sisteminę svarbą, mastą ir sudėtingumą?

15 KLAUSIMAS. Jeigu ne, nurodykite, kuriose srityse tvarka jums atrodo neproporcinga. (Žr. 4 langelį).
Taip
35
50,7 %

Ne
32
46,4 %

Netaikoma
2
2,9 %

IŠ VISO
69
100,0 %

16 KLAUSIMAS. Ar manote, kad įvairių duomenų rinkinių įvairovė (t. y. išsamios konsoliduotų finansinių ataskaitų rengimo gairės (FINREP), supaprastinta priežiūros finansinių ataskaitų teikimo tvarka, pernelyg supaprastinta priežiūros finansinių ataskaitų teikimo tvarka ir priežiūros finansinės informacijos teikimo duomenų vienetai, taikomi teikiant priežiūros finansinę informaciją) tinkamai atspindi proporcingumo principą?
Taip
26
37,7 %

Ne
39
56,5 %

Netaikoma
4
5,8 %

IŠ VISO
69
100,0 %

17 KLAUSIMAS. Ar manote, kad informacijos apie nuosavų lėšų reikalavimus, taip pat finansinės informacijos teikimo reikalavimų pagal Kapitalo reikalavimų reglamento 99 straipsnį aprėptis ir teikimo dažnis proporcingi, atsižvelgiant į jūsų įstaigos pobūdį?
Taip
56
81,2 %

Ne
8
11,6 %

Netaikoma
5
7,2 %

IŠ VISO
69
100,0 %

18 KLAUSIMAS. Ar manote, kad informacijos apie likvidumą ir stabilaus finansavimo reikalavimą aprėptis ir teikimo dažnis proporcingi, atsižvelgiant į jūsų įstaigos pobūdį?
Taip
43
62,3 %

Ne
22
31,9 %

Netaikoma
4
5,8 %

IŠ VISO
69
100,0 %

19 KLAUSIMAS. Ar manote, kad informacijos apie bendrą mokumo koeficiento atskaitomybę (COREP) aprėptis ir teikimo dažnis proporcingi, atsižvelgiant į jūsų įstaigos pobūdį?
Taip
54
78,3 %

Ne
10
14,5 %

Netaikoma
5
7,2 %

IŠ VISO
69
100,0 %

20 KLAUSIMAS. Ar manote, kad kiti priežiūros informacijos teikimo reikalavimai, kaip paminėtieji ankstesniuose klausimuose, yra neproporcinga administracinė našta bankams?

21 KLAUSIMAS. Jeigu taip, kurie konkretūs reikalavimai, jūsų nuomone, yra apsunkinantys? Konkrečiai nurodykite sritis, kurios yra itin apsunkinančios, ir tai, ką galima patobulinti (žr. 4 langelį).
Taip
52
75,4 %

Ne
17
24,6 %

Netaikoma
0
0,0 %

IŠ VISO
69
100,0 %

22 KLAUSIMAS. Ar manote, kad priežiūros informacijos teikimo reikalavimų įgyvendinimo terminai yra pagrįsti?
Taip
29
42,0 %

Ne
40
58,0 %

Netaikoma
0
0,0 %

IŠ VISO
69
100,0 %

23 KLAUSIMAS. Ar manote, kad priežiūros mokestis, ECB nustatytas jūsų įstaigai, yra proporcingas, atsižvelgiant į jūsų įstaigos svarbą ir rizikos pobūdį?

24 KLAUSIMAS. Jeigu ne, ką būtų galima patobulinti, kalbant apie priežiūros mokesčius ir jų apskaičiavimo metodiką (pavyzdžiui, viso turto koeficientus ir rizikos profilius)? (Žr. 4 langelį).
Taip
30
43,5 %

Ne
32
46,4 %

Netaikoma
7
10,1 %

IŠ VISO
69
100,0 %

4 langelis. Proporcingumas

Kalbant apie tai, ką būtų galima patobulinti, pavieniai bankai rekomendavo ECB:

οnebeteiktų jokių sutampančių duomenų teikimo reikalavimų ir labiau bendradarbiautų su kitomis institucijomis (pavyzdžiui, EBI). Nepakankamai koordinuojant, įvairiose formose ir šablonuose gali būti prašoma tos pat informacijos;

οdar karta patikrintų, ar prašymai teikti duomenis teikiami laikantis proporcingumo principo (pavyzdžiui, trumpalaikės priemonės, teikiamų duomenų išsamumas);

οdar kartą įvertintų duomenų teikimo reikalavimų aktualumą, dažnį ir terminus;

οdar kartą įvertintų BPM priežiūros mokesčio apskaičiavimą, pavyzdžiui, ar priežiūros mokestis tebeturi būti mokamas NKI.

5. Patikrinimai vietoje

25 KLAUSIMAS. Vertindami nuo 1 (= labai gerai) iki 5 (= labai blogai), kiek balų skirtumėte patikrinimų vietoje, vykdomų įgyvendinant BPM, kokybei, t. y. kaip išsamiai aprėpta auditui atrinkta sritis?
1
7
10,1 %

2
29
42,0 %

3
14
20,3 %

4
4
5,8 %

5
0
0,0 %

Netaikoma
15
21,7 %

IŠ VISO
69
100,0 %

26 KLAUSIMAS. Vertindami nuo 1 (= labai gerai) iki 5 (= labai blogai), kiek balų skirtumėte patikrinimų vietoje, vykdomų įgyvendinant BPM, kokybei, t. y. kaip gerai patikrinta didžiausia rizika, susijusi su formalumais?
1
5
7,2 %

2
15
21,7 %

3
24
34,8 %

4
6
8,7 %

5
0
0,0 %

Netaikoma
19
27,5 %

IŠ VISO
69
100,0 %

27 KLAUSIMAS. Įdiegus BPM, kam buvo adresuojamos vietoje vykdytų patikrinimų ataskaitos? Kredito įstaigos stebėtojų tarybai, audito komitetui, valdančiajai tarybai ar kitiems adresatams?
28 KLAUSIMAS. Kas buvo pagerinta ar iš esmės pakeista, palyginti su vietoje vykdytais patikrinimais, kai BPM dar nebuvo įdiegtas, ir ar matote daugiau tobulintinų sričių? (Žr. 5 langelį).
29 KLAUSIMAS. Patikrinimo ataskaitoje pateikti nustatyti faktai ir rekomendacijos neskirstomos į kategorijas pagal svarbumą. Ar iš pateiktų paaiškinimų galite nustatyti, kuriems nustatytiems faktams turi būti teikiamas pirmumas ir kiek svarbūs jie yra? (žr. 5 langelį)
PRIEŽIŪROS VALDYBA
5

AUDITO KOMITETAS
1

VALDYBA
33

KITIEMS ADRESATAMS
1

VALDANČIAJAI TARYBAI IR STEBĖTOJŲ TARYBAI
2

VISOMS IŠVARDYTOMS INSTITUCIJOMS
2

Netaikoma
25

IŠ VISO
69

30 KLAUSIMAS. Ar vietoje atlikto patikrinimo ataskaitoje gerai paaiškinti nustatyti faktai ir ar jums buvo aišku, kokių toliau veiksmų dėl jų imtis?
Taip
41
59,4 %

Ne
7
10,1 %

Netaikoma
21
30,4 %

IŠ VISO
69
100,0 %

31 KLAUSIMAS. Ar jums buvo suteikta pagrįsta galimybė teikti pastabas dėl patikrinimo ataskaitos projekto ir projektą aptarti su patikrinimo vietoje grupe?
Taip
46
66,7 %

Ne
4
5,8 %

Netaikoma
19
22,7 %

IŠ VISO
69
100,0 %

5 langelis. Patikrinimai vietoje

Kalbant apie tai, ką būtų galima patobulinti, pavieniai bankai rekomendavo ECB:

οatliekant patikrinimą vietoje nustatytus faktus skirstytų į kategorijas pagal svarbumo lygį, kad būtų galima juos išdėstyti pagal svarbą;

οgerintų patikrinimų vietoje tvarką, pavyzdžiui, galutinės ataskaitos ir rekomendacijos būtų teikiamos greičiau, bankams būtų skiriama daugiau laiko pasirengti posėdžiams, rengiamiems prieš baigiamąjį posėdį.

6. Jungtinės priežiūros grupės

32 KLAUSIMAS. Ar yra aiškiai nustatytas jūsų įstaigos ir už jūsų įstaigą atsakingos BPM jungtinės priežiūros grupės ryšių palaikymo kanalas?
Taip
65
94,2 %

Ne
4
5,8 %

Netaikoma
0
0,0 %

IŠ VISO
69
100,0 %

33 KLAUSIMAS. Jeigu taip, kuris JPG narys yra jūsų pirmasis asmuo ryšiams? (Nurodykite pareigas, o ne asmens vardą ir pavardę, pavyzdžiui, JPG koordinatorius, NKI darbuotojas ir pan.).
JPG KOORDINATORIUS
38

NKI
5

JPG KOORDINATORIUS IR NKI
11

JPG KOORDINATORIUS ARBA NKI
3

PRIKLAUSO NUO KLAUSOMO
6

Netaikoma
6

IŠ VISO
69

34 KLAUSIMAS. Ar jūsų įstaiga nuolatos gali palaikyti ryšius su JPG nariais jūsų įstaigos pasirinkta kalba?
35 KLAUSIMAS. Jeigu ne, nurodykite visas problemas, taip pat tai, ką būtų galima patobulinti? (Žr. 6 langelį).
Taip
57
82,6 %

Ne
11
15,9 %

Netaikoma
1
1,4 %

IŠ VISO
69
100,0 %

36 KLAUSIMAS. Ar jungtinė priežiūros grupė su jūsų įstaigos vadovybe rengia patikrinimų vietoje posėdžius?
Taip
67
97,1 %

Ne
2
2,9 %

Netaikoma
0
0,0 %

IŠ VISO
69
100,0 %

37 KLAUSIMAS. Jeigu tokie posėdžiai rengiami, koks paprastai yra jų dažnis ir trukmė (nurodyti, kiek posėdžių per metus)?
>12
9

10-12
11

8-9
3

6-7
6

4-5
20

2-3
7

1
2

PRIKLAUSO nuo įvairių dalykų
3

Netaikoma
8

IŠ VISO
69

38 KLAUSIMAS. Ar posėdžių dažnis 1 = per didelis, 2 = tinkamas, 3 = nepakankamas?
1
13
18,8 %

2
56
81,2 %

3
0
0,0 %

Netaikoma
0
0,0 %

IŠ VISO
69
100,0 %

39 KLAUSIMAS. Ar posėdžių trukmė 1 = per ilga, 2 = tinkama, 3 = nepakankama?
1
6
8,7 %

2
62
89,9 %

3
1
1,4 %

Netaikoma
0
0,0 %

IŠ VISO
69
100,0 %

40 KLAUSIMAS. Ar tokiuose posėdžiuose visada dalyvauja JPG koordinatorius?
Taip
52
75,4 %

Ne
17
24,6 %

Netaikoma
0
0,0 %

IŠ VISO
69
100,0 %

41 KLAUSIMAS. Vertindami nuo 1 (= labai gerai) iki 5 (= labai blogai), kiek balų skirtumėte nuotoliniu būdu vykdomų patikrinimų, įgyvendinant BPM, kokybei? Jeigu neturėjote pakankamai kontaktų, kad galėtumėte įvertinti, nurodykite „netaikoma“.
1
4
5,8 %

2
30
43,5 %

3
23
33,3 %

4
8
11,6 %

5
0
0,0 %

Netaikoma
4
5,8 %

IŠ VISO
69
100,0 %

42 KLAUSIMAS. Ar nuotoliniu būdu vykdomos priežiūros kokybė 1 = pagerėjo, 2 = liko tokia pati, 3 = pablogėjo, palyginti su priežiūros tvarka, taikyta dar neįsigaliojus BPM?
43 KLAUSIMAS. Jeigu nurodėte, kad kokybė pablogėjo arba pagerėjo, paaiškinkite, kaip (žr. 6 langelį).
1
23
33,3 %

2
34
49,3 %

3
8
11,6 %

Netaikoma
4
5,8 %

IŠ VISO
69
100,0 %

44 KLAUSIMAS. Ar nuotoliniu būdu vykdomos priežiūros efektyvumas 1 = padidėjo, 2 = liko toks pat, 3 = pablogėjo, palyginti su priežiūros tvarka, taikyta dar neįsigaliojus BPM?
45 KLAUSIMAS. Jeigu nurodėte, kad kokybė pablogėjo arba pagerėjo, paaiškinkite, kodėl (žr. 6 langelį).
1
10
14,5 %

2
36
52,2 %

3
17
24,6 %

Netaikoma
6
8,7 %

IŠ VISO
69
100,0 %

46 KLAUSIMAS. Ar JPG nariai gerai nusimano apie jūsų įstaigos specifinę riziką ir ypatybes (nariai, su kuriais buvote susitikę)?
Taip
57
82,6 %

Ne
12
17,4 %

Netaikoma
0
0,0 %

IŠ VISO
69
100,0 %

47 KLAUSIMAS. Ar iš priežiūrinio patikrinimo ir vertinimo grupės pateiktų paaiškinimų jums pavyko suprasti, kokie kokybiniai ir kiekybiniai veiksniai turėjo įtakos jūsų priežiūrinio tikrinimo ir vertinimo proceso balui (pavyzdžiui, aiškinimasis per dvišales diskusijas)?
Taip
36
52,2 %

Ne
32
46,4 %

Netaikoma
1
1,4 %

IŠ VISO
69
100,0 %

48 KLAUSIMAS. Ar, JPG pateikę klausimus, gaunate atsakymus per pagrįstą laikotarpį?
Taip
55
79,7 %

Ne
14
20,3 %

Netaikoma
0
0,0 %

IŠ VISO
69
100,0 %

49 KLAUSIMAS. Ar pastebėjote atvejų, kai JPG pateikti klausimai buvo neatsakyti arba atsakyti nesuprantamai?
Taip
18
26,1 %

Ne
50
72,5 %

Netaikoma
1
1,4 %

IŠ VISO
69
100,0 %

50 KLAUSIMAS. Ar iš JPG gauti atsakymai būna aiškūs ir tinkamai pagrįsti?
Taip
59
85,5 %

Ne
8
11,6 %

Netaikoma
2
2,9 %

IŠ VISO
69
100,0 %

6 langelis. JPG

Kalbant apie tai, ką būtų galima patobulinti, pavieniai bankai rekomendavo ECB:

οsuteiktų galimybių ryšius su JPG palaikyti pasirinkta (gimtąja) kalba, pavyzdžiui, techniniais klausimais. Pavyzdžiui, kartais banko šalies kalba pateiktus dokumentus buvo reikalauta pateikti ir anglų kalba, nors keli JPG nariai buvo iš tos pačios šalies. JPG koordinatorius ir JPG nariai turi pakankamai suprasti įstaigos pasirinktą kalbą, kad galėtų skaityti ir suprasti informaciją;

οpagerintų JPG narių iš ECB ir iš NKI veiklos koordinavimą. Pavyzdžiui, JPG pašto dėžute gali naudotis tik ECB nariai, o NKI nariai ja naudotis negali.

IX priedas

ECB atskaitomybės Europos Parlamentui priemonių pagrindinės dalys

Reglamentas (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika
20 straipsnio 1 dalis. Už šio reglamento įgyvendinimą ECB atsiskaito Europos Parlamentui ir Tarybai.

20 straipsnio 3 dalis. ECB priežiūros valdybos pirmininkas Parlamentui turi viešai pateikti reglamentu ECB nustatytų uždavinių vykdymo ataskaitą.

20 straipsnio 5 dalis. Parlamento prašymu ECB priežiūros valdybos pirmininkas turi dalyvauti klausyme ECB priežiūros uždavinių vykdymo klausimais.

20 straipsnio 6 dalis. ECB privalo žodžiu arba raštu atsakyti į jam pateiktus Europos Parlamento klausimus <…>.

20 straipsnio 8 dalis. Pateikus prašymą ECB priežiūros valdybos pirmininkas privalo rengti konfidencialias uždaras žodines diskusijas su Europos Parlamento kompetentingo komiteto pirmininku ir pirmininko pavaduotojais apie ECB vykdomus priežiūros uždavinius, jei tokių diskusijų reikia Europos Parlamento įgaliojimams įgyvendinti pagal SESV.

20 straipsnio 9 dalis. ECB sąžiningai bendradarbiauja Europos Parlamentui atliekant visus tyrimus pagal SESV.

Europos Parlamento ir ECB tarpinstitucinis susitarimas

1.ECB Parlamentui kasmet teikia Reglamentu (ES) Nr. 1024/2013 jam pavestų uždavinių vykdymo ataskaitą. Metinę ataskaitą Europos Parlamentui pateikia Priežiūros valdybos pirmininkas per viešąjį klausymą.

2.Europos Parlamento kompetentingo komiteto prašymu Priežiūros valdybos pirmininkas dalyvauja eiliniuose viešuose klausymuose priežiūros uždavinių vykdymo tema. Europos Parlamento kompetentingas komitetas ir ECB susitaria dėl dviejų tokių klausymų, kurie turi būti rengiami kitais metais, tvarkaraščio.

3.Be to, Priežiūros valdybos pirmininkas gali būti pakviestas į papildomus ad hoc keitimusis nuomonėmis su Parlamento kompetentingu komitetu priežiūros klausimais.

4.Kai tai būtina Europos Parlamento įgaliojimams pagal SESV ir Sąjungos teisę vykdyti, jo kompetentingo komiteto pirmininkas gali raštu ir pateikdamas priežastis prašyti surengti specialius konfidencialius posėdžius su Priežiūros valdybos pirmininku.

5.Pagrįstu Priežiūros valdybos pirmininko arba Parlamento kompetentingo komiteto pirmininko prašymu ir bendrai sutarus eiliniuose klausymuose, ad hoc keitimesi nuomonėmis ir konfidencialiuose posėdžiuose gali dalyvauti ECB atstovai Priežiūros valdyboje arba priežiūrą vykdantys aukšto rango darbuotojai.

6.Įprasti klausymai, ad hoc keitimasis nuomonėmis ir konfidencialūs posėdžiai gali būti susiję su visais BPM veiklos ir veikimo aspektais, numatytais BPM reglamente.

7.Konfidencialiuose posėdžiuose dalyvauti gali tik Priežiūros valdybos pirmininkas ir Parlamento kompetentingo komiteto pirmininkas bei jo pavaduotojai.

8.ECB pateikia Parlamento kompetentingam komitetui bent jau išsamias ir suprantamas Priežiūros valdybos posėdžių stenogramas, iš kurių būtų galima suprasti diskusijas, įskaitant sprendimų sąrašą su pastabomis.

Šaltinis: Europos Audito Rūmai.

X priedas

Vietoje vykdomų patikrinimų ataskaitų rengimo proceso struktūra

Šaltinis: Audito Rūmai, parengta pagal ECB duomenis.

EBC atsakymas

Santrauka

ECB vertina Audito Rūmų atliktą darbą, padėsiantį dar pagerinti BPM darbą. Tačiau ECB mano, kad būtų buvę gerai, jeigu Audito Rūmų ataskaitoje būtų buvę aiškiau išsakyta, jog pats BPM sukūrimas buvo labai didelis darbas.

BPM yra pagrindinis bankų sąjungos elementas, o jo sukūrimas buvo labai svarbus tam, kad baigtųsi chaotiškiausias euro zonos krizės etapas. ECB kartu su nacionalinėmis kompetentingomis institucijomis (NKI) sukūrė BPM per ypatingai trumpą laiką – mažiau nei per 13 mėnesių. Tai buvo labai sudėtingas uždavinys. Atlikus šį milžinišką darbą, nuo 2014 m. lapkričio 4 d. tapo įmanoma perimti šiuo metu 129 svarbių prižiūrimų subjektų grupių (iš viso apie 1 200 prižiūrimų subjektų) tiesioginę priežiūrą ir pasirengti kontroliuoti mažiau svarbių įstaigų priežiūrą. ECB jau daug nuveikė priežiūros praktikos derinimo Europos lygmeniu srityje. Dabar jis kasmet priima daugiau kaip 1 500 priežiūros sprendimų.

Šių pastangų bei šioje srityje atlikto darbo svarbą ir mastą jau plačiai pripažino visuomenė, todėl ECB mano, kad apie tai galėjo būti plačiau užsiminta ir ataskaitoje.

VII.

ECB norėtų paaiškinti, jog tai, kad Priežiūros valdyba nekontroliuoja priežiūrai skirto biudžeto ar žmogiškųjų išteklių, nėra savo nuožiūra priimtas sprendimas. Verta atkreipti dėmesį į tai, kad Priežiūros valdyba nėra sprendimus priimantis ECB organas, o prie jau egzistavusios ECB institucinės sąrangos pagal BPM reglamentą – antrinės teisės aktą – prijungtas organas. Pirminės teisės aktais Valdančiajai tarybai ir Vykdomajai valdybai nustatyti įgaliojimai žmogiškųjų ir finansinių išteklių srityje turi būti išsaugoti. Be to, ECB norėtų atkreipti dėmesį į tai, kad ryšys tarp žmogiškųjų ir finansinių išteklių bei Priežiūros valdybos minimas ECB darbo reglamento 15 straipsnio 1 dalyje, kurioje nustatyta, kad „[i]šlaidos priežiūros uždaviniams [ECB] biudžete nurodomos atskirai ir dėl jų konsultuojamasi su Priežiūros valdybos pirmininku ir pirmininko pavaduotoju“.

Tai, kad Priežiūros valdyba nekontroliuoja priežiūrai skirto biudžeto ar žmogiškųjų išteklių, ECB nuomone, atitinka funkcijų atskyrimo principą, be to, užtikrinamas ECB pinigų politikos ir priežiūros funkcijų nepriklausomumas. Pagal atskyrimo principą šios dvi funkcijos turi būti atskirtos, bet nereikalaujama, kad Priežiūros valdyba visiškai kontroliuotų priežiūrai skirtą biudžetą ir ECB arba NKI žmogiškuosius išteklius. Kaip pripažinta Audito Rūmų ataskaitos 14 išnašoje, BPM reglamentas neturėjo poveikio Vykdomosios valdybos atsakomybei už ECB valdymą ir jo vidaus organizacinę struktūrą, įskaitant biudžeto klausimus ir žmogiškuosius išteklius.

Interesų konfliktų nekyla ir dėl to, kad sukurtos bendros tarnybos, t. y. tam tikri skyriai, teikiantys paslaugas abiem funkcijoms; tai irgi atitinka atskyrimo principą. Sukūrus bendras tarnybas užtikrinta, kad nebūtų dubliuojamas darbas ir paslaugos būtų teikiamos efektyviai. Tai minima ir ECB sprendimo dėl funkcijų atskyrimo (ECB/2014/39) 14 konstatuojamojoje dalyje. Joje teigiama, kad „veiksmingas pinigų politikos ir priežiūros funkcijų atskyrimas neturėtų kliudyti, kai tai įmanoma ir naudinga, pasinaudoti šių dviejų politikos funkcijų derinio vienoje institucijoje nauda <…>“.

Audito metodas ir metodika

19

ECB laikosi nuomonės, kad buvo pateikti visi audito įrodymai, kurie turi būti pateikti Audito Rūmams pagal jų įgaliojimus tikrinti ECBS statuto 27 straipsnio 2 dalyje ir BPM reglamento 20 straipsnio 7 dalyje įtvirtintam „ECB vadovybės veiklos efektyvumui“. ECB nesutinka su Audito Rūmų teiginiu, kad iš ECB buvo gauta labai mažai reikiamos informacijos. Vykdydamas ECBS statute ir BPM reglamente jam nustatytus įsipareigojimus, ECB visapusiškai bendradarbiavo su Audito Rūmais, kad pastarieji galėtų atlikti auditą, ir skyrė nemažai resursų ir laiko auditorių komandai teikdamas daug įvairių dokumentų ir paaiškinimų. Kai kurie dokumentai (pavyzdžiui, Priežiūros valdybos posėdžių protokolai, konkretūs priežiūros sprendimai) negalėjo būti pateikti, nes jie nesusiję su ECB vadovybės veiklos efektyvumu, kurio reikalaujama pagal ECBS statutą ir apie kurį užsimenama BPM reglamente.

Valdymas

30

Vienu atveju peržiūra užtruko ilgiau, nes atvejis buvo sudėtingas, be to, turėjo būti užtikrinta prižiūrimo subjekto teisė būti išklausytam.

39

Iniciatyvinis komitetas tinkamai apsvarstė pranašumus bei trūkumus ir nusprendė nekeisti dabartinės tvarkos, nes ji vertinama kaip geriausias galimas variantas.

40

ECB norėtų atkreipti dėmesį į tai, jog siekiant išvengti galimų interesų konfliktų visiškai atskirai turi būti vykdomi tik priežiūros ir pinigų politikos uždaviniai. Atskyrimo reikalavimas netaikomas atitinkamos srities politikos formavime nedalyvaujantiems padaliniams, pavyzdžiui, bendroms tarnyboms.

42

ECB taip pat atkreipia dėmesį į tai, kad tam tikri padaliniai gali veikti kaip bendros tarnybos tik tada, kai jų teikiama pagalba nelemia interesų konfliktų siekiant ECB priežiūros ir pinigų politikos tikslų, kaip nustatyta Sprendimo ECB/2014/39 11 konstatuojamojoje dalyje. Bendros tarnybos – tai skyriai, kurie teikia pagalbą pinigų politiką formuojantiems ECB padaliniams atlikdami techninį darbą, neturintį poveikio ECB formuojamai politikai.

45

„Kinų sienos“ sąvoka neįtvirtinta BPM reglamente. Priešingai, siekiant išnaudoti teigiamą sinergiją, atsirandančią tai pačiai institucijai vykdant ir pinigų politikos, ir priežiūros funkcijas, skatinamas bendravimas ir dalijimasis informacija tiek, kiek tai nesukelia interesų konflikto. Šiuo tikslu pagal BPM reglamento 25 straipsnio 3 dalį reikalaujama, kad „ECB rim[tų] ir viešai paskelb[tų] visas reikalingas vidaus taisykles, įskaitant profesinės paslapties saugojimo ir keitimosi informacija tarp dviejų funkcinių sričių taisykles.“ Šia nuostata aiškiai įvardijama keitimosi informacija tarp dviejų funkcijų galimybė.

51

Žr. ECB atsakymą į VII dalies pirmą dalį.

60

ECB taip pat norėtų paminėti, kad, atsižvelgęs į darbo krūvį ir kaip buvo iš principo susitarta 2015 m. gruodžio mėn., 2016 m. liepos mėn. VAK nusprendė audito darbo grupę, atsakingą už BPM ir statistiką, padalinti į dvi audito darbo grupes: audito darbo grupę, atsakingą už BPM, ir audito darbo grupę, atsakingą už statistiką. Šis pakeitimas įsigalios 2016 m. pabaigoje.

63

NCB / NKI paskirti audito darbo grupės nariai turi daug patirties bankų priežiūros srityje, įskaitant keletą metų vadovaujamo darbo patirties.

Bendras ECB atsakymas į 73 ir 74 dalis

ECB laikosi nuomonės, kad užtikrinamas visų didelės ir vidutinės rizikos sričių ir jų pagrindinių dalių tikrinimas.

ECB mano, kad ir planavimas atitinka profesinę praktiką. Nors nėra jokio rizikos ciklo, į kurį būtų privalu atsižvelgti, taikant rizikos vertinimo modelį atsižvelgiama į iki tol atliktą susijusių procesų auditą. Tai, į kokį auditą bus atsižvelgiama, nusprendžiama atsižvelgus į rizikos vertinimą, koreguojamą kas ketvirtį, taip pat ir sprendimas dėl audito temų priimamas atsižvelgiant į tai, kada paskutinį kartą buvo atliktas auditas ir kokios rizikos sritys buvo tikrintos.

75

Vidaus audito direktorato ištekliai skirti visoms ECB veiklos sritims. ECB laikosi nuomonės, kad nurodytą santykį reikia vertinti atsižvelgiant į ire kontekstą. Darbui su BPM audito objektais Vidaus audito irectorate buvo sudaryta speciali komanda, kuri vėliau buvo didinama, tačiau ji dirbo ne visus 2015 m. Todėl 2015 m. buvusi padėtis tiksliai neatspindi dabartinės padėties.

76

ECB norėtų pabrėžti, kad kalibruojant pašalinamas, pavyzdžiui, rizikos reitingavimo modelio taikymo nenuoseklumas. Taikant šį modelį nustatomi prioritetai. Pagal profesinius standartus reikalaujama, kad vidaus audito prioritetai būtų suderinti su institucijos tikslais ir nurodoma, kad audito planai turi būti „pagrįsti, be kitų dalykų, rizikos ir pozicijų vertinimu“¹. ECB mano, kad tokia praktika atitinka profesinius standartus.

77

Nustatant prioritetus buvo atsižvelgta į tai, kad kai kurie procesai dar nebuvo galutinai parengti. ECB laikosi nuomonės, kad, palyginti su priežiūrinio tikrinimo ir vertinimo proceso ar bankų krizės peržiūrėjimu, kuris turėjo būti atliktas vidutiniu laikotarpiu, pasirinktų temų auditas šiame etape davė daugiau naudos.

Atskaitomybės tvarka

Bendras atsakymas į 78 ir tolesnes dalis

ECB laikosi nuomonės, kad jo atskaitomybės rk ad yra patikima (kaip apibūdinta ataskaitos IX priede) rk ad jis laikosi visų atitinkamų ECBS statuto, BPM reglamento ir Tarpinstitucinių susitarimų su Europos Parlamentu ir Taryba nuostatų. Pagal dabartinę tvarką taikomos išsamios ir specialiai ECB parengtos atskaitomybės taisyklės, todėl jos yra tinkamesnės negu Europos Audito Rūmų parengta „ES atskaitomybės <…> padėties apžvalga“.

89

Nors ECB sutinka, kad oficialus veiklos peržiūros planas galbūt yra gera bankų priežiūros veiksmingumo vertinimo priemonė, jos parengimui prireiks daugiau laiko, nes ji turi būti pagrįsta atitinkamais rodikliais, kuriems suformuluoti reikia patirties. Be to, šie rodikliai turėtų būti vertinami imant kelerių metų laikotarpį.

91

ECB atkreipia dėmesį į tai, kad nurodytas TVF technines pastabas parengė TVF darbuotojai ir jos nėra oficialią TVF poziciją išreiškiantis dokumentas. Todėl ECB nesutinka, kad tokie darbo straipsniai būtų naudojami kaip tinkamas orientyras.

ECB taip pat atkreipia dėmesį į tai, kad pagal ECB darbo reglamento 23 straipsnio 1 dalį Priežiūros valdybos posėdžių protokolai yra konfidencialūs. Tai atitinka pagal ECBS statuto 37 straipsnį ir BPM reglamento 27 straipsnį ECB taikomus griežtus reikalavimus saugoti profesines paslaptis. Kad būtų užtikrinta visiška atskaitomybė, ECB, vadovaudamasis Tarpinstituciniu susitarimu su Europos Parlamentu, pastarojo kompetentingam komitetui teikia išsamius ir suprantamus Priežiūros valdybos posėdžių protokolus, padedančius suprasti vykusias diskusijas, ir anotuotą sprendimų sąrašą.

92

ECB nori pabrėžti, kad visapusiškai palaiko Europos Komisijos vykdomą BPM reglamento peržiūrą ir, kai buvo pasirašytas susitarimas dėl konfidencialumo ir informacijos atskleidimo, jai pateikė paprašytus dokumentus.

Be to, ECB norėtų paaiškinti, kad BPM reglamento peržiūra nėra BPM reglamente nustatytos atskaitomybės sistemos dalis.

94

ECB norėtų pridurti, kad, kaip įvardijama 93 dalyje, savo bankų priežiūros svetainėje jis skelbia „išsamią informaciją“ apie tai, kaip vykdo priežiūros uždavinius. Be bendro bankų priežiūros vadovo, ECB yra paskelbęs nemažai dokumentų, kuriuose aprašomi įvairūs jo priežiūros politikos ir praktikos aspektai (pvz., Vadovas dėl naudojimosi Sąjungos teisės aktuose numatytomis pasirinkimo galimybėmis ir teise veikti savo nuožiūra). ECB nuolat siekia didinti priežiūros metodų skaidrumą ir per artimiausius mėnesius, kai pasibaigs privalomos viešos konsultacijos, paskelbs dar keletą politikos pozicijų. Kalbant apie priežiūrinio tikrinimo ir vertinimo procesą, pažymėtina, kad 2016 m. vasario mėn. ECB paskelbė leidinį „BPM SREP metodika“, kuriame išsamiau aprašomas šio proceso teisinis pagrindas ir metodika. Kredito įstaigoms šie dokumentai, kuriuose aprašomos ECB politikos pozicijos ir praktika, yra naudingesni negu vidinis Priežiūros žinynas (angl. Supervisory Manual).

ECB naudoja ir kitas komunikavimo priemones (praktinius seminarus bankams, kalbas, priežiūrinį dialogą su jungtinėmis priežiūros grupėmis, pranešimus spaudai, konferencijas, pokalbius telefonu su generaliniais direktoriais), kad prižiūrimus subjektus informuotų apie savo priežiūros metodus.

Taigi ECB laikosi nuomonės, kad prižiūrimiems subjektams teikiama pakankamai informacijos, kad jie galėtų suprasti BPM vykdomą priežiūrą.

Bendras atsakymas į 95 ir 96 dalis

ECB laikosi nuomonės, kad jis atskleidžia pakankamai informacijos. Kalbant apie bankų požiūrį į informacijos apie priežiūrinio tikrinimo ir vertinimo procesą atskleidimą, pažymėtina, jog ECB džiugina tai, kad pusė iš 69 bankų, atsakiusių į klausimyno klausimus, mano, kad ECB pateikta informacija apie priežiūrinio tikrinimo ir vertinimo procesą ir jo rezultatus yra labai išsami arba bent subalansuota.

O dėl informacijos apie priežiūros procedūras kokybės, ECB atkreipė dėmesį į tai, jog 68 % respondentų nurodė, kad informacijos kokybė yra pakankama.

103

Dėl apklausų poreikio, ECB pažymi, kad nuo BPM sukūrimo palaiko glaudžius ryšius su bankų federacijomis, įskaitant Europos bankų federaciją. Pastaroji, vykdydama projektą „bankų BPM priežiūros patirtis 2015 m.“ (jį ketinama vykdyti ismet), surengė (derindama su nacionalinėmis bankų asociacijomis) apklausą, kurioje dalyvavo 94 iš (tuo metu) 122 svarbių įstaigų. Europos bankų federacijos ataskaitoje rekomendacijos buvo pateiktos su pirmininko atsakymais, be to, buvo surengti techninio pobūdžio susitikimai su bankų atstovais.

Iki šiol dėjęs visas pastangas, kad BPM pradėtų veikti visu pajėgumu, ECB pradės svarstyti galimybę rengti apklausas, jeigu manys, kad jomis tikrai sukuriama pridėtinės vertės (ypač svarbu, kad jos nesidubliuotų su kitų institucijų rengiamomis apklausomis).

Jungtinės priežiūros grupės. Organizavimas ir išteklių paskirstymas

110

ECB norėtų paaiškinti, kad 25 % ECB darbuotojų ir 75 % NKI darbuotojų santykis BPM kūrimo metu buvo plačiai taikomas santykis, o ne oficialiai įtvirtintas dydis.

115

ECB norėtų atkreipti dėmesį į tai, kad nors ir galima iš dalies sieti pasaulinės sisteminės svarbos bankų (G-SIB) svarbos vertinimą su ECB grupavimo metodika, su EBI metodika tai nesusiję. Pagal ECB metodiką bankai neskirstomi į EBI nustatytas kategorijas; be to, ji neapima G-SIB ar svarbos vertinimo. ECB atliekamo grupavimo tikslas – pritaikyti proporcingumo principą sudarant svarbių įstaigų pakategores ir taip sukurti atspirties tašką etatų skirstymui svarbių įstaigų kategorijoje.

119

Prašome žiūrėti ECB atsakymą į 115 dalį.

…bet prieštaringi atskaitomybės ryšiai…

Prašome žiūrėti ECB atsakymą į 147 dalį.

141. (c)

ECB atkreipia dėmesį į tai, kad šio techninio apribojimo nebėra nuo 2016 m. rugsėjo 6 d.

147

ECB mano, kad formuluotė „prieštaringi atskaitomybės ryšiai“ yra netinkama. ECB nuomone, sukurti ne prieštaringi, o lygiagretūs atskaitomybės ryšiai. Atsižvelgiant į BPM organizacinę sandarą, už visus su BPM nesusijusius uždavinius ir hierarchijos bei žmogiškųjų išteklių klausimus atsakinga tik NKI vadovybė.

149

ECB laikosi nuomonės, kad dar per anksti urta atestavimo programą, skirtą nuotoliniu būdu vykdomai priežiūrai. Priežiūrinio mokymo iniciatyvinė grupė šiuo metu kaip tik rengia bendrą mokymo programą, skirtą BPM darbuotojams iš visos sistemos, tad atestavimo programai laikas dar neatėjo. Jei mokymo programa apimtų tik nuotoliniu būdu vykdomos priežiūros sritį, nebūtų atsižvelgta į tai, kad vykstant rotacijai darbuotojai pereis iš vienos pozicijos į kitą, dėl to reikalinga platesnė programa.

Vietoje vykdoma priežiūra

159

Šis skirstymas pasikeis, kai, įvedus sąvoką „norimas priežiūros lygis“ (angl. targeted engagement level), bus peržiūrėtas BPM vadovas, kaip paaiškinta 163 dalyje.

178

ECB norėtų paaiškinti, kad patikrinimo metu nustatytų faktų nuoseklaus skirstymo į kategorijas oficialios gairės bus oficialiai įtrauktos 2016 m. atnaujinant BPM vadovo 6 skyrių.

182

ECB norėtų paaiškinti, kad informacijos, kas turi atstovauti kredito įstaigai baigiamajame posėdyje, bus pateikta patikrinimų vietoje vadove; jį ketinama paskelbti 2016 m.

Išvados ir rekomendacijos

184

ECB nesutinka su teiginiu, jog atlikus auditą patvirtinta, kad sukūrus BPM tam tikrą laiką nebuvo atliekamas auditas. ECB nuomone, Audito Rūmai gavo visą informaciją ir dokumentus, reikalingus ECB vadovybės veiklos efektyvumui įvertinti, kaip nustatyta ECBS statuto 27 straipsnio 2 dalyje ir BPM reglamento 20 straipsnio 7 dalyje.

Prašome taip pat žiūrėti mūsų pastabą dėl 80 dalies – joje aprašomi įvairūs šiuo metu taikomi kontrolės ir atskaitomybės lygiai.

186

Prašome žiūrėti ECB atsakymą į 40 ir 45 dalis.

187

Prašome žiūrėti ECB atsakymą į 73 ir 74 dalis.

1 rekomendacija

ECB sutinka su pirma rekomendacijos dalimi ir tiksline įgyvendinimo data, jei tam pritars Valdančioji taryba.

ECB norėtų pažymėti, kad sieks dar labiau supaprastinti sprendimų priėmimo procesą. Iš tikrųjų veiksmų šia kryptimi jau imtasi, pavyzdžiui, dauguma priežiūros sprendimų jau priimami taikant rašytinę procedūrą, standartizuoti sprendimus priimantiems organams teikiami dokumentai. Be to, ECB rengia priežiūros sprendimų delegavimo sistemą; pagal ją įprastinių priežiūros sprendimų priėmimas būtų deleguojamas žemesniam lygmeniui.

ECB sutinka su antra rekomendacijos dalimi. Priežiūros valdybos sekretoriatas jau parengė kontrolinius sąrašus, šablonus ir struktūrines schemas. Visa tai bus prieinama bankų priežiūrą vykdančių padalinių darbuotojams nuo 2016 m. rugsėjo mėn. Sekretoriatas baigs rengti šias priemones ir surengs mokymą, kaip jomis naudotis.

2 rekomendacija

ECB sutinka su rekomendacijos i dalimi.

ECB nesutinka su rekomendacijos ii dalimi.

66 konstatuojamojoje dalyje nurodomas atskiras atskaitomybės ryšys tik pagal šį reglamentą ECB pavestus priežiūros uždavinius vykdantiems darbuotojams, tai neapima bendrų tarnybų darbuotojų. Šį principą griežtai pritaikius ir bendrų tarnybų darbuotojams, padidėtų kaštai ir sumažėtų ECB operacinio valdymo veiksmingumas.

ECB nesutinka su rekomendacijos iii dalimi.

ECB įsitikinęs, kad, atsižvelgiant į teisinės sistemos ribas, pirmininko ir pirmininko pavaduotojo įtaka biudžeto sudarymui jau yra didelė. Kaip nustatyta darbo reglamente, su pirmininku ir pirmininko pavaduotoju yra konsultuojamasi. BPM reglamente nustatyta, kad pirmininko pavaduotojas yra ECB vykdomosios valdybos ir valdančiosios tarybos – aukščiausio sprendimus priimančio organo – narys. Tai padeda užtikrinti tinkamą informavimą apie priežiūros poziciją ir aukštą įtakos bei skaidrumo lygį.

3 rekomendacija

ECB sutinka su rekomendacija, jeigu bus priimtas sprendimas vidaus audito funkcijai skirti daugiau resursų.

188

ECB norėtų pažymėti, kad nėra nustatęs prieigos prie dokumentų apribojimų. Audito Rūmų prieiga prie dokumentų turėtų atitikti Audito Rūmų įgaliojimus, kaip nustatyta ECBS statuto 27 straipsnio 2 dalyje ir BPM reglamento 20 straipsnio 7 dalyje. Taigi tai buvo ne noro bendradarbiauti trūkumas, o skirtingas audito kompetencijos srities suvokimas.

4 rekomendacija

ECB atkreipia dėmesį į rekomendaciją ir toliau visapusiškai bendradarbiaus su Audito Rūmais, kad pastarieji galėtų vykdyti savo įgaliojimus, kaip nustatyta ECBS statute ir BPM reglamente.

5 rekomendacija

ECB sutinka su rekomendacija, jei atsižvelgiama į tai, kad:

ECB sutinka, kad reikalingas jo priežiūrinės veiklos skaidrumas. Šiuo tikslu skelbiami BPM prioritetai, kaip orientyras ir priežiūrinės veiklos tikslas. ECB priežiūros veiklos metų ataskaitoje, kurią ECB skelbia savo interneto svetainėje, aprašoma, kokių priemonių imtasi šiam tikslui pasiekti. Metų ataskaitoje skelbiami ir išsamūs statistikos duomenys, pavyzdžiui, nurodyta, kiek kartų taikyta leidimų procedūra, pranešta apie ES teisės aktų pažeidimus, skirta vykdymo užtikrinimo priemonių ir sankcijų bei kiek atlikta patikrinimų vietoje, suskirstant pagal rizikos rūšį ir grupę.

ECB palaiko glaudžius ryšius su bankų federacijomis, įskaitant Europos bankų federaciją. Pastaroji, vykdydama projektą „bankų BPM priežiūros patirtis 2015 m.“, surengė apklausą, kurioje dalyvavo 94 iš (tuo metu) 122 svarbių įstaigų. Apklausa buvo vykdoma bendradarbiaujant su nacionalinėmis bankų asociacijomis. Projektą ketinama vykdyti kasmet. Europos bankų federacijos ataskaitoje rekomendacijos buvo pateiktos su pirmininko atsakymais, be to, buvo surengti techninio pobūdžio susitikimai su bankų atstovais.

Iki šiol dėjęs visas pastangas, kad BPM pradėtų veikti visu pajėgumu, ECB gali pradėti svarstyti galimybę rengti apklausas, jeigu manys, kad jomis tikrai sukuriama pridėtinės vertės. Pirmiausia reikėtų vengti dubliuoti bankų federacijų jau vykdomas apklausas, kartu ir minėtą apklausą.

ECB toliau rengs naudingą ir įvairiapusį rodiklių rinkinį ir atitinkamai papildys metų ataskaitoje ir kitur viešai skelbiamą informaciją.

Bendras atsakymas į 191–195 dalis

Prašome žiūrėti ECB atsakymą į 104–149 dalis.

ECB norėtų pažymėti, kad, kaip minėta ataskaitos 9 dalyje, Bendrą priežiūros mechanizmą sudaro ECB ir NKI. Analizuojant, kiek reikia darbuotojų jungtinėms priežiūros grupėms ir patikrinimams vietoje, turi būti atsižvelgiama į ES pirminės teisės nustatytą institucinę struktūrą. Tai reiškia, kad turi būti atsižvelgiama į skirtingą ECB ir NKI institucinę sąrangą, siekiant kuo didesnio dialogu pagrįsto bendradarbiavimo.

Po to, kai buvo baigtas šis vietoje vykdytas auditas, sukūrus Priežiūrinio mokymo iniciatyvinę grupę, kuriai pagalbą teikia ekspertų iš ECB ir NKI grupė, nemažai nuveikta rengiant bendrą BPM mokymo programą. Pirmieji šios veiklos rezultatai taps apčiuopiami 2016 m. rudenį.

6 rekomendacija

ECB sutinka su rekomendacija, jei atsižvelgiama į tai, kad:

ECB mano, kad gali nereikėti iš dalies keisti BPM pagrindų reglamento. BPM reglamento 6 straipsnio 3 dalyje aiškiai nurodyta, kad NKI privalo padėti ECB vykdyti jam pavestus uždavinius Be to, šio reglamento 6 straipsnio 2 dalyje nustatyta, kad NKI turi geranoriškai bendradarbiauti. BPM pagrindų reglamento 3 ir paskesniuose straipsniuose aiškiai nurodoma, kad NKI pareiga yra skirti savo darbuotojų į jungtines priežiūros grupes. BPM pagrindų reglamento 4 straipsnio 5 dalyje nurodyta, kad ECB ir NKI turi konsultuotis ir susitarti dėl NKI išteklių naudojimo jungtinėms priežiūros grupėms.

ECB iki šiol atidžiai stebėjo jungtinių priežiūros grupių kolektyvų (kokybinę ir kiekybinę) padėtį ir toliau ją stebės, taip pat kartu su NKI aiškinsis, kaip užtikrinti, kad jungtinių priežiūros grupių darbuotojų skaičius būtų pakankamas visą laiką, neatmesdamas ir galimybės teikti Priežiūros valdybai / Valdančiajai tarybai siūlymą dėl dalinio pagrindų reglamento pakeitimo, jei bus manoma, kad tai reikalinga.

7 rekomendacija

ECB sutinka su rekomendacija ir ją įgyvendins kartu su 10 rekomendacija. Tai padaryti sieks iki 2018 m. pabaigos, jei atsižvelgiama į tai, kad:

ECB norėtų paaiškinti, kad JPG sukurti reikalingi teisės aktai jau yra. Pagrindų reglamento 4 straipsnyje jau nustatyta JPG narių skyrimo tvarka, pagrįsta ECB ir NKI dialogu, taip pat galimybė ECB reikalauti, NKI pakeistų atliktus skyrimus. Taigi reikėtų parengti priemones, kurios padėtų visapusiškai, o ne siauriau, įgyvendinti 4 straipsnį. Todėl ECB sutinka su rekomendacijos esme, tačiau mano, kad reikėtų labiau pabrėžti bendradarbiavimą. JPG sukūrimas ir darbas yra ECB ir BPM bei NKI ir NCB nuo pat BPM veiklos pradžios bendromis pastangomis pasiektas rezultatas. ECB remiasi NKI ir NCB pajėgumu skirti pakankamai patirties ir papildomų įgūdžių turinčių darbuotojų, tinkamų dirbti JPG.

Be to, pažymėtina, kad per daug darbuotojų šiuo metu neturi nei NKI, nei ECB, todėl nei viena institucija negali laisvai rinktis iš darbuotojų, turinčių kurią nors JPG poziciją idealiai atitinkančius gebėjimus ir įgūdžius. Todėl ECB mano, kad yra veiksminga kiekvieną atvejį nagrinėti atskirai, kai iškyla tolesnio profesinio ugdymosi arba darbuotojų skaičiaus koregavimo poreikis. Šiuo atžvilgiu būtų naudinga įdiegti bandomąjį grįžtamosios informacijos procesą, skirtą BPM, ir toliau tobulinti BPM mokymo programą. Šių priemonių gerinimas būtų suderinamas su šia ataskaita ir kitomis Audito Rūmų rekomendacijomis.

Galiausiai Priežiūros kokybės užtikrinimo skyrius yra pateikęs savo rekomendacijas dėl JPG dydžio ir sudėties nustatymo metodikos tobulinimo – šie parametrai turi būti siejami su bankų rizikos profiliu ir priežiūros analizės programa, kad rizikos profiliui būtų skiriama pakankamai dėmesio ir kad JPG dydis ir sudėtis kasmet būtų nustatomi tariantis su atitinkamomis NKI.

8 rekomendacija

ECB sutinka su šia rekomendacija, jeigu bus pašalintos teisinės (konfidencialumo) ir techninės kliūtys. Todėl jis pirmiausia ištirs galimybes.

ECB mano, kad išsamios (kiekybinės ir kokybinės) informacijos apie priežiūros išteklius turėjimas yra būtina sąlyga norint šiuos išteklius išnaudoti veiksmingai. Vis dėlto, minėtos duomenų bazės sukūrimui yra iškilę rimtų teisinių kliūčių, susijusių su būtinybe gerbti asmens duomenų konfidencialumą ginančius valstybių narių įstatymus. Remdamasis šia rekomendacija, ECB toliau tirs galimybes įdiegti tokią duomenų bazę, t. y. jis atliks teisinių ir techninių galimybių tyrimą.

9 rekomendacija

ECB sutinka su šia rekomendacija.

10 rekomendacija

ECB sutinka su šia rekomendacija.

ECB mano, kad nurodant, kiek darbuotojų turi būti skiriama į kiekvieną JPG, sistema neturėtų būti pernelyg detali ir biurokratiška. Darbuotojų skaičius turi būti valdomas veiksmingai, paliekant vietos ir vadovų savo nuožiūra priimamiems sprendimams.

11 rekomendacija

ECB sutinka su šia rekomendacija.

Dėl periodinio bankų grupavimo modelio peržiūrėjimo, ECB pažymi, kad rengiamasi šį peržiūrėjimą atlikti du kartus per metus.

12 rekomendacija

ECB sutinka su šia rekomendacija.

ECB Centralizuotų patikrinimų vietoje skyriaus darbuotojų skaičius vis didėja siekiant, kad būtų daugiau patikrinimų grupių vadovų iš ECB. Šiuo atžvilgiu aktyvi ir besąlygiška NKI kolegų parama yra ypatingai svarbi. Be to, JPG koordinatoriai nusprendžia (kartais Centralizuotų patikrinimų vietoje skyriaus siūlymu), kuriems patikrinimams turi vadovauti ECB atstovas, o kuriems – ne.

Vis dėlto, atsižvelgiant į anksčiau buvusią patikrinimų organizavimo tvarką ir kai kuriose šalyse didėjančią įtampą, dėl dabartinio darbuotojų skaičiaus ECB iš tiesų ne visada gali vadovauti visiems patikrinimams, kuriems turėtų: reguliariems patikrinimams vietoje, teminėms peržiūroms, skubių atvejų patikrinimams, ir t. t. Todėl, nors ir rengiamasi vykdyti tam tikrą optimizavimą, pavyzdžiui, skatinti mišrių komandų sudarymą, vis dėlto reikėtų daugiau Centralizuotų patikrinimų vietoje skyriaus darbuotojų.

13 rekomendacija

ECB sutinka su šia rekomendacija.

ECB norėtų atkreipti dėmesį į tai, kad įdiegus sistemos IMAS 2.0 versiją iš dalies bus išspręsti klausimai, minimi rekomendacijos dalyje dėl IT sistemos. Kalbant apie NKI inspektorių kvalifikaciją ir įgūdžius, pažymėtina, kad sprendžiant šį klausimą bus naudinga BPM mokymo programa.

1Tarptautiniai profesinės veiklos standartai atliekant vidaus auditą; Veiklos standartas 2010 – Planavimas; įsigaliojo 2013 m. sausio 1 d. ir susijęs veiklos vadovas 2010-1 (International Standards for the Professional Practice of Internal Auditing; Performance Standard 2010 – Planning; Effective January 1, 2013 and related Practice Advisory 2010-1)

QJ-AB-16-029-LT-E    ISSN 1977-5725

2012 m. ES vadovai nusprendė, kad euro zonos bankų priežiūrą vykdys Bendras priežiūros mechanizmas (BPM), kuriame pagrindinį vaidmenį atliks ECB, tačiau daug funkcijų turės vykdyti ir nacionalinės kompetentingos institucijos. Šioje ataskaitoje nagrinėjama, kaip ECB įdiegė BPM, kaip jis organizavo jo darbą ir su kokiais sunkumais susidūrė.
Mes nustatėme, kad sudėtinga priežiūros struktūra buvo įdiegta palyginti greitai, tačiau dėl savo sudėtingumo nauja sistema tapo iššūkiu, ypač dėl to, kad naujasis mechanizmas vis dar yra labai priklausomas nuo nacionalinių priežiūros institucijų išteklių. Taigi ECB, nepaisant bendros jo atsakomybės, nepakankamai kontroliuoja kai kuriuos svarbius bankų priežiūros aspektus.
Tačiau ECB Audito Rūmams pateiktos informacijos nepakako, kad šie galėtų patikimai įvertinti, ar valdymo, nuotolinės priežiūros ir patikrinimo vietoje srityse ECB efektyviai valdė BPM.